
Kaleidoskopas mano galvoje 


Pirmadieniai yra raudoni. Liūdesys turi melsvą kvapą. Mu- 
zikos skonis gali būti įvairus — nuo bananų tyrės iki šikšnosparnio 
šlapimo. Būtent tai privalau paaiškinti. Viskas prasidėjo nuo tos 
dienos, kai pabudau ligoninės lovoje, o galvoje sukosi įvykių 
kaleidoskopas. Tik vėliau sužinojau, kad kone numiriau nuo 
meningito, tačiau nieko neišliko atmintyje. Pirmiausia atsiminiau 
svaiginantį nubudimą ir sunkią apkvaitusią galvą. Antra - pa- 
lengva suvokiau, kaip smarkiai pasikeitė mano pasaulis. 


Vulkanas riaumodamas piktai išspjovė mane. Kai pakėliau 
galvą, ausyse švilpė dūdmaišis. Aplink blanki tamsa. Mane 
pervėrė tamsiai raudonas skausmas. Beveik negalėjau kvėpuoti. 
Kraujas kunkuliavo venose. Plaukiau kažkur, nesvarbu kur, 
kol staiga, tarsi švystelėjus magniui, visas baltas vėl išsitiesiau 
lovoje. Ir tuoj pat suvokiau, kad esu ligoninėje. Nuostabu! Kaip 
dramatiška! 

Stengiausi sukaupti dėmesį į žmones aplink mane. Mama. 
Jos padūmavusiose akyse — sūroka šviesa. Tėvas šaukė gydytoją, 
slaugę, bet ką. 

— Greičiau ateikit! Lukas atsibudo! 

Mergaitė su vapsvomis tiesiuose kaip šiaudai plaukuose buvo 
Laura, vyresnioji mano sesuo. Vyresnė dvejais bjauriais metais. 
Puikus amžius nuteikti žmones prieš save. Jeigu būčiau jautęsis 


pakankamai stiprus, būčiau pririšęs ją plaukais prie kėdės ir pa- 
dėjęs vorą jai ant kaklo. Aplink jos namelį miške šėltų gaisras. 
O voras būtų didžiulis sulenktomis lipniomis rudomis kojomis 
ir giliomis svetimomis akimis. 

Jaučiausi neįprastai. Plaukiau. Galvoje maišėsi keisti žodžiai, 
akyse — nenatūralūs paveikslai. Kas vyko? 

Kalbėjo gelsvas daktaras su nešvariais akiniais. O gal į mane 
žvelgė žebenkštis? 

— Sveikas, jaunuoli. Ar prisimeni savo vardą? 

— Rumpelstiltskinas", kvaily! — spjovė kobra man iš burnos. 
Gydytojas krūptelėjo ir užčiaupė savo šypseną. Jo kaklą sutraukė 
mėšlungis. 

— Lukai! — žioptelėjo mama. 

— Na, matau, kad taisaisi! — jis nusišypsojo ir kažką pasižy- 
mėjo lentelėje, kurią laikė rankose. Pastebėjau, kad tėtis stengiasi 
įskaityti daktaro pastabą. Laura rakinėjo alyvų spalvos nagus. 

Smilkiniuose tvinksėjo. Troškau, kad jie visi išsinešdintų. 
Bet kai mama paglostė man ranką, iš jos pirštų pasigirdo že- 
muogių spalvos muzika. Mano raumenys atsileido. Vaizduotė 
prigeso ir sukosi lovoje, akys apsitraukė rūku. 

Vėliau atsitiko kažkas ypatinga. Net aš tai supratau, kad ir 
koks buvau apsnūdęs. 

Ar esate kada sprendę vieną iš tų nuostabių paveikslėlių 
galvosūkių? Kai žiūrite į pavyzdį ir verčiate akis atsipalaiduoti. 
Paveikslas ima blankti ir galiausiai pradedate Žvairuoti. Jeigu 
jums tai pavyksta (beveik neįmanomas dalykas), staiga išvys- 
tate tai, kas giliai viduje, už paveikslo, ir iškyla naujas pasaulis. 
Būtent taip man ir atsitiko. 

Būtent tada, kai aiškiai pastebėjau vapsvas Lauros plaukuose, 
tuo pačiu metu suvokiau, kad jų neturėtų čia būti. Jos negalėjo 
čia būti, bet buvo. Ropinėjo Lauros veidu, lindo į nosį. Aplink 
visur mačiau daugybę gėlių — visų įsivaizduojamų spalvų, visų 
galimų atspalvių. Muzikinės natos šoko ir dainavo. Kiekviena tu- 


* Skandinavų mitologijos nykštukas. 


rėjo savo kvapą ir skonį. Kelios brūkštelėjo man per liežuvį tarsi 
karamelinis šilkas. Mačiau, kaip mano pirštų galiukai minkštėja 
ir tinsta. Paslaptingi vabzdžiai skrajojo ir tūpė dešinėje. Mačiau 
kiekvieną spalvą, skonį, kvapą, dainą, galimybę, jausmą, troš- 
kimą. Galėjau pasirinkti, kurį tik norėjau. 

Atrodė, tarsi didžiulis skaidrus kompiuterio ekranas būtų 
padėtas man prie pat veido. Dar daugiau — tarsi būčiau kom- 
piuterio.-VIDUJE ir pirmiausia matyčiau viską ekrane, savo 
galvoje, o paskui — už kompiuterio esantį tikrąjį pasaulį. Tolu- 
moje regėjau plaunamas šviesiai žalsvas savo kambarėlio sienas, 
užuolaidas su galvos skausmą keliančiais spiralės pavidalo orna- 
mentais. Dar — virš manęs kybantį skysčio maišelį ir zigzagines 
linijas monitoriuje, į kurias nenorėjau žiūrėti. Viskas už ekrano 
atrodė miglotai, o ekrane — labai aiškiai. 

Viršutiniame dešiniame kampe sėdėjo neįprasčiausia būtybė, 
kokią galėjai įsivaizduoti, net jeigu turėjai geriausią vaizduotę pa- 
saulyje. Susikūprinusi, beformė ji kybojo, mojuodama daugybe 
besiraitančių rankų. Iš pažastų kilo ryškiai geltonas garas. Vis dėlto, 
kai pažvelgiau atidžiau, pasirodė, kad ji kažkaip keičiasi, kad turi 
bemaž žmogaus veidą. Ilgi balti plaukai, nepriekaištingai sušukuoti, 
gaubė permatomą kaip plėvelė odą, trapų mėlynų kraujagyslių 
tinklą. Užburtu žvilgsniu spoksojau į būtybę. Ji atsisuko į mane. 
Vyzdžiai buvo ploni kaip popierius. Lūpos išsipūtė ir šypsojosi. 
Šypsena kvepėjo apelsinais. Ji užplūdo mano kraujagysles, žadė- 
dama malonumą. Tai buvo kerinti šypsena. 

— Na, ką toliau ruošiesi daryti? — klausė būtybė be žodžių. 
Balsas veržte veržėsi man į smegenis. 

— Nieko, - atsakiau mintyse. Nieko įdomesnio nesugalvojau. 
Buvau visiškai sukaustytas. Būtent taip būčiau visada atsakęs. 
Tačiau viduje pynėsi mintys ir bežodžiai jausmai, kurių anksčiau 
nesu patyręs. Jaučiausi tarsi apsvaigęs, dailiausias ir baugiausias 
geležinkeliukas, koks kada nors buvo išrastas. Prie jo gali tik 
meluoti, šaukti ir norėti, kad jis pasibaigtų. Ir kartu trokšti, kad 
niekada nesibaigtų. 


— Tu negali nieko nedaryti. Logiškai ir filosofiškai tai būtų 
neįmanoma. Nieko nedaryti — tavo pasirinkimas. Ir tai yra 
kažkas. Kita vertus, negali nieko nedaryti, nes neprivalai nieko 
nedaryti. Nieko neveikimas — tai, mano drauge, paprastai ta- 
riant, švaistymas. Švaistymas to, ką dabar turi. 

Jo protas mane supainiojo. Skaudėjo galvą. Norėjau važiuoti 
iki galo. 

Užsimerkiau. Ekranas tebebuvo čia. Dar stipriau sumerkiau 
akis, kol kraujo ląstelės susitraukė ir prasiveržė plonomis krau- 
jagyslėmis. Vis dar tas pats ekranas, tik rausvesnis ir šokantis. 
Atsimerkiau. 

— Vis dėlto kas tu? - paklausiau. 

— Mano vardas Drygas. Esu čia, kad tau vadovaučiau. 

— Nereikia, kad kas nors man vadovautų. 

— O, manau, kad reikia. Dabar viskas visiškai kitaip. 

— Nieko nėra kitaip. Aš tik sirgau. Pasveiksiu. Ir viskas bus 
kaip buvę. 

— Kokios spalvos pirmadieniai? — paklausė Drygas. 

— Raudoni. 

— Na štai! Sakiau, kad viskas kitaip! Ką turi galvoje saky- 
damas, jog pirmadieniai raudoni? Ar anksčiau taip kalbėjai? 
Pajusk šitą toną. 

Tada išsirangė ranką primenanti jo kūno dalis ir pakėlė gėlę. 
Išgirdau aitrią kaip citrina smuiko aimaną, ir iš giliausios mano 
gelmės paplūdo ašaros. 

— Liaukis! Gana! - riktelėjau, nes žinojau, ką jis turi omeny. 
Anksčiau pirmadieniai niekada nebuvo raudoni. Anksčiau jie 
neturėjo jokios spalvos. Pirmadieniai tiesiog buvo dienos, ei- 
nančios po sekmadienių, be kūno kultūros pamokų. Tačiau 
dabar, pagalvojęs apie pirmadienį, išvysdavau raudoną velvetą, 
jausdavau jo šilumą ir švelnumo skonį. Žinojau, kad prieš suser- 
gant smuiko garsai nebūtų man skambėję kaip citrina ir nebūtų 
manęs pravirkdę. 

Per ekraną pažvelgiau į Laurą. Mano akyse jos burna tapo 
žvilgančiu slidžiu rudu šliužu. Būtent taip man ji atrodė. Kaip 
šliužas, ryjantis žemuoges. Vėdarėlis susirangė ir susigūžė mano 
pilvo duobutėje. Jis atsidavė nenatūralia neapykanta. 

Kas man darėsi? Kodėl daiktus per ekraną regėjau nerealių 
formų, nors man jos atrodė tikresnės nei bet kas kitas? Tai 
svaigino, triuškino. Vis dėlto jaučiausi taip puikiai, kad norėjosi 
spiegti. Troškau, kad ši kelionė niekada nesibaigtų. 

Buvo dar šis tas. Atmintis, aiški ir žalia, troški. Atrodė, kad 
ji kyla iš tirštų dujų, besismelkiančių iš Drygo pirštų galiukų. 
Atmintis daužėsi man galvoje. Kas tai? Stengiausi sučiupti ją 
ir paversti mintimi, sakiniu, bet, kai tik pamėgindavau, ji išsi- 
sklaidydavo kaip aštuonkojų išleidžiamas juodas skystis. Viskas, 
ką žinojau, - kad tai svarbu. 

Ir bjauru. Nenorėjau daugiau apie tai galvoti ar žiūrėti į 
Lauros moliusko veidą. Didžiausiomis pastangomis nusiunčiau 
mintimis žinutę: ATSIKABINK! Ekranas ištirpo. Vėl aiškiai re- 
gėjau normalų pasaulį. Labai pasistengęs kampe galėjau įžvelgti 
Drygą kaip nedidukę ikoną. Nusprendžiau nekreipti į jį dėmesio. 
Gal jis visai išnyks? Antraip jausiuosi nejaukiai. 

Apžvelgiau veidus aplink lovą. Nė vienas nežiūrėjo į mane 
keistai. Tikriausiai nekalbėjau garsiai. Kad ir kas ten buvo, viskas 
vyko man galvoje. Ne tikrovėje. 

Laura nenustygo. Mačiau, kad ji nori kažką pasakyti, pa- 
vyzdžiui, „Džiaugiuosi, kad tu sveiksti, Lukai“, bet nepajėgė 
savęs priversti to padaryti. Tam reikėjo daugiau pastangų, negu 
ji galėjo skirti. Kažkas mano viduje šyptelėjo. 

— Džonai, kodėl neišvedi Lauros užkąsti? —- paklausė 
mama. 

Ir jiedu išėjo. Tėtis žengdamas pro duris iškeltu nykščiu 
rodė pritarimo ženklą, o Laura šypsojosi gydytojui. Visi nuolat 
kartodavo, kad jos maloni šypsena. 

— Laura puiki mergaitė, - sakydavo jie mamai ir tėčiui. Man 
atrodė kitaip. 

Mama liko prie manęs ir laikė mano ranką, tarsi negalėdama 
jos paleisti. Ji paprastai būna ramiausias žmogus, kokį tik įma- 
noma įsivaizduoti. Dabar atrodė įsitempusi. Buvo nepasidažiusi, 
pavargusi. Galėjau įsivaizduoti, kas jos galvoje, bet neįstengiau 
apie tai galvoti. 

— Kokia šiandien diena? — paklausiau. 

— Antradienis. 

Oranžinis. Kaip abrikosiniai ledai. Norėjau, kad ši kelionė 
nesibaigtų. 

— Tu nuo penktadienio ligoninėje. Miegojai. 

Penktadienis. Man ant liežuvio ištirpęs šokoladas. 

— Ar man buvo koma? 

Mama atsisuko į gydytoją. Jis tarė: 

— Na, panašiai, Lukai, bet paskui mes tave užmigdėme, kad 
kūnas atsigautų. Greit būsi sveikas. Kaip dabar jautiesi? 

— Skauda galvą. Joje yra avilys. Jaučiuosi keistai. Silpna. 
Lyg būčiau paskendęs smėlyje. Akys dega. Kaip oranžinis ko- 
libris. 

Gydytojas atsisuko į mamą. 

— Jūsų berniukas protingas. Neieško žodžių kišenėje. 

— Pasakykit jo mokytojams, - nusijuokė mama, nors šiek 
tiek sutrikusi. — Gal liga jam išėjo į gera. 

Daktaras pažvelgė į mane. 

— Tu pasveiksi. Gal kartais dėl oro jausiesi pavargęs, bet greit 
viskas bus gerai. Šiek tiek pailsėsi nuo mokyklos - tikiuosi, tau 
tai patinka? Ryte atliksime keletą testų, tada... 

— Kokių testų? - paklausiau mamos, atkartodamas savo 
mintis. 

— O, įprastų tiems, kurie serga kaip Lukas. Refleksai, jėga ir pa- 
našiai. Kad įsitikintume, jog viskas yra taip, kaip buvo anksčiau. 

Virš mūsų galvų nuplaukė nedidelis pilkas debesėlis. Sėdė- 
damas ant jo, Drygas mirktelėjo man. 

— Rytoj, - sukikeno jis, - pažiūrėsime, koks bus trečia- 
dienis, — vėl nusijuokė. 

Trečiadieniai yra švelniai šviesiai žali su rudu atspalviu, kaip 
mano senelio auginami obuoliai. 

Drygo šypsena dabar nebuvo tokia, kokia anksčiau mane 
pakerėjo. Tai buvo šypsena žmogaus, kuris niekada nepralaimi. 
Ir jo išvaizda buvo kitokia. Tiesiog negalėjau suprasti. Tikriausiai 
jo oda buvo pageltusi, o akių plyšiukai susiaurėję. Per nugarą 
man perbėgo šaltukas. 

— Noriu miego, - tariau užsimerkdamas. Jie išėjo iš kam- 
bario, Drygas nuslinko į mano smegenų kamputį. Žinojau, kad 
viskas vyks kitaip nei anksčiau. Niekas nesikartos. Norėjau, kad 
kelionė baigtųsi. 

Mano viduje, tamsoje, nedidukė keistos baimės gyvatė išsi- 
rangė ir pirmą kartą suvirpino savo liežuvį. Paskui ji nušliaužė 
už akmens ir pasislėpė. Laukė. Nežinojau, ko, ir net negalėjau 


įsivaizduoti. 

Silpnumas 


Kai kitą rytą pabudau, kambarys buvo šviesus kaip vasarą. 
Iškart prisiminiau, kur esu. Kol stengiausi pajudinti ranką, jau- 
čiau adatą. Išvydau siaurą permatomą vamzdelį, kuriuo buvau 
prijungtas prie lašelinės. Tuščias pilvas priminė, kad jau kelias 
dienas nieko neturėjau burnoje. Triukšmo fone girdėjau tolimą 
metalo žvangėjimą. Tikėjausi, kad atneš pusryčius. Man reikėjo 
jėgų. O kol kas galėjau tik pajudinti ranką. 

Ant sienos kabantis laikrodis rodė šiek tiek po šešių. Šypte- 
lėjau ir ištiesiau kojas supratęs, kad kitų žmonių namuose žadin- 
tuvai tuoj kels juos eiti į mokyklą. Tuo tarpu aš galėjau tiesiog 
gulėti čia ir laukti pusryčių. Pro langą sklido saulės šiluma. 

Išsigandau suvokęs, kad praleisiu kūno kultūros pamoką. 

Reikia grįžti namo. Dabar — geriausias metų laikas, kai 
dienos ilgos, vakarai priklauso mums, ir gelsvas oras kupinas 
galimybių. Reikia tik grįžti namo, tada viskas bus kaip buvę. 
Man smegenų krašteliu švilpė panika. Prisiminiau vakar mano 
viduje švystelėjusią baimę. Tai buvo pasikeitimo, nežinomybės, 
naujos tikrovės baimė. Norėjau, kad viskas būtų kaip įprasta. 
Buvau pamiršęs pasivažinėjimo šiurpą. 

Greit apsidairiau, bet Drygo nemačiau. Gal tai, kas atsitiko 
vakar, buvo keista mano ligos pasekmė. Arba sapnas. O šiandien 
viskas grįš į savo vėžes. 

Seselė triukšmingai įžengė į palatą ir prijungė maišelį neži- 
nomo skysčio, kuris tekėjo man į ranką. 

— Sveikas, mielasis. Nuostabus trečiadienio rytas.-— Ir 
išėjo. 

Neabejoju, kad Drygas čia. Manau, visą laiką buvo tolimame 
mano vaizduotės kampelyje. Aišku, jis atrodė kitaip nei vakar. 
Skirtumas akivaizdus. Akys geltonos ir traiškanotos, visai be 
lėliukių. Plonytės veido kraujagyslės vietom buvo išsipūtusios 
ir pulsavo. Plaukai, dabar nikotino spalvos, buvo nesušukuoti 
ir per daug reti, kad paslėptų žvynuotą galvos odą. 

— Labas rytas, Lukai, - šyptelėjo jis savo didele kaip aštuon- 
kojo burna ir ištiesė rankas. - Kaip miegojai? 

— Užsimerkiau ir laukiau, - atsakiau mintyse. Tačiau jaučiau 
pareigą ir jam atsakyti, nors verčiau nekreipti į jį dėmesio. Jis 
buvo mano minčių dalis. 

— Cha! Puikus! Nuovokus ir tikslus. Galima sakyti, aiškus. 
Ir protingas. 

Tylėjau. Negalėjau nuspręsti, ar jis norėjo mane pagirti, ar 
išjuokti. Drygas kalbėjo toliau: 

— Kokios spalvos yra penktadienis? 

— Nebūk kvailas. Savaitės dienos neturi spalvų. Muzika 
neturi skonio. Mintys neturi kvapo. 

— Argi aš sakiau, kad mintys turi kvapą, Lukai? Nemanau. 
Bet tau tikriausiai atrodo, kad turi. Kas čia keisto? 

— Normalūs žmonės taip nemąsto. Normalūs žmonės mano — 
iš tikrųjų žino, - kad savaitės dienos turi tik pavadinimus, mu- 
zika yra tik garsai, o mintys tiesiog knibžda tavo galvoje. 

— Tačiau žmonės kalba apie baimės kvapą. Koks baimės 
kvapas, Lukai? 

— Dūmų užrakintame kambaryje, užnuodyto lūpdažio 
kaukėto žmogaus rankoje, dviračio, važiuojančio be dvirati- 
ninko.-—- Nežinau, kodėl visa tai pasakiau. Tiesiog išsiliejau. 
Kas aš? Keistuolis ar kas? 

— Labai gerai, Lukai. Labai kūrybiška. Ypač kūrybiška. 

Velniop tą kūrybiškumą. Mokykloje mes mokėmės kūry- 
binio rašymo. Mergaičių reikalas — moteriškas, su būdvardžiais, 
gelsvais narcizais, su mirguliuojančia saulės šviesa ir jausmais bei 

kvailais žodžiais, kaip metafora, skirta kitam žodžiui paaiškinti. 
Tuo tarpu Drygas keitėsi mano akyse, pasidarė bjauresnis. Jam 
iš burnos veržėsi geltoni pūliai. Į nosį lindo musės. 

Į palatą įėjo kita seselė, pasisveikino, šiek tiek pašnekino, 
įkišo man į burną termometrą, savo pirštus švelniai uždėjo ant 
riešo ir žiūrėjo į laikrodį, prisegtą prie jos palaidinės. 

— Gerai, gerai, gerai, - tarė ir sukeverzojo paslaptingus skai- 
čius mano lentelėje. - Kaip šiandien jautiesi? 

— Puikiai. Esu alkanas. Man nuobodu. 

— Jeigu esi alkanas ir tau nuobodu - vadinasi, sveiksti. At- 
sisėsk. —- Įgudusiomis rankomis ji pasodino mane, nors man ir 
nereikėjo pagalbos. Nuo šiltų jos kvepalų man akyse plaukė 
rudens lapai, pakvipo kaštonai, kepami ant laužo, sukrauto iš 
obelų šakų. Ką gi, žinau, kad nesu ragavęs ant jokio laužo keptų 
kaštonų, jau nekalbant apie obelų šakas, tačiau dabar jaučiau 
būtent tokį kvapą. 

— Ar tau tai patinka? - paklausė Drygas, kai seselė išėjo. 

— Kas? 

— Ant laužo kepti kaštonai? Vario spalvos su rudens skoniu? 
Fejerverkai, zefyrai, kaukės ir juokas? Stambialapio šakio kvapas? 
Ir leidžiantis saulei valgyti gervuoges? 

Jam vardijant tuos dalykus, kiekvieną jaučiau savyje. Iš tiesų. 
Tarsi jis būtų sakęs tai, kas jau buvo mano galvoje, tarsi būtų 
skaitęs mano mintis, mano žodžius. Viską supratau kiekviena 
savo kūno dalimi. Ne nuogus žodžius, bet kažką tikrą. Tai labai 
trikdė. 

— Viskas gerai, - tariau nenoromis. 

Tuo pačiu metu supratau, kad dabar pats Drygas buvo rusvas 
kaip ruduo. Švelniais kaip merenga pirštais jis glostė man sme- 
genis. Jo oda buvo sveika kaip obuolys. Atrodė, kad jo išvaizda 
keitėsi atsižvelgiant į tai, ką jam jaučiau. Jis buvo chameleonas, 
atspindintis mano mintis. 

— Štai ką galiu tau parodyti, - tarė jis pūsdamasis. - Manai, 
kad žodžiai — vien šlamštas. Kad vienintelis geras daiktas yra 
futbolas ir vorai ant sesers nugaros. Galvoji, kad būti kūry- 

bingam — tai dėtis menininku prieš ištižėlius ir keistuolius. Galiu 
tau parodyti, kad žodžiai yra daug stipresni, kad su jais gali daryti 
ką nori. Su mano pagalba, - pridūrė laižydamas lūpas. 

Jo veidas buvo kaip fanatiko, spjaudantis priebalses, išmuštas 
prakaito, akys laukinės. Kalbėjo jis nei šį, nei tą. Nusisukau. 

— Tu kalbi niekus. Nenoriu daugiau šnekėti. - Nustūmiau 
jį į smegenų kamputį, kur jis susisuko kaip plastilininis ir liko 
tarsi dėmė. Jaučiau, kad jis žiūri į mane lyg ir nusiminęs, bet 
nežinojau, ko tikisi. Tikrai nesiruošiau dėl jo pats pasikeisti. 
Kodėl turėčiau? 

Atnešė pusryčius. Jaučiausi apsunkęs, tačiau alkanas. Su- 
valgiau viską. Paskui buvo atliktos kelios procedūros, kažkas 
pažymėta mano lentelėje. Krūvos gydytojų atėjo, stovėjo aplink 
mane, šypsojosi ir niurnėjo, tarytum apsišarvuodami žodžiais. 
Įžengė mama ir tėtis. Lauros nebuvo. 

— Laura perduoda savo meilę, Lukai, bet jai reikia į mo- 
kyklą. 

O taip! Turbūt nelengva buvo apsispręsti — eiti į mokyklą 
ar aplankyti Luką. Mokykloje ji turėjo draugą. Jis sportiškas, 
įdegęs, plaukus išsitepęs geliu, tvirtai sudėtas, kalbantis tingiu 
balsu, pasipūtęs. 

Sūkuriuodamas rašale mano smegenų kamputyje vaizdas 
vėl pasikeitė. Vėmalų skonis. Balsas kaip šliužo. Užsnūdau to 
nesuvokdamas. 

Vėliau tą rytą prasidėjo testai. Būrys žmonių baltais chalatais 
stovėjo aplink mano lovą ir šypsojosi. Miltų skonis. Mama su 
tėčiu vis dar buvo čia. Pastebėjau, kaip jiedu keistai stengiasi 
ištirpti tarp kitų. Man nepatiko, kad jie neprisiima atsakomybės. 
Tėčio kaktą vagojo gili raukšlė. Drygas pakeitė savo kunkuliuo- 
jančią masę ir slapta šyptelėjo, tarsi žinodamas, kas atsitiks. 

Iš tikrųjų net nežinojau, ar man pavyko atlikti užduotis, ar ne. 
Jos neatrodė labai sunkios. Gydytojas padėjo mano galūnes į tam 
tikrą padėtį ir sudavė plaktuku. Mano keliai sutrūkčiojo. Žinojau, 
kad taip ir turėjo būti. Darydavom taip vienas kitam mokykloje. 
Tada sudavė į vidinę kulkšnies dalį ir pakasė padą. Kadangi ne- 

žinojau, kas turėjo įvykti, tai nežinau, ar įvyko. Turėjau atstumti 
gydytojo rankas į skirtingas puses ir sučiupti pirštus. Ir viskas vyko, 
stebint tiems žmonėms nesuvokiamomis išraiškomis. 

Tada atėjo laikas man keltis iš lovos ir atsistoti. Žinoma, 
nuo gulėjimo kelias dienas buvau nusilpęs. Kiekvienam taip 
būtų. Tai, kad iškritau, - būčiau iškritęs, jei du iš jų nebūtų 
manęs sugriebę, - nestebino nei jų, nei manęs. Nemačiau jų 
veidų išraiškos, nes žiūrėjau į grindis. Drygas šypsojosi. Beveik 
šokinėjo iš susijaudinimo. 

Blogiausia, kad aš žinojau, kodėl iškritau, - ne todėl, kad 
taip ilgai išgulėjau lovoje. Iškritau todėl, kad mano kairė koja 
išėjo iš rikiuotės. Atrodė, kad jos iš viso nėra. Žvilgtelėjau į 
ją — tik rūkas. Paliečiau — tarsi viskas gerai, jautri, tačiau šiek 
tiek tolima. Vis tiek — lyg rūkas ir nejudri. 

Aišku, žinojau, kad ji nebuvo rūkas ta prasme, kokia žmonės 
iš tikrųjų jį suvokia. Tačiau man ji taip atrodė. Lygiai taip, kaip 
man atrodė, kad Lauros plaukuose vapsvos, o jos lūpos — ta- 
rytum žemuoges ryjantis šliužas. Man naujai regint visus daiktus, 
koja buvo rūkas. Tik šitaip galiu tai paaiškinti. Ją jaučiau kaip 
rūką, ir mano smegenyse ji buvo rūkas. 

Žvelgdami vienas į kitą, baltieji chalatai kalbėjo: „Taip, čia 
jis jaučia silpnumą, čia neurologinis pablogėjimas... Reikalinga 
fizioterapija... Po kelių savaičių grąžinkite... Dabar jis turi pa- 
ilsėti... Bla bla bla...“ 

Kai kurie iš baltųjų chalatų užsirašinėjo, tačiau visi išėjo iš 
palatos nė neatsisukę į mane. Mama pataisė paklodę, tėtis pa- 
klausė, ar man nieko nereikia. Dar nervingai pajuokavo, kad 
man pasisekė — gražios seselės. 

— Liaukis, tėti, - nukirtau. 

Mama bandė kažką pasakyti, bet nutilo. Ji uždėjo ranką 
tėčiui ant peties, ir šis nurimo. 

— Tomas klausė, ar gali tave aplankyti. Liepiau jam ateiti šią 
popietę, - pasakė mama lyg pro jūros dumblių rūką. 

Tai buvo geriausia išgirsta žinia. Tomas buvo artimiausias 
mano draugas nuo tų dienų, kurias prisiminiau. Visada mane 

palaikė. Nesvarbu, ar buvau teisus, ar ne. Vienais metais abu 
buvome geriausi bėgikai. Galbūt jis buvo greitesnis sprinteris, 
bet niekada manęs neaplenkdavo bėgant aštuonių šimtų metrų 
distanciją. Niekas neaplenkdavo. 

Mama su tėčiu netrukus išėjo. Kitą valandą stengiausi ne- 
galvoti apie savo koją. Ji pagerės. Turi pagerėti. Neįmanoma, 
kad atsitiktų kitaip. Jei reiktų dėl ko nors nerimauti, gydytojai 
man būtų pasakę, ar ne? 

Šiandien trečiadienis, o trečiadienis — sporto diena. Gal 
jie rinks komandą? Juk po dviejų savaičių — tarpmokyklinės 
varžybos. Be abejo, manęs nepamirš. Gal tik šiandien neda- 
lyvausiu treniruotėje, tai yra vieną trečiadienį ir gal dar vieną 
penktadienį. Paskui pasivysiu. Daugiau pabėgiosiu, pavalgysiu, 
įsiteiksiu mokytojui, eisiu į bažnyčią, ką nors užmušiu, bet ką 
padarysiu. 

Drygas pūstelėjo į pypkę kaip vikšras iš „Alisos stebuklų 
šalyje“. Jis atsidavė šaltu moliu, vėlyvu namų darbu ir apkūnios 
moters prakaitu. 

— Liaukis, Lukai. Neverta dėl to jaudintis. Gyvenime gali 
užsiimti daug įdomesniais dalykais. 

— Dink. Palik mane ramybėje. 

Man ūžė galva. 

— Na, na, nėra reikalo pykti. Pamatysi, kad būti su manimi 
visai linksma. Ir daug naudingiau, nei tu manai. 

— Negaliu to įsivaizduoti. 

— Pats tuo įsitikinsi. 

Man nepatiko jo arogancija, įsitikinimas, kad gali sukti man 
galvą ir sakyti viską, ką panorėjęs. Jis buvo karpa, ir aš troškau 
ją išsigydyti. Norėjau, kad grįžtų ankstesnis mano gyvenimas. 

Vėliau tą dieną jie atėjo manęs su ratukais. Susmukau į juos 
ir stengiausi slėptis, kol mane vežė koridoriais į fizioterapijos 
skyrių. Vežikas nesuprato, kad aš visai nenusiteikęs klausytis jo 
juokelių. Tikriausiai jam atrodė, kad būti linksmam - tai dalis jo 
darbo. Bet man nerūpėjo jo darbas. Tiesiog norėjau nebūti čia, 
tvankioje palatoje, kai lauke saulė degina žolę ir mano draugai 

džiaugsmingai laksto po pievą. Visų kitų gyvenimai tokie pat 
kaip ir anksčiau. 

Negalėjau nepykti, karčiai gailėjausi savęs. Skaudėjo galvą, 
viskas dvokė. 

Gėda pasakyti, bet per pirmą fizioterapijos seansą verkiau. 
Nekenčiu neteisybės. Drygas buvo mano galvoje, sėdėjo ant 
krepšinio lanko — besijuokiantis vikšras. 

— Liaukis, Lukai. Galiu parodyti tau geresnių dalykų. Galiu iš- 
mokyti kurti daiktus. Būsi kaip Dievas. Priversi pasaulį judėti. 

Nežinojau, ką jis nori pasakyti, blizgindamas ryškiomis 
akimis ir kalbėdamas apie kūrybą. Kas norėjo būti kaip Dievas? 
Viskas, ko troškau, — vaikščioti, kaip tai daro normalūs žmonės. 
Bėgioti, šokinėti, spardytis. Kaip anksčiau. 

— Aš pasveiksiu, —- suurzgiau Drygui, mums einant per pa- 
latą. 

— Iš tiesų man nelabai rūpi, pasveiksi ar ne, - suniurnėjo 
jis. - Tai nėra neišvengiamas apsisprendimas. Be to, noriu tau 
parodyti daugiau įdomių dalykų. 

— Neprivalau žiūrėti. - Tačiau žinojau, kad privalau. Netgi 
žinojau, kad noriu pažiūrėti, tik nesuvokiu, kodėl. Kad ir kiek 
Drygas mane erzintų, jis ir žavi. Norėjau jo klausyti. Juk jis 
buvo mano galvoje. Galima sakyti, mane pakerėjo. 

Jo balsas buvo kaip klevų sirupas ant blynų. Jo akys vertė 
mane žiūrėti į apvalias lėliukes. Jos buvo kaip spurgos. 

Drygas nusivaipė. 

Grįždamas koridoriumi mačiau savo palatą. Lovoje gulėjo 
figūra. Tomas. Su kamuoliu. Tuo momentu jis atsisuko ir išvydo 
mane. Ratukuose. Pastebėjau sutrikusį jo veidą. Jis vikriai pa- 
slėpė kamuolį už nugaros. Kambaryje lijo — švininiais vandens 
šratais. 

Mane apėmė panika. Sustingau. Negalėjau leisti, kad Tomas 
mane tokį matytų. Drygas buvo čia ir šaukė man iš galvos. 

— Daryk ką nors, Lukai. Privalai su tuo susidoroti. 

Vabzdys su ryškiai žalia antena 


Neturėjau nė mažiausio supratimo, ką jis norėjo pasakyti. 
Žinojau tik tiek, kad troškau būti ne ratukuose, kad Tomas 
nebūtų pajutęs poreikio slėpti kamuolį už nugaros. Argi taip 
jau aišku, kad aš daugiau nežaisiu? 

Man prieš akis, kompiuterio ekrane, šokinėjo vaizdai ir šai- 
pėsi iš manęs. Negalėjau jų pagauti. Nežinojau, ką daryti. 

Drygas sušnypštė: 

— Pasinaudok savo protu. Būk kūrybingas. Pagudrauk. Su- 
čiupk norą savo viduje. 

Žinoma, jeigu būčiau susikaupęs, išties pažvelgęs į vidų ir 
beveik apvertęs smegenis, galėčiau savo protu pagauti vaizdus, 
tarsi turėčiau nematomą pelę, kuria juos valdyčiau. Vienas 
vabzdys su ryškiai žalia antena iššoko iš ekrano. Kai kurie 
kiti paveikslai ekrane pradėjo lietis. Iš lėto, paskui vis grei- 
čiau formavosi vaizdas. Mano burna prabilo, beveik be mano 
valios. 

— Kaip nauja mano greičio mašina? Paliesk ledo melsvumo 
žvilgantį kėbulą, vėsaus lydinio ratų apdailą, stiklo pluošto prie- 
taisų skydą. Pajusk šaltą galingumo skonį. Pavojaus dainą. 

Budintis aiškiai stebėjosi, kas atsitiko šitam dar neseniai at- 
gavusiam nuovoką gvėrai. Tomas taip pat buvo sumišęs. Tačiau 
nuostabiausia buvo tai, kad akimirką ratukai iš tikrųjų atrodė 
kaip lenktyninis automobilis. O kai po akimirkos vėl pažvelgiau 

į juos, mačiau girgždantį sunkų seną ligoninės invalidų vežimėlį. 
Būtent tokį aš jį regėjau. Tomas ir budintis taip pat susijaudinę 
žiūrėjo į vežimėlį. 

— Nuostabu! - tarė Tomas. 

Vengiau atsisukti į Drygą, bet turiu pripažinti, kad jis atsi- 
davė pieno kokteiliu, švelniu ir tirštu man ant liežuvio. 

Aš įstengiau įsiropšti į lovą ir neatrodyti labai apgailėtinai. 

— To vežimėlio man nelabai ir reikia. Slaugės mane į jį 
šiandien pasodino. Gal ir nieko, - nusišaipiau. 

— Ar galiu pabandyti? - paklausė Tomas. 

Nesupratau, kas atsitiko, kaip ir kodėl, bet žinojau, kad ve- 
žimėlis daugiau man nerūpi. 

— Ne, negali, jaunuoli. Negaliu to leisti. Iki pasimatymo, 
Lukai. — Ir budintis išėjo su vežimėliu, darydamas koridoriuje 
suktukus ir švilpaudamas pro dantis. 

Tomas norėjo žinoti viską apie mano ligą. Tačiau nedaug 
galėjau jam papasakoti. Aišku, nesakiau apie raudonus pirma- 
dienius. Jis pranešė, kad jie turėjo melstis už mane mokyklos 
susirinkime. Tikriausiai buvau didvyris. Dar dėl nieko susirin- 
kime nebuvo meldžiamasi, ir visi išgyveno. 

Kai pradėjome įprastai kalbėtis, grįžau į normalias vėžes. 
Tomo plaukų kuokštas buvo pasišiaušęs kaip visada. Ir jis, kaip 
visada, žaidė su savo mobiliuoju telefonu. 

Visai nešnekėjome apie sportą. Niekur nesimatė jo atsinešto 
kamuolio. Tačiau ant grindų pastebėjau vabzdį su ryškiai žalia 
antena. Vėliau supratau, kodėl. Ir tai viską pakeitė. Visiškai 
viską. 


Po trijų dienų keliavau namo. Visi šeštadieniai yra geltoni, 
tačiau šitas birželis tikrai buvo net lipnus nuo citrinų medaus. 
Iškišau ranką pro automobilio langą. Vėjas stipriai pūtė į ją, kol 
tėtis keletą mylių vežė mane. 

Mūsų namas stovi atskirai netoli kaimelio Jorkšyre, prie pat 
Auso upės. Atsistojęs prie lauko durų matau kaimą, Tomo namą. 


Tačiau stovėdamas kieme namų visai nematau. Mus supa laukai 
ir pušynai. Laukai pilni tylios paslapties. Medžių eiles skiria 
platūs žolėti takai. Kiekvienoje sankirtoje yra krūva šluotkočių 
ir smėlio kibirų su užrašais: „Atsargiai su ugnimi!“ 

Man mano miškai yra erdvė ir laisvė. Tėtis tarnauja Miš- 
kininkystės komisijoje, taigi miškai yra jo darbo vieta. Jis neį- 
žvelgia juose jokios laukinės paslapties, tik nuobodžią statistiką 
ir tykančius pavojus. Užmink jam šitą temą, ir jis nusibos jums 
su savo botanikos faktais apie kiekvieną medžio veislę. Vasarą 
nepraeina pro lengvai užsidegančią žolę, nepatrynęs jos tarp 
pirštų. Žiūrėdamas į dangų susiraukia: „Nė vieno lietaus debe- 
sėlio.“ Balsas susirūpinęs, plaukai smilkiniuose žilstelėję. Visi 
planuotų išvyką į paplūdimį, o tėtis stebi miškus. 

Pro automobilio langą sklido laisvė. Mano veidą užliejo 
fleitos melodija. 

Namai. Viskas taip pat. Laura, apsivilkusi siaurą maudymosi 
kostiumėlį, deginasi ir plepa savo rožiniu mobiliuoju telefonu. 
Burna kaip neprisirpusi vyšnia, rūgšti ir aitri. Prie durų priėjo 
mama. Tarp jos kojų — Gintaras, mūsų šuo, mano šuo. Loja 
kaip koks maniakas. Atsidariau mašinos duris ir nutariau, kad 
lazdelė man tik trukdys. Taigi tiesiog nukritau ant žolės. Šuo 
prišoko prie manęs. Mama nustūmė Gintarą ir leido man pa- 
silaikyti į ją, kol stojausi ant kojų. Pasiramsčiuodamas lazdele 
nuklibinkščiavau į namą. 

Griežtai atsisakiau vežtis namo invalido vežimėlį. Mano koja 
turi stiprėti, pagalvojau. O kaip ji stiprės, jei visą dieną sėdėsiu 
ratukuose? Prieš Tomą ir budintį galėjau pavaidinti, kad čia 
lenktyninė mašina. Tačiau, sąžiningai kalbant, tai buvo invalido 
vežimėlis. Ir aš jo neturėjau. 

— Ateik, Laura. Lukas grįžo, - pašaukė mama. 

— Iki, Polai. Mano brolis namie... taip, tas... ne. Deja, — 
ji švelniai atsiprašė, prieš išjungdama aparatą ir įžengdama į 


vidų. 

Vėliau tą vakarą ji išėjo. Stebėjau ją. Kažkas manyje gūžėsi, 
toje vietoje, kuria kvėpuoji. Mano kvėpavimo takai susitraukė. 
Kaip ji galėjo taip apsirengti? Išsimaliavojusi kaip kekšė, drabu- 
žiai apsitempę. Ant peties priklijuojama velnio tatuiruotė. Ką ji 
siekė pamaloninti? Mano atmintyje vėl iškilo tas ryškiai žalias 
paveikslas. Mane gąsdino kažkoks baisus rūkas. Tačiau vaizdas 
išnyko, kai stengiausi jį įvardyti žodžiais. 

Šios mintys vis dar sūkuriavo man burnoje. Pažvelgęs į 
ją sunerimau: nors anksčiau nemėgau Lauros, šis fizinis pasi- 
šlykštėjimo ir neapykantos jausmas buvo naujas. Jis atsirado, 
kai atsibudau ligoninėje, kai viską pradėjau regėti keistai. Kodėl 
aš taip smarkiai jos nekenčiau? Kas pasikeitė? 

Atrodė, kad taip jaučiasi mano dalis. Tokia pat mano dalis, 
kokia buvo Drygas. Tačiau žinojau, kad Drygas ne visada yra 
mano dalis, todėl suvokiau, kad ne visada Laurai jausiu to- 
kius jausmus. Kažkuri mano dalis suprato, kad tai nenormalūs 
jausmai. Taigi kas atsitiko? Ir kodėl? 

Iš pradžių negalėjau toliau mąstyti ir spoksojau į kompiuterio 
ekraną. Dabar Laura atrodė kaip beprasmiška kompiuterinio 
žaidimo auka, kurią persekiojo juodas beveidis metalinis vyras 
su Merkurijaus kauke. Kiekvieną kartą, kai ji atsisukdavo, jos 
apvaliose kaip lėkštės akyse pastebėdavau paniką. Vyro kaukė 
buvo ištempta ir „šypsojosi“. Tuo metu jis užmetė ant jos lipnų 
voratinklį. Apraizgyta Laura pargriuvo. Nuo smūgio jos bato 
kulnas atsidūrė židinio pelenuose. Vyras virto metaline gyvate, 
kuri apsivyniojo jai apie kaklą. Juo labiau jį veržė, juo smarkiau 
plėtėsi jos akys. 

— Paklausk, ar Polas tikrai tave palydės, - rūpinosi tėtis. 

— Pusę dvylikos. Vėliausiai. Neišjunk telefono, - šūktelėjo 
mama. Ji visada tvarkydavo reikalus labai smulkmeniškai ir 
nepalikdavo nieko, dėl ko reikėtų jaudintis. 

Vieną dieną Laurai atsitiks kažkas negera. Jaučiau tai. Ir ji 
galės kaltinti tik save. Dėl to, kaip apsirengusi ir kaip elgiasi. 


Stengiausi negalvoti, ar man tai svarbu. 

Nežinau, dėl kokios priežasties, bet tą naktį nemiegojau ir 
klausiausi, kada ji pareis. Buvo jau gerokai po pusės dvylikos. 
Akimirką girdėjau jos kikenimą tarpduryje, paskui piktus pa- 
keltus balsus. Ji to nusipelnė. Visai nelauktai man galvoje staiga 
šmėkštelėjo to prisiminimo kvapas.Ar dabar jo kraštai buvo 
aiškesni? Pilka siena. Žaliai pilka siena, silpnumas ir saldus 
kvapas. Pušų. Dezinfekcijos priemonės. Taigi. Pušų kvapo de- 
zinfekcijos priemonė. Bet ką ji reiškė ir kodėl kiekvieną kartą 
pūtė savo sporas man į veidą? O kai norėdavau ją sugauti, galvą 
sukaustydavo staigus skausmas. 

Apvalus obuolio kvapas 


Atostogų savaitė, bet pirmų dviejų dienų beveik neprisi- 
menu. Galvą maudė. Visą laiką buvau užsimerkęs ir užsitraukęs 
užuolaidas. Kai ėmiau jaustis geriau, man nusibodo. Tomas 
mokykloje, tėtis darbe, mama laisva, bet beveik negalėjo padėti 
nuvyti nuobodulį. Be to, ji taip žiūrėjo į mane, tarsi bet kuriuo 
momentu galėčiau vėl susirgti. Tam ji negalėjo pasipriešinti. 

Iš pradžių maniau, kad tas keistumas mano galvoje — kom- 
piuterio ekranas — tai laikinas ligos poveikis. Tačiau greit su- 
pratau, kad ne. Tikrieji ligos požymiai greit išnyko, o stebu- 
klingas pasaulis akyse tapo dar ryškesnis. 

Pasaulį regėjau tarsi pro sumišusius jausmus. Mačiau mu- 
ziką, uosčiau spalvas, ragavau tai, ką liečiau pirštais. Jei aš jums 
sakau „obuolys“, jums galvoje iškyla obuolio paveikslas, tarsi 
prieš akis. Bet jei jūs man sakote „obuolys“, obuolys būna mano 
viduje. Jo spalvos keliauja žemyn mano rankomis, o apvalus 
kvapas — ausimis. 

O keisčiausia štai kas. Nors jums obuolys gali būti žalio 
ar raudono atspalvio, mano galvoje jis įvairių spalvų. Viduje 
baltas, nes raidė b balta. O yra žalia kaip mėta, uo ir lys - įvairių 
rausvumo atspalvių. Taigi man visko daugiau nei jums. Kalei- 
doskopiška liūtis. Graži ir sudėtinga. 

Nežinau, ar yra kitas toks žmogus. Tačiau nenorėjau klausti. 
Bijojau, kad atsakymas gali būti ne. Būti keistam — vadinasi, 

būti kvailam ir vienišam, o tai labiausiai bauginantys dalykai 
visame paslaptingame pasaulyje. 


Fizioterapijos pratimai padėjo — koja sustiprėjo, nors nebuvo 
tokia greita, kaip aš norėjau. Antradienį jau galėjau vaikščioti be 
lazdelės, nors aiškiai šlubčiojau. Pratimus dariau dažniau, negu 
man buvo liepta, pasiryžęs kuo greičiau bėgioti. 

Slinko karšta, suglebusi savaitė. 

Trečiadienį atsitiko kai kas nepaprasta. Tai man parodė, kaip 
viskas pasikeitė. Parodė pagundą. 

Aš skridau. 

Ką tik grįžau iš fizioterapijos ir jau dariau vieną savo pra- 
timų. Stovėjau ant sveikosios kojos, o silpnąja stūmiau kamuolį 
taip, kad jis brėžtų figūrą 8. Reikėjo susikaupti, todėl jaučiausi 
pavargęs. Galva tirpo nuo karščio. 

Drygas nesuprato mano pasiryžimo stiprinti koją. 

— Dėl Dievo, liaukis, Lukai. Ko tu jaudiniesi? Šiaip ar taip, kokia 
nauda iš to kamuolio stumdymo? Kaip tai pakeis pasaulį? 

— Kam tai rūpi? 

— Gal tau? - paklausė nustebęs Drygas. 

— Negaliu pasakyti, kad tai didysis mano troškimas. Ne. — 
Stengiausi stumti kamuolį paprastesne trajektorija. 

— Tu gali pakeisti tai, kaip žmonės mąsto, netgi ką jie mato, — 
tarė Drygas. Jam iš nosies iššliaužė kirminas ir dingo. Kodėl aš 
nenustebau? Jo šypsena buvo tirštas medus. 

— Kodėl man turėtų rūpėti? Kas man, ką žmonės galvoja? 

Drygas susiraukė. 

— Aišku, tu nesupranti, apie ką aš kalbu, - pyktelėjo. —- Manai, 
kad šneku apie žygius išgelbėti Banginį, Dramblį, Atogrąžų 
Girią, Dėmėtąjį Jūrų Vėplį ar panašiai. LIAUKIS! — suriko jis 
susierzinęs.- PAKLAUSYK MANĘS! 

Anksčiau niekada negirdėjau jo šaukiant. Nutilau. 

— Atleisk, - pasakė jis, iš lėto judindamas savo glitų kūną 
ir skleisdamas nemalonų pritrenkiamą garsą. Drygas stengėsi 

nutaisyti susidomėjusį veidą. Atleisk, Lukai. Pasakyk, kuo 
bėgimas yra toks ypatingas? 

Akimirką susimąsčiau, žvelgdamas giliai sau į galvą. Kom- 
piuterio ekranas man bežiūrint pakeitė formą. Jis turėjo daugybę 
galimybių. 

— Bėgimas — beveik kaip skridimas. Tai kaip stovėjimas ant 
aukščiausio kalno, už milijono mylių nuo visur, ir kaip bal- 
čiausias riksmas pasaulyje. Kai jautiesi besvoris ir greičiausias 
padaras visatoje. Kai žinai, kad gali paliesti žvaigždę, pajusti 
Paukščių Tako greitį. Tai saldžios visatos dulkės, krentančios 
tau ant liežuvio galiuko. 

Kaip sakiau, taip viską ir jaučiau. Mano kraujagyslėmis tekėjo 
melionų šerbetas. 

— Bėk, Lukai, bėk, - paliepė Drygas. Jo žvilgsnis buvo piktas, 
akys — sidabrinio ledo spalvos. Sidabras pagundai. Drygas dabar 
labiau priminė žmogų nei anksčiau. Buvo jau ne sudribęs, o 
stovėjo aukštas ir tvirtas. Apvaliais pečiais. Briliantinėmis akimis. 
Ir jis davė man tai, ko norėjau. 

Nedvejodamas atsistojau ir nuėjau. Nuėjau prie sodo vartų. 
Atsisukęs pažvelgiau į namą ir tada pasukau į miškus. Aš pa- 
kilau. Su manim ir Gintaras, amsintis iš susižavėjimo. Mes 
lenktyniavome, Gintaras ir aš. Mano kojos buvo spyruoklės, 
tvirtos kaip plienas. Abi kojos. Lėkėme virš purios žolės. Ran- 
komis pumpavau orą. Kūnas buvo besvoris. Vėjo pučiamas. 
Kaip kiaulpienės sėkla. Mano viduje kilo juokas. Garsus rausvas 
malonumo - ir nieko kito — juokas.Iš praviros burnos plasnojo 
drugeliai. Staiga ėmiau visai nejausti savo kojų. Kai pažvelgiau 
žemyn, žemė buvo toli toli toli po manim. 


Aš skridau. 


5 
Skridimas 


Skrisdamas nejutau jokios baimės. Tylus mano riksmas 
buvo tik skardus smuiko juokas. Kalno viršūnėje trumpam 
nusileidau, kad kojų pirštais pajusčiau sniegą, tada vėl pakilau. 
Iš milijono mylių aukščio nėriau į ryškiai mėlyną vandenyną 
ir liežuviu paliečiau bangos putą. Pirštais pasėmiau dykumos 
smėlio ir pridėjau prie lūpų. Smėlis virto melionų sultimis, ir 
aš skridau toliau, skrosdamas orą, laisvai sukdamasis kryptimi, 
kuria plaukė mano mintys. Jei norėjau sklęsti, galvojau apie tą 
sklendimą. Staiga pakilti — ne kas kita, kaip akimirkos mintis 
apie aukštį. Geltoni blizgučiai lijo man iš pirštų ir sklaidėsi 
aplink galvą kaip koks alpulys. Netrukus aš sukausi kartu su 
planeta. Galva ar kojomis į priekį — kas žino? Regėjau vien 
plonus pilkus daiktų kontūrus, tarp pirštų jaučiau šarmoto 
vėjo greitį. 

Grįžtant atgal, kiekvienas aplinkinis garsas virto riksmu, kie- 
kviena spalva buvo baltos spalvos skonio, kiekvienas kiekvienos 
minties atomas man galvoje susiliejo į tobulą sferinę idėją. 

Kad ir ko būčiau norėjęs, galėjau turėti viską, Viską. Jei 
jau galiu skraidyti, tada galiu viską. Ypatingame savo galvos 
tuštumo baltume skridau erdve kaip patinka. Suvokiau aiškų 
dalyką: jeigu gali skristi, gali viską. Būtent apie tai svajojo visi, 
būdami vaikai. Suaugusieji nesvajoja apie skraidymą. Per daug 
žino. Bet aš galėjau skraidyti, taigi galėjau daryti bet ką. 

Nespėjęs nė atsidusti leidausi lengvas kaip drugelis, įkvėpiau 
šiltos, obuoliais kvepiančios žolės. Mano kraujagyslėse nusėdo 
erdvės dulkės. 

Drygas buvo šalia, bet jau visai kitoks! Kita vertus, nors ir 
sakiau, kad tai Drygas, pats nesuprantu, iš kur tai žinojau. Jis 
buvo neatpažįstamas. Dvi rankos, dvi kojos, kaip ir galėjai tikėtis. 
Stiprus, malonios išvaizdos ir kvepiantis mėsainiu bei trapios 
tešlos kepiniais. O akys — žvilgančios, mėlynos, su juodomis lė- 
liukėmis per patį vidurį. Plaukai sidabriniai, oda šviesi. Didvyris, 
apsišarvavęs kilnumu. Taip turėtų atrodyti Dievas. Jeigu Drygas 
sugebėjo priversti mane skristi, ar galėjo jis mano akyse būti dar 
tobulesnis? Jis buvo viskas, ko troškau tuo momentu. 

Kaip galėjau kitaip jį įsivaizduoti? Kaip galėjau norėti, kad jis 
išnyktų? Kaip galėjau suabejoti, kad jis yra viskas, ko noriu? 

— Aš bėgau, - pergalingai tariau. - Ar dabar matai, kuo nuos- 
tabus bėgimas? 

— Iš tikrųjų tu skridai, - pataisė Drygas. 

— Jausmas buvo toks, tarsi skrisčiau, - atsakiau abejodamas. — 
Bet kaip tai galėjo atrodyti? 

Dabar grįžau į žemę. Neįmanoma. Stengiausi prisiminti tą 
akimirką, suvokti trapų jos tikrumą. Iš tiesų žmonės neskraido. 
Pasaulyje viskas kitaip sutvarkyta. 

— Tačiau tu skridai, - šypsodamasis tvirtino jis. - Žinau, kad 
skridai. Būtent apie tai ir šneku. Dabar tu gali skraidyti. Taip 
pat ir daryti kitus dalykus. 

Gintaras pasirodė lekuodamas, nes ilgai bėgo. Laikiau jį, jo 
tikrumą. 

— O kokius kitus dalykus? 

— Keletą jau padarei. Prisimeni ligoninę? Tu privertei Tomą 
ir budėtoją skirtingai matyti tavo ratukus. Savo kalbomis pa- 
keitei jų mąstymą. Pasaulis jiems tapo kitoks. 

— Jie tiesiog buvo malonūs. Tai nereiškia, kad invalido ve- 


žimėlį jie laikė automobiliu. 

— Manai? Tačiau būtent taip jiems atrodė. Ir to užteko, kad 
jis būtų pakankamai realus. Paskui vabzdys. Jis nebuvo vien 
jų galvose. 

— Koks vabzdys? 

— Tas su ryškiai žalia antena. 

Prisiminiau. Vabzdys buvo ir ligoninėje ant palatos grindų. 
Gerai prisiminiau. 

— Nežinau, ką turi omeny. 

— Tomas rankose laikė kamuolį, kai tu įžengei į palatą. 

— Tikrai? Neatsimenu. 

— Taip. Ir paslėpė jį už nugaros, kai pamatė ratukus. O ar 
turėjo jį išeidamas? 

Susimąsčiau. Ne. 

Drygas kantriai kalbėjo toliau. 

— Tavo ekrane. Kai sėdėjai vežimėlyje. Liepiau tau kai ką 
padaryti. 

— Bet aš nežinau, ką padariau. Ten buvo vaizdai, ir atrodė, 
kad jie juda. 

— Ar prisimeni vabzdį? 

Įtemptai mąsčiau. 

— Mačiau jį, paskui jis nušokavo. Na ir? Ką jis darė? 

— Pirmyn! Pagalvok. Tomas turėjo kamuolį. Vėliau ka- 
muolio neliko. Ir vabalo nebuvo. O paskui vabalas atsirado. 

— Kamuolys virto vabzdžiu. Puiku! — nusijuokiau. 

— Per daug tiesiai pasakyta. Na, tu nenorėjai, kad kamuolys 
ten būtų, ir labai stipriai troškai, kad priverstum tai įvykti. Pri- 
vertei kamuolį išnykti. Tiksliau tariant, padarei taip, kad jo ten 
nebūtų. 

To jau per daug. Galima pamanyti, kad malonu klausytis 
pasakojimų, kaip tu pakeiti daiktus, vien apie juos pagalvodamas. 
Tačiau supratau, kad problema tokia: jei kas nors gali atsitikti, 
tada gali atsitikti viskas. Pagalvojus keista. Daugiau nėra nieko 
patikimo. Pajutau rūgštaus rabarbaro skonį. 

Ir vis dėlto... jėga. Galėti skraidyti. 


31 


— Negi iš tiesų turi galvoje, kad galiu padaryti absoliučiai 
viską? — ir norėjau, ir nenorėjau, kad jis atsakytų ne. 

— Priklauso nuo sąlygų. 

— Kokių? 

— Pirmiausia reikia treniruotis. Antra, gali tekt daug treni- 
ruotis. Ir trečia — tau reikia manęs. 

— Skamba puikiai. Nieko nesuprantu. 

— Tu skridai, Lukai. 

Ant liežuvio galo pajutau šerbeto skonį. 

— Galiu išmokyti tave naudotis šia dovana, Lukai. Gebėjimu 
matyti daugiau už kitus, mintimis valdyti tikrovę. Turėti viską, 
ko nori. Keisti viską, keisti pasaulį. Mes kartu galim pakeisti 
pasaulį, Lukai, tu ir aš. Ir nepamiršk — tu gali skraidyti. 

Kaip galėjau visko atsisakyti? Ypač kol nežinojau vieno 
svarbaus fakto: viskas turi savo kainą. Kas sumokės už mano 


skraidymą? 

Mergaitė krištoliniame baseine 


Kita diena buvo ketvirtadienis, mėlynas kaip ežeras. Ir tada 
atsitiko dar du keisti dalykai. Antras buvo toks — aš parašiau 
eilėraštį. Jeigu nebūčiau parašęs, tikriausiai viskas būtų buvę 
gerai. 

Dabar žinosite, kad aš nepanašus į poetą. Iki ligos ir viso 
keistumo buvau eilinis paauglys. Sportas, bėgimas, draugai. 
Tačiau eilėraščiai? Net Laura jų nerašė, nebent kas liepdavo. 
O ji buvo laikoma kūrybinga asmenybe. 

Kartais ponas Raučas, mūsų anglų kalbos mokytojas, pa- 
skaitydavo mums kažkieno eilėraščių, kurie buvo laikomi labai 
gerais. Bet viens du juk neparašysi tokio eilėraščio, kuris būtų 
garsiai skaitomas. Gali pabandyti parimuoti savo malonumui, 
ir viskas. Atvirai kalbant, nesupratau, kuo tokie geri buvo tie, 
kuriuos mums skaitydavo. 

Šiaip ar taip, vieną parašiau. Čia kaltas Drygas. 

Bet pirma apie kitą keistą dalyką. 

Tą mėlyną ketvirtadienį buvo baisiai karšta. Mano galva buvo 
kaip tirpstantis lipnus obuolys, oras dūzgiantis ir sunkus. 

— Einam, - pakvietė Drygas. —- Kai ką tau parodysiu. 

Lioviausi spardęs kamuolį į sieną ir nusekiau paskui Drygą. 
Nuo manęs lašėjo prakaitas. Brendant per tirštą orą žingsniai 
lėtėjo. Virš manęs ūžė gilus dangus, kaitroje šoko karamelinės 
kalvos. 


33 


— Kur aš einu? — burbtelėjau. Koja buvo labiau pavargusi, 
negu norėjau pripažinti. 

— Pažvelk. Matai? 

— Ką? Į ką turiu žiūrėti. 

— Į krištolinį baseiną. 

Išpūčiau akis į purviną dulkėtą taką. Netoliese augo keli 
medžiai. Ten buvo ir tvenkinys, prie kurio dažnai žaisdavau. 
Tačiau tai viso labo tik nešvarus tvenkinys, kurio niekaip ne- 
galėtum pavadinti krištoliniu baseinu. 

— Blogai žiūrėjai, Lukai. 

— Visą gyvenimą čia žaisdavau. Puikiai žinau, kaip jis atrodo. 
Tiesiog tvenkinys, aplink jį - medžiai. Dvokas nuo karšto oro. 
Purvo daugiau nei vandens. Grįžtam atgal. Noriu gerti. 

— Gali atsigerti iš tvenkinio, Lukai. Būtent tai noriu tau 
parodyti. 

Tačiau tvenkinys man atrodė toks pat. Pelkė. 

— Įsivaizduok, kad jis gražus. Norėk, kad jis būtų dieviškas, 
kad trokštum iš jo atsigerti. Esi labiausiai ištroškęs žmogus, koks 
kada nors gyveno. Mirsi, jeigu neatsigersi. 

Jam kalbant, mano akys aptemo. Paskui kompiuterio ekranas 
mano smegenyse tapo ryškus. Jame tvenkinio vaizdai pamažu 
keitėsi. 

Aplink mano kojas baseino pakraštyje siūbavo meldai. Švel- 
niai liesdamos mane šokoladinės jų galvos kažką man šnibždėjo. 
Man iš pirštų liejosi muilingas žalias obojaus garsas. Vandens 
lelijose giedojo vaiduokliški drugeliai. Pakibęs virš vėsaus li- 
monadinio baseino gėrė laumžirgis. Jo spalva buvo tai ryškiai 
mėlyna, tai pavasariškai žalia. Jis švietė drėgnoje saulės šviesoje. 
Vandenyje, kurį gėriau, mirguliavo deimantai, šalti, cukraus 
skonio, tirpstantys man ant liežuvio. 

Iškvėpiau, man iš burnos plaukė muilo burbuliukai ir kilo į 
saulę. Atplėšęs akis nuo baseino išvydau ją. Tolimame krišto- 
linio baseino krašte, atsiklaupusi atsigerti kaip ir aš, apsirengusi 


plonučiu lengvučiu tinkleliu, kad nebūtų karšta. Auksinėje 

jos plaukų užuolaidoje buvo susiraizgiusios muzikinės natos. 
Burnoje pajutau prisirpusio meliono skonį. Iš mano pirštų ga- 
liukų kilo pipirmėčių drugeliai. Ji nepakėlė akių ir nepastebėjo 
manęs. 

Staiga ji paslydo. Dabar vanduo buvo juodas, labai senas 
ir pavojingas. Nebuvo drugelių, laumžirgio, limonadinio dei- 
mantų skonio, melionų kvapo. Tik žvarbus oras ir maniakiškas 
vaiduoklių šnibždesys. Lediniai pirštai užčiaupė man burną. 
Turėjau ją išgelbėti. Ji nuslydo į klampią juodumą. Iš pradžių 
kabarojosi dumble, bet greit jos kojos dingo vandenyje. Puoliau 
prie jos ir šaukiau, kad atskubu. Mano koja buvo tvirta. Jaučiausi 
lengvas ir stiprus. 

Yriausi per baseino pakraštyje augančias gervuoges, nejaus- 
damas jų dyglių. Ji slydo žemyn, neturėdama į ką įsitverti. Pirštai 
skendo purve. Ji žiopčiojo. Beveik iki šlaunų buvo juodame 
dumbliname vandenyje. Mano kojos pasiekė gepardo greitį. 
Bėk. Greičiau, greičiau. Beveik skridau virš žemės. Žinojau, 
kad ją pasieksiu laiku. 

Tačiau staiga, be jokio įspėjimo, kažkas mano viduje pasi- 
keitė. Raumenys apsunko. Dar akimirka — ir aš jau šliaužiau. 
Kojos klimpo purve, aplipo juo. Beviltiškai griebiausi šakos, 
kad išlipčiau. Tačiau jėgos seko, ir nieko negalėjau padaryti. 
Kritau kniūbsčias. 

Vaizdas išnyko. Žinojau, kad dabar nėra vilties jos pasiekti. 
Girdėjau pagalvos šauksmą. 

eštą dieną... 


Pakėliau akis. Ji čiuposi šakos ir apsiėjo be mano pagalbos. 
Laikydamasi stipriomis rankomis ji iškilo iš vandens. Nuo jos 
lašėjo pūrvas. Nė nepažvelgusi į mane pradėjo bėgti. Greitai 
kaip elnias. Ir dingo saulės šviesoje. 

Tvenkinys vėl buvo įprastas, mažas, dvokiantis. Jo vanduo 
visai netinkams gerti. Nusišluosčiau lūpas. Jos vis dar buvo 
drėgnos. Mano delne sužibo deimantas. 

Atsisukau į Drygą. 

— Kas tai? 

— Tai, ką tu padarei. Žinoma, su mano pagalba. Aš atvėriau 
tavo protą kai kurioms mintims. Ir tau pavyko. Pavertei van- 
denį limonadu. Sugalvojai mergaitę. Net privertei ją paslysti. 
Tik tada praradai kontrolę, tiesa? — jis supratingai šyptelėjo 
man. — Norėjai ją išgelbėti, ar ne? Kodėl laukei, kol ji pati išsi- 
gelbės? Galėjai tapti didvyriu. 

— Nesuprantu, apie ką tu kalbi. Tiesiog taip atsitiko, ir viskas. 
Ji griebėsi šakos ir išsigelbėjo. Nepajėgiau laiku suskubti. 

— Nepakankamai stengeisi! — nusišaipė Drygas.- Jei ne aš, 
ji būtų įkritusi. Tu vis tiek šioks toks didvyris. Ypač kai pats 
aprašysi visą istoriją. 

Jis pažvelgė į mane klausiamai. 

— Sėsk. 

Karštis buvo rausvai gelsvos spalvos. Atsisėdau. Jis pradėjo 


kalbėti. 


36 


— Dabar tau viskas kitaip nei anksčiau. Kai kas įvyko tavo 
smegenyse, ir tu viską patiri kitaip. Jau pats supratai, kad čia ne 
vien tai, kaip regi daiktus. Pradedi suvokti, kaip gali naudotis 
šia dovana. Tačiau gali nuveikti daug daugiau, nei iki šiol pa- 
darei. Gali padaryti bet ką, turėti bet ką. Tai, ko negali niekas 
pasaulyje. Lygiai taip, kaip galvojai skrisdamas — tai tiesa. Gali 
viską turėti. Kaip jautiesi? — fanatiškos jo akys blizgėjo, mane 
apgaubė jų šiluma. 

Kaip jaučiausi? Praradau kontrolę. Alpau. Stovėjau pasaulio 
viršūnėje ir buvau už jo. Vis dėlto jis man priklausė. 

— Bijau. — Pagalvojau apie gyvatę, ryškėjančią tamsoje. 

— Taigi tu šito visko nenori? — mane perskrodė žlugdantis 
jo balsas. - Ką gi, jeigu to nenori, tik tark žodį, ir viskas išnyks. 
Tačiau viskas gali būti gerai, jeigu tikrai to nori. Jo sarkazmas 
mane žeidė. Aš niršau ir norėjau kautis. 

— Aš galiu? Kaip? 

— Tik pasakyk. Tik pasakyk man. 

— Ir viskas? Jeigu aš noriu? 

Ar tikrai norėjau? 

— Bet turi tikrai norėti. Privalai man įrodyti, kad nori, jog 
viskas būtų kaip anksčiau. Kad nenori tos stebuklingos galios. — 
Jis vyniojo žodį „galia“ burnoje kaip ištirpusį šokoladą. 

— Ką turi galvoje, įrodyk? 

— Dar kartą paskraidyk, paskutinį kartą, ir tada pasakyk, kad 
daugiau tikrai to nenori. Kad nori vėl būti normalus. Sustingęs 
griovių vanduo. Toks kaip visi. Kad palieki savo vargšę koją 
gamtai. Kad daugiau niekada nenori skraidyti. Tada aš išeisiu. 
Nedelsdamas paliksiu tave su tavo niekingomis įprastomis ga- 
limybėmis. 

Pagalvojau apie tai. Apsvarsčiau galimybes. Tapti vėl nor- 
maliu? Ar visa kita? 

Anksčiau manydavau, kad žmonės pasakose yra kvaili. Kodėl 
sakydami tris norus jie nesusimąsto, kad paskutinįjį galima būtų 
panaudoti begaliniams tikslams? Kad viskas, ko nori, būtų ant 

lėkštutės, amžinai. Ką gi, dabar žinau, kad galia ne tokia. Ji veikia 
pasaulio pusiausvyrą. Galia turi pasiskirstyti po lygiai, tačiau 
jeigu ji visa susikaupia vienoje vietoje ar viename žmoguje, 
žemė praranda pusiausvyrą. Bet tada aš to nežinojau. 

Drygas, gaubiamas citrininės aureolės, toliau mane ragino, 
skatino ir stūmė tuo pačiu metu. 

— Pirmyn, pasileidėli. Mažas berniuk su varlių kurkulų vi- 
duriais. Padaryk tai dabar. Skrisk su manim ir pasakyk, kad 
nenori šitos galios. 

Mano galvoje buvo du veidai. Ir aš vis dar negalėjau apsi- 
spręsti, kurį pasirinkti. Ekrane purvas ir svilarožės. Nuodingi 
žvynuoti šikšnosparniai su angelų sparnais, žemuogių pyragai. 
Kaip pasirinkti? Tada pajutau tarsi skrisčiau, liesčiau žvaigždes, 
skrosčiau vandenyną. Tomas ir lenktyninis automobilis-in- 
valido vežimėlis. Saulės spinduliai, šokantys limonadiniame 
vandenyje, galia. Galia. Keista, nuostabi mintis, kad gali viską. 
Ir mergaitė, žavinga, tolima. Tik jos vešlūs plaukai, dainuojanti 
oda ir stiprybės kvapas, kai plaukė. 

— Noriu. Noriu, kad tu liktum. 

Miške sušnypštė vyras metaline kauke ir palaižė sau lūpas. 
Pamačiau kepsnio kvapą. Išgirdau, kaip nuvytusios tulpės lapas 
nusileido ant kapo. 

Drygas džiaugsmingai atsikvėpė. Jam iš burnos išskrido 
vapsva, pazyzė man prie veido ir nulėkė. Viena jo veido pusė 
šypsojosi, kita liko sustingusi. Tuo metu šito nežinojau, tačiau 
taip atsitinka, kai žmonės ką nors slepia. 

Drygas kalbėjo toliau, drebėdamas iš susijaudinimo, kad aš 
pagaliau sutikau. 

— Gerai, tada eime treniruotis. Privalai išmokti kontroliuoti 
tai, kas vyksta tau galvoje, antraip pradės kontroliuoti tave. 
Būtent taip kol kas ir atsitinka. Kompiuterio ekranas yra tavo 
įrankių dėžė. Leisk akims paklaidžioti. Tegu ekranas būna prieš 
tave. Gerai, gerai. Štai taip. Ko dabar nori? 

— Mergaitės. 

Girdėjau, kaip jis prunkštelėjo. Pažvelgiau į jį. Jis storėjo 
prieš mane, akys geltonavo, oda džiūvo. Gal giliai manyje buvo 
kažkas nematoma, kam nepatiko jo veiksmai? Gal man vertėjo 
įsiklausyti. 

— Atleisk, - tarė jis. - Gerai, mergaitės. Pagalvok apie ją. 
Būk kūrybingas, pamiršk įprastus dalykus, kaip mėlynos akys ir 
svelni oda. Išjudink jausmus, išsiaiškink prasmę, surask anksčiau 
nenaudotą derinį, liepk man suprasti, įžiebk mano vaizduotę, 
užplūsk mane. 

Mano akys plaukiojo. Apimtas ekstazės prabilau: 

— Saulėje jos oda cinamono spalvos, šilta kaip pyragas, 
plaukai ilgi kaip medus. Ji teka kaip grietinėlė, pučia į orą cuk- 
raus vatos burbulus. Bėga kaip rytojus, šnibžda vieną dieną, 
niekada nežada. Jos tolimas prisilietimas švelnus kaip dūmas, 
gilus kaip įkvėpimas. Svajoju apie jos skonį ir jaučiu savo pirš- 
tuose žemuogių garsus. Tylėdama artėja prie manęs, tačiau man 
baisu, kad čia jos nėra. 

Bet ji artėja. Ateina prie manęs. Nežinojau, ką pasakyti, nes 
esu tik eilinis berniukas, nemokantis kalbėti su mergaitėmis. 
Tačiau, kai ji visai priartėjo, supratau, kad manęs nemato, nes 
sėdžiu aukštoje žolėje. Impulso pagautas atsistojau, ir ji mane 
pastebėjo. Nusišypsojo, švelniai apsisuko ir nužingsniavo takeliu 
tolyn. Taip mudu prasilenksim. Kai ji vėl atsirado šalia, bandžiau 
pasisveikinti „Labas“, bet iš to išėjo tik pelės cyptelėjimas, taigi 
pakartojau garsiau. 

Jos veidas liko-ramus, tarsi nebūtų išgirdusi. Tačiau buvo 
pakankamai arti — turėjo išgirsti, nors nepastebėjau jokio raus- 
telėjimo, jokio atsako, jokio ženklo, kokius duoda mergaitės, 
apsimesdamos, kad neišgirdo. Mano pirštų galiukai kaito nuo 
jos artumo. Dar keli žingsniai — ir paliesiu jos šiltą odą. 

Aiški praeinančios mergaitės ramybė, gilus tylėjimas kažką 
reiškė. Staiga viską suvokiau. Suvokiau iš vidaus. 


8 
Žlugusi galia 


Mergaitė, kurią įsivaizdavau, buvo kurčia. 

Būčiau sekęs paskui ją, bet kai mėginau eiti, apsvaigo galva ir 
kelius pervėrė šleikštus skausmas. Išsigandau, kad vėl atsidursiu 
ligoninėje, todėl gulėjau žolėje, kol maudimas aprimo. 

Kas ta mergaitė cinamono oda? Ar ji iš tiesų egzistavo? 


Tikriausiai. Privalėjau ją vėl surasti. 


Tą popietę sukūriau eilėraštį. Apie mergaitę. Nes Drygas 
liepė. Parašiau taip pat gražiai, kaip kalbėjau, nepaisydamas 
taisyklių, kurių, manau, reikia laikytis, rašant eilėraščius. 
Jis man tiesiog tekėjo, kaip kraujas. Taip, atrodė kvaila, bet 
Drygas liepė niekam jo nerodyti. Kad eilėraštis būtų vien 
man. Aš tik pradėjau kurti. Keisti pasaulį. Būtent taip jis 
įkyriai teigė. 

Galėjau kartoti jį mintyse, patarė jis, bet tada kūrinys nebus 
toks tikras, nelyginant išnykstantis burbuliavimas. O aš parašiau 
jį kaip eilėraštį, sau, kad mergaitė man taptų realesnė. 

Tačiau buvo problema. Laura rado eilėraštį. Rašiau jį sode. Į 
namą įėjau tik todėl, kad mama pašaukė — skambino senelis. 

— Neik, - įspėjo Drygas, nekantriai laukdamas, kol užbaigsiu 
kūrinį. —- Pasakyk, kad pats jam paskambinsi. 


Bet aš nušlubčiojau į vidų. 

Senelis yra malonus ir karštakošis, tačiau gerąja prasme. Keistai 
pakalba ir dėl menkiausios priežasties įbruka man į delną penkių 
svarų banknotą. Senelis kvepia salsvu tabaku ir džiazu. 

— Kaip sekasi? — paklausė. 

— Nuobodu. 

— O kaip koja? Ar vis dar bėgioji? 

Senelis visada šneka iš esmės, nieko nevynioja į vatą ir ne- 
vaidina, kad kažko nežino. 

— Ne, man labiau patinka skraidyti. Ar žinai, kad dabar aš 
gali skraidyti? 

— Tikrai? Tai šį tą reiškia! O gal atvažiuotum ir kiek pavie- 
šėtum pas mane, parodytum, kaip skraidai? Pagalvojau, gal 
norėtum praleisti paskutinę trimestro savaitę. Mama neprieš- 
taraus. Tokiomis sąlygomis. Pati sakė. 

Aišku. Tada manęs čia nebūtų per sporto dieną. Visai 
nieko. 

— Na, žinoma, praleisi sporto dieną mokykloje, bet manau, 
kad pats to norėtum. Suprantu, kad nebėgsi. Bent jau šiais 
metais. Koja dar nesustiprėjo. Bet nesijaudink — iki kitų metų 
tave pagydysiu. 

Senelis taip dalykiškai kalbėjo, kad buvo lengva juo tikėti. 
Dėl vieno jis buvo visiškai teisus: nenorėjau dalyvauti sporto 
dienoje, nes negalėjau bėgti. Ir nugalėti. 

Tada prisiminiau: juk galiu padaryti viską, ką noriu! Galėjau 
skristi, galėjau bėgti greičiau už vaizduotę, taip lengvai kaip 
burtininkas. Galėjau daryti viską magijos pagalba. Tada visi 
nustebtų, išvydę mane, šlubą Luką, atsistojantį prie starto linijos 
ir akimirksniu atsiduriantį finiše. 

Tačiau ką dabar pasakyti seneliui? Ne, seneli, aš dalyvausiu 
sporto dienoje, nes dabar turiu galią — galiu bėgti greičiau už 
greičiausius pasaulio bėgikus. Iš tikrųjų būsiu tinkamas tarpmo- 
kyklinėms varžyboms ir laimėsiu aukso medalį. Taip, viena 
mano smegenų dalis sužeista, bet kita išaugo. Aš galiu kurti 


daiktus, kaip Dievas. Be to, savo galvoje turiu tą žmogų, kuris 


41 


man padeda. Kartais jis būna bjauriausias, kokį tik galima įsivaiz- 
duoti, o kartais — ramiausias, užburiantis, stipriausias žmogus, 
apie kokį gali svajoti. 

Turiu sugalvoti tikrovišką būdą atsakyti seneliui. 

— Būtų nuostabu, seneli. Nors nežinau, ką pasakys moky- 
tojai. O gal geriau pirmą atostogų savaitę? 

— Bijau, kad ne. Tą savaitę aš išvykstu. Į Portugaliją Žaisti 
golfo. 

Man galvą užplūdo balta, tamsiai raudona, geltona, auksinė, 
žalia kaip mėta, rausvai ruda, raudona — Portugalijos raidžių 
spalvos. 

— Nuo kada tu jaudiniesi, ką pasakys mokytojai, Lukai? 

— Juk dar sergu, - nusijuokiau. 

— Tai atvažiuosi. 

Turėjau pasakyti taip. Suaugusieji visada laukia logiškų prie- 
žasčių. Jis plepėjo apie tai, ką mes veiksime, o aš tikinau save: 
kad ir ką daryčiau, viskas tam, kad greičiau pasijusčiau sveikas, 
kad mama galėtų pasakyti seneliui, jog vis dėlto bėgau per 
sporto dieną. Senelis galėtų atvažiuoti ir stebėti, kaip nugaliu. 
Tada porai dienų pas jį nuvažiuoti. Visi būtų patenkinti. Kaip 
ir anksčiau. | 

Beveik patikėjau, kad taip gali ir būti. 

Tačiau taip neatsitiko, nes tuo momentu išgirdau juoką 
sode. Laura! 

Žinojau, kas atsitiko. Drygo veidas virto koše. Aplink įį 
spietėsi mėsinių musių debesis. Jos dėjo kiaušinius jam ant 
odos. Numečiau telefoną ir nubėgau. 

Kol pasiekiau duris, Laura jau buvo namuose ir man virš 
galvos mojavo kažkokiu popieriumi. Mano eilėraštis. Kikendama 
ji artėjo prie manęs, piktos vapsvos zujo jai aplink veidą. 

— Cinamono oda, šilta kaip pyragas! Kas per vizija, Lukai? 
Mergaitė, kuri „teka kaip grietinėlė“? O, draugas. Kas tada ko 
geidžia, Lukuti? 

— Užsičiaupk, tu karve! — stengiausi sučiupti popierių, kol ji 
nėrė pro mane į virtuvę, bet nesugebėjau. Koja pastatė mane į 
nepatogią padėtį. Mergaitė buvo aukštesnė už mane.- Niekis! 
Tik šiek tiek namų darbų. 

— Negi nori pasakyti, kad tu jį PARAŠEI? Pirmyn, Lukai, 
kuo mane laikai. Žinai, kad Raučas niekada tavim nepatikės. 

— Prisimenu jos skonį ir pirštuose jaučiu žemuogių garsus. 

O, juk tai meilės eilėraštis. Maži berniukai tokių nerašo. 
Negalvok taip. 

Ji aplėkė aplink stalą, bet taip ir nesuprato mano įtūžio. Vis iš 
naujo deklamavo mano eilėraštį sentimentaliu dirbtiniu persikų 
balsu. Be kvapo sustojau stalo gale ir didelėmis pastangomis 
susikaupiau. 

— Kas ta laiminga Luko mergaitė? —- paklausė ji. 

Kalbėjau tvirtai. 

— Ji niekas. Tai mano kūryba. 

Staiga kurčia mergaitė dingo man iš galvos. Tik miglotai ją 
prisiminiau. Umai jos neliko mano atmintyje. Ji nyko. 

— Jeigu pats jį parašei, tai niekas. Jeigu tu jai patinki, ji yra 
niekas. 

Drygas buvo sutrūnijęs kūnas tarakono akimis. Nekenčiau 
jo dėl to, ką jis padarė. 

Niekada nenorėjau užgauti Lauros taip, kaip dabar užgavau. 
Galėjau padaryti baisiausią pasaulyje dalyką ir nesigailėti jo 
ateityje. Vis dėlto netrukus supratau, kad tai bauginanti mintis. 
Kaip aš toks tapau? 

Vėl grįžo atmintis, žalia kaip driežas. Berniukai juokėsi, 
o aš skendau oro gaiviklio, šlapimo ir vėmalų kvape. Viskas 
vyko berniukų tualete. Būtent taip. Pyktis. Ir baimė. Tačiau 
negalėjau suprasti, kas tai iš tiesų buvo. Nuslydau į šoną. 
Nemačiau Drygo. Kur jis buvo, kai man taip jo reikėjo? Teks 
susidoroti pačiam. 

Giliai įkvėpiau. Bandžiau įsivaizduoti prieš save kompiuterio 


ekraną. 

— Dar kartą jį perskaityk, Laura. Skaityk ir įsiklausyk į žo- 
džius. Tu labai gabi kalbai, bet čia gal ne tavo jėgoms. Perskaityk 
ir pasakyk, ką matai. 

Kol ji skaitė, beviltiškai žiūrėjau į kompiuterio ekraną. Jeigu 
dabar negaliu priversti nieko įvykti, kai tikrai noriu, tai kokia 
tada to gebėjimo prasmė? Bandžiau susigrąžinti mergaitę, kad 
ji būtų tikra, kol Laura skaitė mano žodžius. 

Nelabai kreipiau į ją dėmesio. Skaitydama Laura juokėsi, 
blaškydama mano mintis, krutino ir tempė lūpas taip, kad visa 
esmė dingo jos seilėse. Visiškai nieko neatsitiko. Tik labai 
įniršau. 

Čiupau vazą ir išpyliau ant jos seną žalią vandenį. Galva 
sušlapo, vanduo plovė blakstienų dažus. Laura aikčiojo. Spjau- 
dydamasi ir niurnėdama ji išbėgo iš virtuvės. 

— Tu snargliuotas vėpla. Dar pasigailėsi. Aš tau už tai atly- 
ginsiu. 

Iš tamsos ją stebėjo vyriškis metaline kauke ir vaipydamasis 
šnibždėjo: 

— Aš sugausiu tave, prakeikta suskretėle. Kai norėsiu, su- 
gausiu. 

Kas buvo šis vyras tamsoje? Įsiutęs akimirką sustojau pamąs- 
tyti. Iš kur jis ir ką veikia? Atrodo, iškilo iš gilesnio ir tamsesnio 
mano galvos užkaborio, apie kurį net nenutuokiau. Žvelgdami 
į tuštumą iš pradžių menkai tematome. Tačiau pripratę prie 
tamsos įžvelgiame daugiau ir daugiau. Jeigu turėsite kantrybės, 
ko gero, išvysite viską. 


0 

— Nesuveikė! — sušuko Drygas, šiuokart kaip medūza su 
trilijonu geltonų akių. 

— Kodėl nesuveikė, tu ištižėli?— įšlubčiojau į savo kambarį 
ir užsitrenkiau duris, bet jis suspėjo pirmas čia įsprukti. Visada 
su manim, visur. 

— Nežinau, - tarė. Buvau per daug įniršęs ir negalėjau ap- 
sispręsi, ar patikėti, ar nukreipti akis jam į veidą. 

— Ak, oaš maniau, kad tu žinai viską! Sakei, kad galiu viską! 
Kad mergaitė bus tikresnė, jeigu parašysiu žodžius. Tai kodėl 
tada Laura jos nematė? Kas iš to, jei tik aš galiu ją regėti? 

— Čia aš nekaltas, - atsakė Drygas. - Aš nežinau visko. Pri- 
simink, kad esu tavo galvoje. Be to, minėjau, kad privalai tre- 
niruotis. 

— Čia dvokia. Tu velniškai dvoki. Kaip koks šuns šūdas. Vis 
dėl to ką turi galvoje sakydamas, kad nežinai visko? Maniau, kad 
esi didysis Dievas, kuris žino viską. Dariau, ką tik man liepei, ir 
matai, kas iš to išėjo. Dievai žino, ką jis dabar darys. 

— Tu apipylei ją vandeniu, Lukai. Aš to nepadariau. Ir nelie- 
piau tau atsiliepti telefonu. Ji nebūtų radusi eilėraščio, jei būtum 
paklausęs mano patarimo. - Drygas spragtelėjo įsitikinęs savo 
teisumu ir krapštydamas nagus. 

— Tu liepei man parašyti tą eilėraštį. Sakei, kad tada mergaitė 


taps tikra. 

— Ji ir yra tikra, tik Laura jos nematė. Nenorėjo matyti, o 
šaipėsi iš tavęs. Gal turėjai jai parašyti kitaip? 

— Aš neparašiau jo Laurai, kvaily... kad ir koks būtum di- 
delis. 

— Taigi? Kam tu jį parašei? 

— Sau. Pasirašiau sau. 

— O tau mergaitė buvo... tikra? 

— Taip... Ne... Nežinau. Pats man pasakyk. 

— Na, man ji atrodė labai reali. Galėjau net ją užuosti. Ji 
kvepėjo cinamonu, kaip sakei. 

— Taip, bet aš esu tavo galvoje. Ką tai reiškia? 

— Gal pats turėsi tai išsiaiškinti. 

— O gal man tai nerūpi. Gal liepsiu tau eiti. 

— Turi omeny, kad dabar pasiduosi? Tik po vienos kliūties? 
Ar nori pasakyti, kad nori dar sykį skristi, dar vieną stebuklingą 
akimirką, o tada viskas vėl taps įprasta. | 

Norėjau pasakyti taip, kad man jau gana ir kad daugiau ne- 
trokštu to keistumo. Tačiau tylėjau ir putojau. Drygas kalbėjo 
toliau: 

— Be to, jeigu dabar pasiduosi, tau dar liks Lauros problema. 
Ji bet kuriuo atveju bus su tavim, įtūžusi. Prieš ją neturėsi jokio 
ginklo, jokios galios. Pagalvok apie viską, ko nori. Bėgti, nu- 
galėti, vėl sutikti mergaitę. Pakenkti Laurai, nubausti ją. Pats 
nesugebėsi to padaryti. 

— Niekada nesakiau, kad norėčiau pakenkti Laurai. Iš kur 
tai ištraukei? 

— Tačiau nori, tiesa? Nekenti jos — pripažink. Linkėtum 
jai ko nors grėsmingo. Baisios mirties. Gal kad ją suėstų vorai. 
Arba kad ji būtų iškepta ant iešmo. 

— Nebūk kvailas. Aišku, kad nenorėčiau. Ji erzina mane iki 
gyvo kaulo, bet aš toli gražu nenoriu jos mirties. 

Giliai kvėpuojantis metalinis vyras, laukiantis tamsoje, jo 
kantrybė senka. Dūmai, liepsnos, kažkas miršta. 

— Kodėl, Lukai? Kodėl tu taip jos nekenti? Už ką? 

— Nėra jokio „kodėl“. Tai tiesiog brolio ir sesers santykiai. 
Nieko ypatinga. Pažiūrėk į ją — kaip ji rengiasi, kaip vaikšto. 
Elgiasi lyg kokia kekšė. 

Pats aplink save stačiau barikadas. Nekalbėsiu su juo apie 
tai. Kaip galiu, jeigu savęs nesuprantu? 

Pušys. Amoniakas. Žalios išpaišytos sienos. 

— Na? Būtent taip elgiamasi sulaukus šito amžiaus. Tu kažką 
slepi. Ką? Kąji padarė? - jo akys, dabar juodos kaip naktis, vėrė 
mane lyg atsuktuvai. Polistirolo girgždėjimas. 

— Aš nieko neslepiu. 

— Kąjji padarė, Lukai? — Drygas neatstojo. Jo žodžiai graužė 
man akių vokus tarytum skruzdžių rūgštis. 

— Nieko. 

— Negali būti. Kažką turėjo padaryti. Nebent, žinoma, tu esi 
kvailas ar blogas. Jei ji tau nieko nepadarė, turėtų nekęsti tavęs 
dėl to, kaip su ja elgiesi. Matau šešėlį tavo galvoje. Būtent ten 
yra tavo atmintis. Ji kažką padarė, ir tu tai žinai. 

Drygas nikotininiais pirštais pakapstė žemę man galvoje ir 
pasėjo mažą sėklą. Tada palaistė ją. 

— Nieko nežinau. Liaukis kibęs prie manęs. Pats nežinai, 
ką šneki. 

— Jeigu taip sakai, - Drygas staiga prarado susidomėjimą. 
Norėjo pakeisti temą, staiga pakeisti visą veido išraišką, tačiau 
mintys taip ir pakibo erdvėje. Na, grįžkim prie reikalo. Kal- 
bėjome, ko negalėtum daryti, jei manęs nebūtų tavo gyvenime. 
Palikime, ką norėtum ar ko nenorėtum padaryti Laurai ir kodėl. 
Bent kol kas. Ko dar tu nori? Nieko neturėsi, jeigu skrisi su 
manim ir viską apversi aukštyn kojom. 

— Tokiu atveju neatrodo, kad ką nors turėčiau, netgi su vadi- 
namąja tavo pagalba. Pažvelkime į faktus. Man beveik visą laiką 
skauda koją. Jokios vilties, kad iki sporto dienos pasveikčiau 
arba iki tarpmokyklinių varžybų. Mano galvoje - nelinksmi 
vaizdai, kurių nesugebu kontroliuoti. Negaliu kontroliuoti 
Lauros minčių ir veiksmų, negaliu priversti Serafinos su manim 


pasikalbėti... 

— Serafinos? 

— Mergaitės prie baseino. 

— Dabar žinai jos vardą? Tada, sakyčiau, ji visai reali. 

Nesupratau, iš kur žinau jos vardą. Tai buvo tiesiog kažkas 
mano galvoje, kai tik man to prireikė. Atrodė, kad visada čia 
buvo. 

— Mano galvoje, bet ne čia. 

— Tavo galvoje viskas prasideda. Būtent joje aš... - staiga jis 
nutilo, - aš žinau, kad gali pradėti keisti pasaulį. 

— Keisti pasaulį! Daugiau tau niekas neįdomu! 

— Pasakyčiau, kad tai svarbu. 

— Bet ne TAIP įdomu. Šito tu ir nesupranti. Tu, kuris galvoji, 
kad viską žinai. Taip neįdomu, kad net tuo netiki. 

— Na, o kas tau įdomu? Ko tu iš tiesų nori gyvenime? Be 
kenkimo Laurai, o, atleisk, be nekenkimo Laurai.- Drygas 
globėjiškai pažvelgė į mane. 

— Noriu ledų. Noriu didžiulės ledų porcijos, apibarstytos 
apelsinų žievelėmis. Ryškių apelsinų kaip ugnies kamuolys 
su įsmeigtu šokoladinius skėčiu. Noriu, kad nuo jų į mėtinio 
vandens dubenį lašėtų karamelė. Noriu, kad kai atsikąsiu ledų, 
iš jų ištrykštų violetinis šerbeto fontanas. 

Viskas buvo priešais mane, lygiai taip, kaip nupasakojau. 
Tuo momentu pasigirdo durų skambutis. Po kurio laiko mama 
įleido Tomą į mano miegamąjį. 

— Nevalgyk ledų savo kambaryje, — tarė ji.—- Šiaip ar taip, 
jie keistai pagaminti. Kaip juos vadini? Vezuvijum? Padaryk ir 
Tomui, - pridūrė išeidama. 

— Puiku! — šūktelėjo Tomas. 

Ką aš dabar darysiu? 

— Gerai, imk juos. Aš jau nealkanas. 

— Bailys, - nusišaipė Drygas. 

— Puiku! — vėl riktelėjo Tomas, išplėsdamas akis. Mane 
gąsdino jo naivumas, tai, kaip jis reagavo į šį stebuklą. Pasijutau 
vienišas ir pažeidžiamas. Jei galėčiau pasakyti jam bent dalį to, 

kas su manim darosi. Tada jis pamatytų, kad aš kitoks. O man 
reikėjo, kad jis liktų toks pat, prie kurio galėčiau artimai pritapti 
visoje šioje beprotybėje. 

— Bailys! — vėl sušnibždėjo Drygas, apspjaudamas man 
ausį. - Kodėl nepagamini dar vienų? Nedrįsti? 

— Geriau lipkim žemyn, - tariau Tomui. 

Leisdamasis įsikibau į turėklus, kad nešlubuočiau. Drygas 
skandavo: 

— Viščiuko kojos! Silpnos kaip kiaušinis! Medinės triušiuko 
kojos! 

Manimi tarsi pradėjo ropoti vabalai. Įžengėme į virtuvę. 
Tomas atsisėdo prie stalo ir atsikando ledų. Man buvo įdomus 
jų skonis. Kaip zvimbiančio apelsino. 

— O! Zvimbiantis apelsinas! — atsiduso jis susijaudinęs. 

— Gal ir aš sau pasidarysiu, - tariau ir pasukau įsitempęs 
šaldytuvo link. Išsitraukiau vanilinių ledų. Užsimerkiau ir su- 
murmėjau kažką panašaus į abrakadabra. Tada atsimerkiau. 
Vanilė. Vienspalvė. Pakraščiais aptirpusi. 

— Man atrodo, kad jau pabaigėme apelsinų sirupą, - pasa- 
kiau. - Bet nieko. Ir vaniliniai skanūs. 

— Bailys! Bailys! — tyčiojosi Drygas. 

Bendros ląstelės 


Toliau buvau atsimerkęs. Dėmesį sutelkiau į ekraną. Kvė- 
pavau, norėjau, kūriau. Ir tai buvo mano dideli ledai, apibarstyti 
apelsinų žievelėmis. Ryškiai oranžiniai kaip ugnies kamuolys, su 
į juos įsmeigtu šokoladiniu skėčiu. Karamelė varvėjo į mėtinio 
vandens dubenį. Kai atsikąsiu, iš jų ištrykš violetinis šerbeto 
fontanas. Labai lengva, kai žinai, kaip. 

Tomas buvo taip susidomėjęs savo ledais, kad ir nepastebėjo, 
kaip greit atsirado mano Vezuvijus. 

— Kada tu grįši į mokyklą? —- paklausė jis. 

— Pirmadienį. - Kraujuojantį pirmadienį. 

— Kaip koja? — akies kampučiu šyptelėjo Tomas, toliau su- 
sitelkęs į ledus. 

— Gerėja. Kasdien gerėja. Gal galėsiu dalyvauti sporto die- 
noje. - Nepaminėjau, kad dar noriu dalyvauti ir tarpmokyklinėse 
varžybose. Gal jau būčiau per daug užgriebęs. Šiaip ar taip, liko 
dar dvi savaitės. 

Tomas buvo pasiryžęs manim tikėti. Jo veidas nušvito. 

— Puiku! Nuostabu! Maniau... na, maniau, kad negalėsi. 

— Mano fizioterapeutas sako, kad tai įmanoma. Jei pasi- 
stengsiu ir sukaupsiu jėgas. Tikriausiai nelaimėsiu, tačiau bent 
jau dalyvausiu. 

Niekas nieko panašaus nesakė. Niekas apskritai apie tai ne- 
kalbėjo. Niekam iš tikrųjų nerūpėjo, ar aš bėgsiu kokiose nors 
varžybose. Palyginti su tuo, kad išgyvenau meningitą, šis faktas 

jiems buvo nesvarbus. Jiems užteko to, kad egzistavau. Bet aš no- 
rėjau daugiau ir suvokiau, kad esu pasiruošęs. Padaryti bet ką. 

— Ateik ryt į treniruotę. Ne į bėgimo. Tiesiog pasimankš- 
tinti. 

Bauginanti mintis. Visi žiūri į mane. Į berniuką, persirgusį 
meningitu. Į berniuką, kuris daugiau negali gerai bėgti. Bet 
kada nors aš tai padarysiu. 

— Paklausiu mamos. Ji gali neleisti. 

Mudu smagiai praleidome laiką, laižydami ledus, juokdamiesi 
iš mokyklos nuotykių, keisdami savo mobiliųjų telefonų skam- 
bėjimo tonus. Pasijutau linksmesnis nei anksčiau. Tomas laikė 
mane normaliu, taigi beveik galėjau tikėti, kad toks ir esu. 

Drygas stebėjo mus per atstumą. Jo akys skleidė naują ryškiai 
žalią šešėlį. Jis spoksojo į Tomą, tarsi jį sverdamas ir matuo- 
damas. Būtent tada supratau, kad Drygas nemėgsta geriausio 
mano draugo. 


Kitą rytą Laura išbėgo į mokyklą, nespėjau jos pamatyti. 
Džiaugiausi paskutiniu šiokiadieniu, kai galiu ilgiau pagulėti. 
Nesutikau jos nuo tada, kai vakar supykusi išlėkė. Visą vakarą 
buvo užsidariusi savo kambaryje, tikriausiai dirbo, nors netu- 
rėjau supratimo, kada turėjo baigtis jos egzaminai. Ji visada 
buvo kalikė. Kiekvienos mokytojos akies obuolys, mano akies 
kirmėlė. Mane siutina, kad niekas kitas nemato, kokia ji iš tik- 
rųjų. 

Kankinausi, kad mudu dalijamės ląstelėmis. Jeigu mano 
gyvenimui išgelbėti kada reikėtų persodinti kaulų čiulpus, ti- 
kriausiai ji būtų artimiausias atitikmuo visatoje. Tai yra, jeigu 
mokslininkas ištirtų vieną mažiausią mano kūno ląstelę ir vieną 
mažiausią jos kūno ląstelę, jis suprastų, kad mes panašesni nei 
bet kurie kiti du iš šešių bilijonų planetos žmonių. 

Mūsų santykiai nebuvo visada tokie. Prisimenu, būdami 
mažesni žaisdavom kaip bet kuris kitas brolis ir sesuo. Ji man 
padėdavo mokytis skaityti. Man netgi patikdavo būti su ja. Ji 
buvo narsi, nebijodavo mokytis įvairiausių triukų su dviračiu ir 

riedlente. Jai atrodė, kad su manim verta pasikalbėti, kad aš šį 
tą reiškiu. Kai mes kaudavomės, tai atrodydavo kaip berniukų 
kova. Mojuodavome kumščiais ir raitydavomės ant grindų. Ji 
niekada nepabėgdavo verkdama, kaip kitos mergaitės. Tada 
viskas palengva pasikeitė. Puldavome vienas kitą ne kumščiais, o 
žodžiais. Mama su tėčiu vadino mus „bjauriais paaugliais“. Taip 
iš tiesų ir buvo. O dabar viskas dar kitaip, ir nežinau, kodėl. 

Anksčiau sakiau, kad viskas prasidėjo, kai pabudau ligo- 
ninėje, bet tai ne visiškai tiesa. Taip, tada, tik pažvelgęs į ją, 
matydavau šliužus ir vapsvas, jausdavau gyvačių nuodų skonį. 
Bet dar keletą savaičių ar mėnesių prieš tai man atrodė, kad 
Laura keičiasi, nors lėtai. Šlakuota, apsirengusi kaip prostitutė, 
išsidažiusi, aukštyn lipantis sijonas, netikęs draugas. Kažkoks 
nešvarus buvo jo žvilgsnis. 

Kai tik pagalvodavau apie jį, burnoje susikaupdavo seilių, 
pajusdavau dezinfekcijos kvapą. Suskaudo tą galvos vietą, kur 
buvo šešėlis. Ten atmintis, dabar daug aiškesnė. Kaip atsiminiau, 
klūpėjau ant cementinių grindų, galva perverta ietimi, vėmiau, 
o aplink dvokė besijuokiančiais balsais. Polas. Krentančio van- 
dens garsas, galva bumbtelėjau į šaltas grindis. 

Kai praeities epizodas išnyko, pasijutau nekaip. Atsiguliau 
ant pagalvių ir užsimerkiau. | 

Ar tai prisiminimas, apie kurį kalbėjo Drygas? Jei taip, kuo 
čia dėta Laura? Čia jos nemačiau. Tik berniukų tualetus. O 
balsai? Gal vienas buvo jos? Dalis manęs norėjo pagauti šį pra- 
eities momentą, o kita dalis troško jį palaidoti visiems laikams. 
Drygas pasėjo man galvoje sėklą. Šaknys pradėjo augti ir raizgyti 
savo medūziškas gijas. Tai buvo tiesa: aš nekenčiau Lauros. 
Anksčiau maniau, kad tai normalu, bet dabar supratau, kad ne. 
Susiję su atmintimi, kuri grįžta. 

Kažkur kitur mano galvoje, netoli, tamsoje tyliai juokėsi 
vyras metaline kauke. Baltoje pirštinėtoje rankoje jis laikė juodų 
tulpių puokštę. Kaspinas, kuriuo jos surištos, buvo gyvatė. To- 


lumoje išgirdau tylius miško gaisro garsus. 


KI 
Galia 


Mano koja stiprėjo. Nors dar nebuvo labai tvirta, bet, 
smarkiai susikaupęs, galėjau tai bent trumpam nuslėpti. Jeigu 
galvojau vien apie vaizdus ekrane, aparatą ir tikslų laikrodžio 
mechanizmą, galėjau eiti ir nešlubuodamas. Bėgtakio greitį 
fizioterapeutas pamažu didino, kol turėjau beveik risnoti. Iš 
pradžių buvo sunku, tačiau, jeigu įspausčiau į kojų raumenis 
skysto aukso, būtų lengviau. Nesiruošiau laimėti lenktynių, 
tačiau bent jau bėgau. Kasdien geriau. Visai tikėtina. O su skrai- 
dymu tai būtų neįtikėtina. 

— Puiku, Lukai! Niekada nemaniau, kad taip greit pasieksi 
pažangą! — tarė fizioterapeutas. - Kuo mama tave maitino? 

— Vulkanais, - atsakiau.- Ar galiu šiandien eiti į lengvąją 
atletiką? 

— Na, nesu tikras, ar tai gera mintis.-— Jis pastebėjo, kaip 
nuliūdo mano veidas. - Tu sirgai. Negali pradėti sportuoti per 
anksti. 

— O aš sportuoju ir gerai jaučiuosi. Patys sakėte, kad man 
puikiai sekasi. Šiandien galiu bėgti. Dar likusios daugiau kaip 
trys savaitės, o kiek aš pasiekiau per šį laiką. - Tačiau nepami- 
nėjau tarpmokyklinių varžybų. 

— Tu atstatai savo raumenis. Nors jie nebuvo pažeisti. Sun- 
kiau atsigauti tavo smegenims. 

— Jūs nieko neišmanote apie mano smegenis. 

— Ar daug reikia išmanyti? — pajuokavo jis. 

— Leiskite mane į lengvąją atletiką. Pažadu nepersistengti. 
Noriu visus pamatyti. 

Ir jis leido. Akis į akį pasišnekėjo su mama, kad nežinočiau, 
ką jis pasakė, bet manau, kad kažką panašaus „Reikia palaikyti 
jo nuotaiką. Paprašykite trenerio, kad per daug nevarinėtų, 
tačiau lengva treniruotė išeis į gera. Jis pajus, kad gyvenimas 
vėl darosi normalus“. 

Normalus. Ką jis supranta? 

Nusiunčiau Tomui žinutę: „Lengvoji atletika!“ ir šypsenėlę. 

Jis atsiuntė: „Puiku!“ ir dvi šypsenėles. 

Pradėjau pamiršti eilėraštį. O be reikalo. 


Lengvosios atletikos treniruotė bus šį vakarą. Geriau nei 
ledai ir net nei skraidymas. 

Turėjau susikaupti, kad, užuot bėgęs, nenuskrisčiau. Tai 
būtų sukėlę komplikacijų. Be to, mano distancija — aštuoni 
šimtai metrų. Tokiai visai nereikia skristi. 

— Malonu tave matyti, Lukai. Ar geriau jautiesi? — mane 
sveikinosi ponas Breslinas. Pamatęs mane Tomas pribėgo ir 
trenkė man per nugarą. 

Buvo malonu su visais daryti apšilimą, nors, prisipažįstu, jau- 
čiausi silpnesnis nei tikėjausi. Drygas ramiai sėdėjo nuošaliai mano 
mintyse. Jam buvo nejauku, nes aš visas pasinėriau į mankštą. 
Nusišypsojau sau. Čia mano pasaulis. Čia aš tikau, ko negalėjau 
pasakyti apie poezijos rašymo ir keistų žodžių pasaulį. 

Sufokusavau savo ekraną, kursorių nukreipiau į Drygą ir iš 
lėto patraukiau jį šiukšlių dėžės link. Jis buvo sunkus. Tiksliau, 
pradėjo tirpti. Buvo neįmanoma jo tempti. Jis kaip koks aštuon- 
kojis slydo man iš rankų. Palikau jį gulėti ir nudažiau žaliai, 
todėl jis susiliejo su žole, ir galėjau visai jo nematyti. 

Išprašiau, kad ponas Breslinas leistų man bėgti aštuonis šimtus 
metrų. Ne lenktyniaujant, o tiesiog savo malonumui. Aš nepersi- 
stengsiu, pažadėjau. Jis abejojo, bet joks mokytojas negali atsakyti 
berniukui, kuris prašo leisti sunkiai dirbti. Taigi ponas Breslinas 
man leido. 

Startavome. Visi stengėsi išlaikyti pusiausvyrą — nebėgti 
per daug greitai, kad užtektų jėgų finišui pasiekti. Koją maudė 
labiau nei tikėjausi, ji buvo silpnesnė nei vakar. Suskaudo širdį. 
Netrukus pradėjau atsilikti. Mane tempė atgal ta švininė galūnė, 
kuri, atrodo, visai neteko jėgų. Negalėjau rasti kompiuterio 
ekrano ir nemačiau Drygo. Aišku, kad galėjau bėgti geriau. 
Tačiau, kad ir kaip stengiausi, kiti berniukai veržėsi į priekį, o 
aš tarsi klimpau į smėlį. 

Drygas iš savo angos pamojavo man žaliu čiuptuvu. Jis vis 
dar buvo aštuonkojo formos, kurią pats jam suteikiau. 

— Ar tik tiek gali, Lukai? 

— Padaryk ką nors naudingo, - žioptelėjau. - Netupėk ten. 

— Dabar tau manęs reikia, ar ne? Sakiau, kad reikės. Matai, 
tau vis dar manęs reikia. 

— Taip, taip, taip, man tavęs reikia. Pats nieko negaliu pa- 
daryti, kai kažkas negerai mano kojai. 

Drygas vėl įgavo žmogišką pavidalą, sėdėjo ir patenkintas 
šypsojosi. 

— Tai pirmyn, Lukai. Pasistenk. Galvok apie tai, jausk, iš- 
gyvenk tai. 

Nusilpusiomis akimis pažiūrėjau sau į galvą ir radau kom- 
piuterio ekraną. Sukaupiau visas jėgas, kad būčiau lengvas kaip 
oras. Kai bėgau, kvepėjo vata ir raketų kuru. Grįžo galia. 

Netrukus pralenkiau tris bėgikus, tada dar vieną. Kai pasi- 
vijau ketvirtą, girdėjau gergždžiantį jo kvėpavimą. Trys ber- 
niukai bėgo prieky manęs. Milijonas mažų spyruoklių kilnojo 
mano kojas. Plaučiai išsiplėtė, įsiurbė deguonies ir švilpdami 
išnešiojo jį po visą kūną. Pajutau sidabrinio limonado skonį. 
Vydamasis šerbeto vaivorykštę, aplenkiau kitus. Girdėjau tik 
nardantį erelį. Negirdėjau mamos, liepiančios neskubėti, ne- 
pažinau pono Breslino, šaukiančio „Pirmyn, Lukai!“ Kai kirtau 
liniją, mano galvą pripildė mėlynas burbulas, ir aš griuvau, kokią 
sekundę beveik alpdamas. Kai atsimerkiau, Drygas stovėjo šalia. 
Atrodė truputį absurdiškai — su šviečiančiais baltais sparnais, 
žibėjo kaip auksinis sirupas. 

— Nuostabu, nuostabu, Lukai! — šaukė ponas Breslinas, žiū- 
rėdamas į chronometrą. - Stačiai nuostabu! 

— Apie ką tu galvojai?— paklausė mama, padėdama man 
atsistoti. Jos balsas priminė želė.- Liepiau nepersistengti. Vėl 
susirgsi. - Tai buvo vienintelis ją jaudinęs dalykas. 

— Man viskas gerai. Visiškai gerai. — Iš tikrųjų taip ir buvo. 
Geriau nei gerai. Puiku. Nepaprasta. Kaip skrendant. 

Mane įtraukė į tarpmokyklinių varžybų komandą, nors ponas 
Breslinas turėjo pažadėti mamai, kad jei iki tol nesustiprėsiu, 
nebėgsiu. Bet aš sustiprėsiu. Juk iš tiesų galiu net skraidyti. 
Galiu viską, bet ką. Kol Drygas man padeda. 

Apgavikas! —- suriko nemalonus balsas man galvoje. Pajutau 
aitrų pipirų skonį. 

Mums važiuojant namo, Drygas saulėje glostė savo baltus 
plaukus, o aš vėl kovojau su ta įkyria abejone: ar ne apgavystė 
yra šitaip laimėti. Aš nesu gerutėlis, bet ir ne apgavikas. Bent 
jau niekada toks nebuvau. Bet niekada ir nejaučiau tokios pa- 
gundos pasinaudoti ypatinga galia. 

Ne, tai buvau aš, jokios išorinės pagalbos, —- atsakiau tai 
abejonei, stengdamasis ją nustumti. Mano kojos, mano jėga, 
mano kūrybinė galia. 

Bet ar galėjai tai padaryti be Drygo? —- nedavė ramybės abe- 
jonė.- Ar galėjai tai padaryti be jo pagalbos? 

Turėjau pripažinti, kad ne. Jo padedamas buvau apgavikas. 
O be jo - eilinis berniukas su nesveika koja. Berniukas, kuris 
labiau už viską norėjo laimėti. Ką toks berniukas daro, turė- 
damas rinktis — apgauti ar nugalėti? Ką darytų bet kuris kitas 
žmogus? Dabar pradėjau vertinti šią problemą, pripažindamas 
galią, bet iš tiesų nežinojau, ką ji reiškia. Tarsi man būtų kažkas 
sakoma, o aš tik pusiau tuo tikėčiau, bet neatrasčiau prasmės. 
Žmonėms reikia įrodyti pavojaus galimybę, kol jie juo patiki. 
Deja, jau buvo per vėlu. 


12 
Vėl mokykloje 


Pirmadienio rytą grįžau į mokyklą. Skamba taip lengvai. 
Tarsi tai, ką paprastai darai tos spalvos dieną. 

Apsirengiau ir nusiunčiau Tomui žinutę „Šiandien į mo- 
kyklą. Susitiksime autobuse“. Po penkių minučių atėjo atsa- 
kymas — dvi šypsenėlės. 

Mudu su Laura neturėjome kitos išeities, tik važiuoti tuo 
pačiu autobusu. Per mūsų miestelį kursavo tik vienas. Anksčiau 
ji sėdėdavo šalia manęs, bet tai buvo praeitis. Kai pasikeitė ji ir 
mano jausmai jai, stotelėje mudu nekreipdavom vienas į kitą 
jokio dėmesio. Aš visada įsiverždavau pirmas ir atsisėsdavau 
priekyje. Kaip visada, šiandien prie manęs prisijungė Tomas, 
išbėgęs iš namų paskutinę minutę, ir, kaip visada, mudu susi- 
grūmėme dėl vietos prie lango. Aš pralaimėjau, bet tai nesvarbu. 
Laura sėdėjo gale ir išsitraukė veidrodėlį, laukdama, kol už kelių 
stotelių įlips jos draugas. 

Štai ir jis. Siaubingai aukštas. Plaukai sulaižyti. Eidamas pro 
šalį mane stumtelėjo ant pečių karančia sportine kuprine. 

— Labai atsiprašau, — tarė šaipydamasis ir nuėjo Lauros link. 
Neatsisukau, bet girdėjau kikenimą. Pastebėjau, kaip vairuotojas 
nepatenkintas pažiūrėjo į veidrodėlį, bet nieko nedarė. 

Mane vėl užliejo žali prisiminimai. Dabar ryškesni. Žo- 
džiai, prieštaringi žodžiai. Galvą užplūdo pyktis, karšta jo ago- 
nija. Kažkas kažkur kažkuo man suduoda. Tada riaumojimas. 


57 


Mane pakelia. Galvą pakiša po vandeniu ir juokiasi, kai tualeto 
vanduo nuleidžiamas man į veidą. Aš vemiu ir dunksteliu ant 
šaltų grindų. Vėl juoduma. Paskui išgirstu greitosios pagalbos 
sireną. 

Tai buvo grįžimas. Bet kur? Kam tas pyktis? Ką jis turi 
bendra su Laura? Vis dar negalėjau suvokti visų prisiminimų, 
išreikšti jų žodžiais. 

Mokykloje tą dieną buvau „berniukas, kuris vos nemirė nuo 
meningito“. Žmonių veiduose galėjai įžvelgti smalsumą. Nė 
vienas mokytojas manęs nebarė. 

Anglų kalbos. Ponas Raučas. Jis niekada neplaudavo galvos 
ir nesivalydavo panagių. Jos knibžda geltonų padarų. Atsisėdo 
ant savo stalo ir laukė, kol nurimsime. Drygas šokinėjo aukštyn 
žemyn. Šiandien jo akys buvo deginto gintaro spalvos, kupinos 
jaudulio. Jaučiausi laimingas, kad jis čia. Galėjo matyti mane 
realiame mokyklos pasaulyje. Mano pasaulyje. 

Mūsų klasė nėra nei ypač drausminga, nei ypač padykusi, 
bet ponas Raučas yra mokytojas, kurio stengiamės neerzinti. 
Jis nelabai griežtas, bet susijaudinęs turi įprotį spjaudytis, o tai 
visuomet atsitinka, kai paskaito kokį kūrinį, kurį laiko labai geru, 
arba kai supyksta. Kvėpuoja kaip šeškas, turi tik vieną švarką, 
kurį per atostogas neša į valyklą. Mes tai žinome, nes pirmą kiek- 
vieno trimestro dieną švarkas būna dailus, o į trimestro pabaigą 
susmunka, prispaustas pilko svorio nuo mūsų mokymo. 

— Baimė! — sumaurojo šiandien ponas Raučas, kai mes nu- 
tilome. Sugniaužė kumščius, tarsi pasirengęs mus pulti. Mes 
žvalgėmės vienas į kitą. - Baimė! Kas jums yra baimė! Kas jus 
gąsdina? Tave, Markai? Pasakyk, kas tave gąsdina, - ir smeigė 
pirštu į Marką. 

— Tamsa, - atsakė Markas, gana protingai, bet mes visi pra- 
dėjome juoktis be jokios priežasties. 

— Taip, tamsa. Daugelis žmonių bijo tamsos, - sutiko 
Raučas, - net jeigu to nepripažįsta. Dar voratinklių, kapinių, 
skeletų, vaiduoklių. Na, kas dar? 

Tyla ir kažkoks šlamesys. 

— Pirmyn, noriu, kad išvardytumėte visus gąsdinančius 
daiktus, kokių tik galite sugalvoti. 

Kažkas sutiko: 

— Žemės drebėjimai! 

Visi pritarė. Mintys ėmė sparčiau rutuliotis. Gaisras, sken- 
dimas, vanduo, kankinimas, ateiviai iš kitų planetų, skausmas, 
monstrai žaliomis akimis, ponas Raučas... Čia kilo juokas. 

Aš surikau, ką mačiau ekrane savo galvoje. 

— Suptis ant lentos tuščioje žaidimų aikštelėje. Ji lėtai girgž- 
dėdama kyla aukštyn ir leidžiasi žemyn. Staiga lenta sustoja ir 
tiesiai į tave metama sauja lapų. Lėtai. 

Vėl tyla. Visi atsisuko į mane. Šarlotė išbalo. Niekas ne- 
mirksėjo. Šiurpulys perbėgo kaip šešėlis. Kažkur kambaryje 
girdėjau lėtą girgždesį. 


13 | 
Išdavikas 


Raučas nustebęs pažiūrėjo į mane ir pasitrynė rankas. 

— Puiku, Lukai. Tikrai bauginanti mintis. Matai, viskas mus 
gąsdina, nebūtinai monstrai ir vampyrai žaliomis akimis. Kartais 
nuojauta, kad šalia gali kažkas būti, kažkas laukia mūsų, kelia 
mums baisiausią baimę. 

Raučas toliau monotoniškai vardijo baisias istorijas iš lite- 
ratūros. 

Ant mano suolo nusileido susuktas popierėlis. Išlanksčiau 
jį, slėpdamas už skverno. 

„Geriniesi“. Nežinojau, kas jį atmetė. 

Drygas ramino mane. 

— Nekreipk dėmesio, Lukai. Neverta. - Jis palaikė mane. 

Namų darbų uždavė parašyti baisią istoriją. Leido pradėti 
klasėje. Taip paprastai būna, kai mokytojai nepakankamai pa- 
siruošia pamokai. Negalėjau susikaupti, surikiuoti savo minčių. 
Skaudėjo galvą. Svajojau būti namuose. Žiūrėjau pro langą ir 
graužiau savo šratinuką. Iš savo suolo mačiau mišką. Kartais 
namo ne važiuodavau autobusu, o eidavau per mišką. 

— Lukai Patersonai! Spoksodamas pro langą nieko nesugal- 
vosi! — tarė Raučas tokiu balsu, kuris paprastai būtų aštrus, bet 
šiandien skambėjo švelniai kaip violončelė. Liežuviu pajutau 


silpstantį rudą drėgnų samanų kvapą. 

— Žiūriu pro langą, kad ateitų įkvėpimas, pone Raučai, - at- 
sakiau. 

— Na, tai paskubėk. Tegu greičiau ateina. 

— Kvailys, - sumurmėjo Drygas. —- Negi jis nesupranta, kad 
įkvėpimo verta palaukti? Negi nesupranta kūrybingo genijaus? 
Kaip drįsta taip nepagarbiai šnekėti su mano berniuku? 

Šyptelėjau. 

— Jis — mokytojas, Drygai! O čia tik namų užduotis! 

— Taip, bet gali būti daug daugiau, - atsiduso Drygas. - Jeigu 
tu norėtum. Tai gali būti viskas. 

Diena ėjo toliau. Po anglų kalbos pamokos kai kurios mer- 
gaitės į mane keistai žvilgčiojo, bet apskritai pasijutau nor- 
malesnis. Buvo neįmanoma visą laiką nuslėpti šlubumo, taigi 
geriausia, ką galėjau daryti, — tai vaikščioti lėtai ir sutelkti dėmesį 
į galios vaizdus galvoje. Buvo sunku susikaupti ir tuo pačiu metu 
kontroliuoti tai, kas dedasi galvoje, ir dalyvauti normaliame 
pokalbyje normaliame pasaulyje. Jei norėjau ką nors daryti 
ekrane, kažką kūrybiško, turėjau susikoncentruoti tik į tai ir į 
nieką daugiau. 

Draugai, žinoma, nekreipė dėmesio į mano šlubumą ir pa- 
laukdavo, kai eidavau lėtai. Tačiau buvo tokių, kurie spoksojo 
į mane. Ne ką geresnė ir Laura. Ji susikūprinusi slinko pasieniu 
su savo draugu Polu. Aš šlubčiojau iš paskos. Polas garsiai rik- 
telėjo: 

— Invalidas! — buvau tikras, kad Laura juokėsi. 

Paėjęs toliau aiškiai girdėjau jį sakant: 

— O tu sakai, kad pažeistos smegenys. Keista. 

Dabar žinojau, kad grįžta prisiminimai. Jaučiau jų kvapą ir 
šleikštulį, kai jie plūstelėjo į pavargusias mano smegenis. Vis 
dar negalėjau suvokti žodžių, ir tai mane siutino. Nesupratau 
ir kas anksčiau atsitiko. 

Tomas pažvelgė į mane. 

— Ar viskas gerai? 


Nuvijau šalin vaizdą. 

— Taip, gerai. Tik tas gyvatė. Ir viskas. Lauros draugas. Noriu 
jį sugauti. Nekenčiu jo. Jų abiejų. 

Šleikštulį keliantis kepsnio kvapas. Drygas trynė rankas. 
Jis suprato. Sprendžiau iš jo akių, dabar jos buvo ryškios kaip 
deimantai, iš švelnaus veido ir to, kaip jis pasuko protingą savo 
galvą už mano minčių, man pritardamas. 

— Su tavo seseria viskas gerai, - tarė Tomas.- Puikios 
kojos. - Jis žiūrėjo į Laurą, į ilgas jos kojas po per daug trumpu 
sijonu. 

Drygas įkvėpė. Man darėsi bloga. 

— Ji kekšė. Nežiūrėk į ją savo nepadoriomis akimis ir niekada 
daugiau taip nekalbėk. 

Kad akys manęs neišduotų, nušlubčiojau nuo jo į klasę. Jis 
ėjo man iš paskos, įsižeidęs ir nustebęs. 

— Liaukis, Lukai. Aš tik pajuokavau. Klausyk, aš atsiprašau, 
gerai? Nežinojau, kad tu dėl to taip nerimauji. Jeigu turėčiau 
seserį, kuri atrodytų kaip prostitutė, man tai nelabai rūpėtų. 
Ji nėra kekšė. Atrodo tiesiog kaip bet kuri kita jos amžiaus 
mergina ar apskritai bet kuri pusiau padori mergina. Kartą net 
mano mama sakė, kad ji graži. Mama norėtų, kad mano sesuo 
būtų panaši į Laurą Paterson. 

Atsisukau į jį, degdamas pykčiu. 

— Taip, tu nieko nežinai. Neturi supratimo, ką tai reiškia, — 
nusisukau, kad jis nematytų, kaip kramtau sau lūpą. — Šiaip ar 
taip, nesvarbu. Pamiršk tai, - suvapėjau. 

Bet aš negalėjau to pamiršti. Kartu grįžome į klasę, tačiau 
viskas buvo kitaip. Viską padariau kitaip. Viskas buvo ne- 
švaru. 

Drygas patrynė savo gleivėtas rankas. Jo akys vėl buvo pri- 
merktos ir geltonos. 

Kodėl, po galais, Laura tokia? Niršau. Anksčiau taip žiūrė- 
davau į kitas mergaites ir vadinau jas vardais, bet viskas kitaip, 


kai kalbi apie savo seserį. Ypač kai ji pradeda patikti geriausiam 

tavo draugui. Kažkas ima griūti, kažkas saugaus ir tikro. Ji kalta, 
kad viskas eina blogyn. Ką kiti apie ją žino? Aš vienintelis ją 
pažįstu, ar ne? 


Grįžus namo iš mokyklos Drygas nekantravo, kad greičiau 
pradėčiau ruošti anglų kalbos namų darbus. 

— Pirmyn, pirmyn, paskubėk! — zyzė jis, šokinėdamas nuo 
vienos kojos ant kitos ir nekantraudamas. Jo susijaudinimas 
buvo užkrečiamas. Akys žibėjo, lėliukės buvo juodos kaip anglis. 
Pajutau Helouyną ir pamiršau apkartusį ginčą su Tomu. Drygas 
galėjo priversti mane pamiršti viską. Jis galėjo akimirksniu viską 
pakeisti, ir aš sukausi su juo kaip audros blaškomas lapas. 

— Nežinau, nuo ko pradėti. 

— Nuo jausmų. Nuo minties. Nuo jūros dugno įdubos. Mesk 
į ją sudedamąsias dalis, auką, priežastį, atmosferą, nuodus. Viską 
sumaišyk ir įsivaizduok, kol pradės augti ir virsti kažkuo daugiau, 
nei planavai. Kol ims gyventi. Bus gyva ir tikra. 

Susikoncentravau į ekraną lengviau negu bet kada anksčiau. 
Viską supratau. Bet ką aš noriu čia sudėti? Jeigu noriu sukurti 
baugjią istoriją, turiu pradėti nuo to, ką žinau. Pradėti nuo to, 
kas mano galvoje. 

O galvoje buvo Laura. Atrodė, kad man apie ją galvojant 
slaptos baimės virsdavo keistais šešėliais ir bjauriais pojūčiais. 
Tuose šešėliuose nuolat matydavau keistą vyrą su metaline 
rėjo į Laurą. Tarsi ji buvo jo auka. Kokia priežastis, koks kaukėto 
vyriškio motyvas? Jis šnibždėjo, kad ji nedora, ištvirkėlė. Tą ir 
aš jaučiau. Nurijau susikaupusias seiles. 

Sutelkiau dėmesį į kaukėtą vyrą. Kreipiau savo mintis į baimę. 
Pyniau jas į kažką vientiso. Sukau, kol įskilo kibirkštis. 

Mano istorija pradėjo augti. Mano namų darbų istorija. 

Metalinis vyriškis gan ilgai stebėjo mergaitę. Jis žinojo, kur 
ji eina, kaip eina, ko bijo, žiūrėjo į ją miegančią, galėjo skaityti 
jos mintis. Dabar buvo beveik pasiruošęs ją pribaigti. Žinojo, 

kad tai padarys ugnimi. Miškuose. Vienas. Kur niekas jos neras. 
Paukščių nesulesti liks tik suaunglėję ištirpusių alyvinių nagų 
likučiai. Pirmiausia jis ją pagaus, išgąsdins, akis užriš voratin- 
kliais ir įkalins. Tada... Na, tada dar pažiūrės. 

Toliau rašiau tai, ką mačiau. 


Jis nedarė to tamsoje. Blogis vaikšto ir dienos šviesoje. Tai buvo 
karšta diena, kai pasauliui skaudėjo galvą. Kai smegenys kaito 
tarsi mikrobangų krosnelėje. Fotografas apakino per stipria šviesa. 
Metalinis vyras siurbė energiją iš visko, ką tik sutiko, slinkdamas 
mokyklos link. Buvo jau beveik paskutinė mokslo metų diena. 
Penktadienis, kvepiantis keptu triušiu. Jam prie kojų iš dangaus 
nukrito negyvas paukštis. Vyras lazdele prismeigė jį prie žemės. 
Sidabriniais nagais praplėšė paukščio akis ir ėjo toliau. Paukštis 
baimingai žiūrėjo, miškuose nutilo visi žvėrys. Laukdami, kol praeis 
blogis. Vyriškis iš burnos išsitraukė vorą ir trenkė į žemę. Voras 
virto tūkstančiu vorų, kurie greit suropojo į medžius ir pasislėpė. 
Laukdami, kol jis sugrįš su ja. 


Parašiau tos istorijos daugiau, bet užbaigti nesugebėjau. Ne- 
mačiau pabaigos. Pabaiga visada yra sunkiausia istorijos dalis, 
kurios neįmanoma sukontroliuoti. Nepadės ir fizioterapeutas. 
Raučas negalėjo tikėtis, kad aš ją užbaigsiu. Turėtų džiaugtis, 
kad nors tiek parašiau. 

Niekada anksčiau nejaučiau malonumo rašydamas istoriją. 
Bet dabar jaučiau galią. Džiaugiausi, kad valdžiau žmones, mani- 
puliavau jais — tais žmonėmis, kurie skaitys mano kūrinį. Rauču 
ir visais kitais. Juos nugąsdins ta istorija, žodžiais išsakytos mano 
mintys. Pakerėsiu juos. Laura — auka — tik dar padidins mano 
džiaugsmą. Tai tas pat kaip kristi ant pagalvės. Tik kritimas ant 
pagalvės niekada niekam nepadarė žalos. 


Tą karštą vasaros naktį prakaitavau ir laukiau, kol suims 
miegas, bet nesuėmė. Iš kampo mane stebėjo skvarbios Drygo 

akys. Jis pravėrė burną, lyg ketindamas ką pasakyti. Tada su- 
niurnėjo, tarsi nusprendęs nesakyti, tačiau norėjo, kad žinočiau, 
jog kažką norėjo sakyti. Jeigu būtų norėjęs, būtų netylėjęs. Man 
nerūpėjo klausti. 

Užsimerkiau ir pasistengiau nieko negalvoti. Bet tai neį- 
manoma. Juo labiau stengiausi, juo labiau mano niekas buvo 
kažkas. 

— Na?- paklausė Drygas. 

— Kas na? 

— Tas tamsus prisiminimas, šalta ir tuščia erdvė tavo galvoje. 
Ta Laura. Ar išsiaiškinsime esmę, išpjausime kaip šunvotę? 

— Nieko čia nėra,- pamelavau. Širdis ėmė smarkiau 
plakti. 

— Tada galime ramiai pasigilinti. Jeigu ten nieko nėra, galime 
užpildyti ir užkimšti kiaurymę. Ir aš užsičiaupsiu, ar ne? Be to, 
tu nemiegosi, jeigu aš čia zysiu. 

Tai buvo tiesa. 

— Tarkim, aš sutiksiu, kad nezystum. Ką tu darysi? Kaip 
planuoji išsiaiškinti, kas yra tai, ką nori sužinoti? 

— Hipnoze. Užhipnotizuosiu tave, kad atsipalaiduotum. Taip 
tu prisiminsi dalykus, kuriuos, manai, esi pamiršęs. 

Drygo balsas buvo švelnus kaip žmogaus, draugiškas ir tiesus, 
permatomas ir atsidavė karamele. Jis atsisėdo į savo sukamąją 
kėdę ir nusišypsojo. Pamačiau, kad jo akys dabar rudos kaip 
irisai. Jos panašios į mano senelio akis. 

Visada norėjau būti užhipnotizuotas, bet Drygu nepasiti- 
kėjau. Kažkas minkšto jo balse vertė nepasitikėti. 

— Gerai, bet tu nieko nerasi. Taigi ką man daryti? 

— Nieko. Tiesiog klausykis. 

Jo balsas priminė šniokštimą bangų, skalaujančių jūros kriau- 
kles ir permerkiančių smėlį man galvoje. Paskendau savo čiuži- 
nyje, kol galiausiai ir nejaučiau jo. Nejaučiau nieko, tik plunksnų 
plūstelėjimą į venas. Jos skraidžiojo ir šlamėjo, skraidindamos 
mane tuneliu žemyn. 

Grįžau prie ugnikalnio kraterio, pro rausvą pabudimą pa- 
siekiau vatinę nežinomybę. Ligoninės garsai, adatų kvapas. 
Plūduriuoju ir jaučiu, kad esu niekur. Tada atgal, kur viskas 
buvo agonija, šleikštulys, drebulys ir baimė. Draskiau nagais 
galvą, stengdamasis sutraiškyti, išplėšti veriamą skausmą. Mane 
stūmė koridoriumi, žmonės šūkavo. Kažkas pliaukštelėjo man 
per ranką ir uždengė veidą, nepaisydamas mieguistos mano 
aimanos. 

Drygo balsas vedė mane atgal. Vėmalų tvaikas, pušų kvapo 
dezinfekcijos priemonė, šaltos plytinės berniukų tualeto grindys. 
Dar šiek tiek atgal, tada stabtelėjau. Ir vėl pajudėjau į praeitį. 
Staiga viskas pasidarė labai aišku, kai Drygas pavertė mano 
atmintį žodžiais. 

Grįžimas į praeitį 


Klupinėjau berniukų tualeto link. Klupinėjau, nes skausmas, 
vėręs galvą visą dieną, dabar virto kunkuliuojančia raudona 
mase. Regėjimas sutriko, žvairavau akinamoje šviesoje. Viena 
ranka prisidengiau akis, kita spaudžiau kaklą — žodžiu, abiem 
laikiau galvą. Žinojau, kad labai greit pradėsiu vemti. Tą dieną 
jau ne pirmą kartą. Juodos žvaigždės sukosi virš galvos. Puoliau 
į tualetą, kabinoje atsirėmiau į sieną. Spaudžiau kaktą prie šaltų 
plytelių ir jaučiau, kaip silpsta galūnės. 

Sienos buvo išpaišytos. Daugumą užrašų anksčiau buvau 
perskaitęs. Ir dabar žiūrėjau į juos. Vaizdas buvo miglotas. Sten- 
giausi pamiršti skausmą ir pykinimą. Kabina buvo tamsi ir veikė 
raminamai. Kažkas nauja tarp įprasto šlamšto. Kažkas, kas buvo 
parašyta akį rėžiančiu rašalu. „Laura P. tai padarys už dyką“. 

Vėmiau. 

Išgirdau balsus. Polas. Su savo šutve. Susikaupiau, pastūmiau 
duris ir išsvirduliavau lauk. Mačiau nustebusius žvilgsnius, gir- 
dėjau juoką. Trenkiau Polui į veidą ir pajutau jo kvapą. Tada jie 
puolė mane, nutempė į kabiną, jėga įstūmė mano galvą į klozetą. 
Vanduo plūstelėjo man į veidą. Išgirdau Polo žodžius: „Ne toks 
mielas, kaip jo sesutė, bet toks pat nuolaidus“. Visi nusikvatojo. 
Aš sudribau juodumoje. Pajutau zigzaginį sutrikimo skonį. 

Pusiau atsigavau, kai sukaukė sirenos, ir mane išnešė ant 
neštuvų. Visi liko nustebusiais veidais. Nemalonus dezinfek- 

cijos priemonės kvapas išnyko. Iš šleikštulio ir pykčio kritau į 
juodumą, kol vėl akis į akį susidūriau su dabartimi. 

Drygas žiūrėjo į mane. Dabar jo akys buvo geltonos, plyšiai 
vėl siauri ir juodi. Jis jau nekvepėjo karamele ir pasitikėjimu. 
Gyvatės šlapimu. Nenorėjau žinoti, ką jis man parodė. 

— Taigi taip buvo. Atrodo, svari priežastis nekęsti sesers. 
Manau. 

Vadinasi, dėl Lauros buvau teisus, nors ir nenorėdamas to. 
Nenorėjau sesers kekšės, kuri gulėjo su visais, apie kurią kalbėjo 
ir iš kurios šaipėsi vaikinai, net mano geriausias draugas šaudė 
akimis į jos kojas. Tuo momentu tikrai norėjau jai pakenkti. 
Troškau iš visų jėgų. 


Antradienis. Antradienis švelnus kaip abrikosiniai ledai. 

Pakeliui į mokyklą Tomas, kaip visada, autobuse sėdėjo šalia 
manęs, bet mes nesigrūmėme. Kalbėjome tvirtais kaip būgnas 
su žvangučiais sakiniais. Beveik nusiunčiau jam tekstinę žinutę, 
nors iš tikrųjų ne. Negalėjau žiūrėti į Laurą, jai einant pro šalį 
nustodavau kvėpuoti. 

Paskui trečiadienis. Neįprasta diena. Kai atsikėliau, buvo jau 
beveik karšta. Kai kurie ankstyvi rytai būna kaip išskaptuotas 
apelsinas. Tokia pirma mintis man kilo tą trečiadienį, prime- 
nantį senelio obelį. Įprastą blankią trečiadienio spalvą užliejo 
blizganti T — kaip nevirta jautiena, trys i buvo ryškiai raudonos 
kaip ugnikalnis. | 

Antra mintis buvo daugiau ne mintis, o šiurpulys. Kaip 
paaiškėjo, - perspėjimas. 

Tai atsitiko per anglų kalbos pamoką. 

Pirmiausia ponas Raučas paminėjo mano istoriją. 

— O štai šiurpi Luko Patersono istorija. Nuostabu, Lukai. 
Puiku, stačiai puiku. Skaitydamas net drebėjau, teigiamai dre- 
bėjau. Akimirką pagalvojau, kad jaučiu tą vyriškį, tą padarą, 
blogio įsikūnijimą. Dar ne viską tu mums papasakojai, ir tai 
gerai — žaidi su skaitytoju veiksmingiausiu būdu. Mums kyla 

daug klausimų: pavyzdžiui, kas ta mergaitė? Ką ji blogai padarė? 
Kodėl ji eina su tuo piktu vyru? Kas jis? Gal įsivaizduotas? O 
gal tikras? Ar jis atstovauja kam nors kitam? Turbūt nenorite, 
kad tęsčiau toliau, tiesa? Norite išgirsti Luko istoriją, ar ne? 

Klasė suburbėjo, bet entuziazmo neparodė. Aišku, kad tu- 
rėsiu skaityti. Lėtai ir atsargiai išėjau į priekį, trokšdamas, kad 
kojos judėtų vienodai. 

Pradėjau skaityti. 

Metalinis vyriškis gan ilgai stebėjo mergaitę. Jis žinojo, kur ji 
eina, kaip eina, ko bijo, žiūrėjo į ją miegančią, galėjo skaityti jos 
mintis. Dabar buvo beveik pasiruošęs ją pribaigti. Žinojo, kad tai 
padarys ugnimi. Miškuose. Vienas. Kur niekas jos neras. Paukščių 
nesulesti liks tik suaunglėję ištirpusių alyvinių nagų likučiai. Pir- 
miausia jis ją pagaus, išgąsdins, akis užriš voratinkliais ir įkalins. 
Tada... Na, tada dar pažiūrės. 

Jis nedarė to tamsoje. Blogis vaikšto ir dienos šviesoje. Tai buvo 
karšta diena, kai pasauliui skaudėjo galvą. Kai smegenys kaito 
tarsi mikrobangų krosnelėje. Fotografas apakino per stipria šviesa. 
Metalinis vyras siurbė energiją iš visko, ką tik sutiko, slinkdamas 
mokyklos link. Buvo jau beveik paskutinė mokslo metų diena. 
Penktadienis, kvepiantis keptu triušiu. Jam prie kojų iš dangaus 
nukrito negyvas paukštis. Vyras lazdele prismeigė jį prie žemės. 
Sidabriniais nagais praplėšė paukščio akis ir ėjo toliau. Paukštis 
baimingai žiūrėjo, miškuose nutilo visi žvėrys. Laukdami, kol praeis 
blogis. Vyriškis iš burnos išsitraukė vorą ir trenkė į žemę. Voras 
virto tūkstančiu vorų, kurie greit suropojo į medžius ir pasislėpė. 
Laukdami, kol jis sugrįš su ja. 

Vyras neturėjo drabužių, bet nebuvo nuogas. Jis neturėjo jokios 
formos, jokių kampų. Buvo lygus, juodas ir sidabrinis, be siūlių ir 
kišenių. Toks ištiškęs. Jokio veido, tik kaukė, juodos kiaurymės ten, 
kur turėtų būti akys, burna sučiaupta ir kartu išsiviepusi. Kūnas 
įsuptas į dailiai krintantį audinį. Tolumoje girdėti kerintis būgnų 
mušimas, miške žynys monotoniškai kalba savo užkeikimus, at- 
siduoda išsigandusiomis katėmis. 

Miško pakraštyje, prie mokyklos, jis sustojo ir žiūrėjo. Šnibždė- 
damas pašaukė: „Ei tu, ateik čia, maža ištvirkėle, prakeikta kekše!“ 
Tačiau išgirdo tik kurčia mergaitė. Ji pažvelgė pro langą ir ramiai 
nusišypsojo vyriškiui metaliniu veidu. Jis iš lėto pakėlė ranką ir 
parodė: „Ją!“ - šūktelėjo. Kurčia mergaitė atsistojo ir patapšnojo 
aukai per petį. Auka atsisuko į langą. Juodos jos akys buvo didelės 
ir tuščios. Ji žinojo ir nežinojo. Jautė tai iš sunkaus oro. Iš vyro 
kvėpavimo, kai jis prisiartino prie jos. Trenkė dūmais. Ji girdėjo 
traškančias liepsnas, kepamo ežio riksmą. Baimingai aiktelėjo, bet 
vis tiek pasuko jo link. 


Staiga kažkas suklykė. 

Prarandu kontrolę 


Tai buvo Išbelė, smulkutė mergaitė. Visada atrodydavo, 
kad ji nuplauks, jei su ja nesiskaitysi. Išbelė rodė į šalia esančią 
mergaitę. Karlos suolas stovėjo priešais langą. Ji stengėsi atsistoti, 
stumdama girgždantį suolą ir šaukdama. 

— Ne! Tuoj nualpsiu! 

Jos veido oda buvo įsitempusi ir bespalvė, akys stipriai su- 
merktos, lūpos kaip pasiutusio šuns snukis. Galva krypavo iš 
vienos pusės į kitą. Staiga akys atsivėrė, jų obuoliai vartėsi aki- 
duobėse, tarsi mergaitė būtų nukritusi ant grindų ir trūkčiodama 
gulėjusi. Liežuvis buvo suspaustas tarp dantų. 

Klasės durys užsitrenkė, bet, kiek mačiau, niekas neišėjo. 
Visi spoksojo į Karlą: Daugiau niekas nežiūrėjo pro langą, tik 
aš. Stebeilijau į akinamą blizgesį ir buvau tikras, kad miško pa- 
kraštyje matau figūrą, kuri stebeilija į mokyklą. Paukščių pulkas 
pakilo į orą. Kai dar stipriau įsispitrijau, figūros jau nebuvo. Ilga 
žolė siūbavo, lyg kas būtų ėjęs. Vėl degėsių kvapas, o gal tik 
saulė svilino mano suolą? Suvirpėjau. Tai buvo gyvatės odos 
kvapas — baimės kvapas. Jaučiau jį savo skrandžiu — tokį aštrų, 
kad net pykino. 

Per tą laiką ponas Raučas perėmė kontrolę į savo rankas. 
Kąžką pasiuntė atvesti mokyklos sekretorės, o mums visiems 


liepė atsistoti. 

— Ką jūs paprastai darote, kai Karla taip elgiasi? — paklausė. 

— Ji niekada nėra to dariusi, - kažkas atsakė. 

— Tai kas jai atsitiko? —- paklausė kitas. 

— Tai epilepsijos priepuolis, - paaiškino Vilis. Vilis nėra 
mano draugas. Tam nėra kokios nors priežasties. Vilio tėvai — 
universiteto dėstytojai, o tai reiškia, kad jo mokykliniai projektai 
visada absurdiškai įspūdingi. Jis žino viską apie viską ir kalba 
taip pasitikinčiai, kad, net manydamas, jog tai nesąmonės, negali 
to pripažinti. Vilis jau suaugęs. 

Dvi mergaitės verkė. Keli mokiniai įtariai žvelgė į mane. 

— Čia Lukas kaltas, - tarė Vilis. - Ta jo kvaila istorija. 

— Nepaistyk, Viljamai, - subarė Raučas. - Priepuolis neturi 
nieko bendra su istorija. Istorija buvo nuostabi. Kai Lukas pa- 
rašys pabaigą, manau, norėsime ją išgirsti. 

— Aš nenorėsiu, - atkirto Išbelė.- Mane nuo jos krečia 
šiurpas. 

— Pažiūrėk į Danielį, - nusijuokė Vilis. - Jis irgi keistai el- 
giasi. 

Visi atsisukome į Danielį. Jis stovėjo įsispoksojęs pro langą. 
Veidas buvo išbalęs. Visas drebėjo, į kažką rodė ir bandė kalbėti, 
bet jam iš burnos neišėjo nė vieno garso. Visi grūdomės arčiau 
lango ir žvelgėme ten, kur rodė jo pirštas. Aš pirštą pastebėjau 
pirmas, nes žinojau, ko ieškoti ir į ką žiūrėti. Kažkas atsiduso: 

— O Dieve! 

Kiti aiktelėjo. 

Aš pažvelgiau į ekraną priešais save ir paverčiau jį baltu. 
Man iš plaučių labai greitai išsiveržė oras. 

— Čia nieko nėra, - paskubomis tariau. — Visai nieko. Kalta 
mano sugalvota istorija. 

— Ir aš nieko nematau, - kažkas pritarė. 

— Ir aš, - su palengvėjimu atsiduso kiti. 

Tomas nesakė nieko, tik spoksojo į mane. Stikliniame veide 


regėjau besisukančius sraigtelius. 

— Ką gi, aš kažką mačiau, - pasakė Vilis. —- Vyrą metaline 
kauke, vaiduoklišką ir baisų, ateinantį TAVĘS! - ir jis atsuko 
į mus pabaisos žvilgsnį. 

— Užsičiaupk! — piktai riktelėjau paklaikęs, nes visa tai buvo 
netiesa. —- Aš tiesiog tave užhipnotizavau, ir viskas. Tu tik viską 
įsivaizdavai, girdėdamas mano istoriją. Tai vadinamoji savitaiga. 
Ar nesi apie ją girdėjęs, Vili? 

— Nurimkite, - šūktelėjo Raučas, kai įėjo mokyklos sekretorė 
panelė Edvards. Per tą laiką Karlai baigėsi priepuolis. Ji sėdėjo 
apdujusi. Panelė Edvards ją išsivedė. 

— Keistuolis, — tarė Vilis, grįždamas pro mano suolą į savo 
vietą. 

— Zombis, - sušnibždėjo Mikas. 

— Mutantas, - sumurmėjo Zara. 

— Psichas, - pasakė Kolinas. 

— O ašjjį mačiau, - prieštaravo Danielis. 

— Nurimk, Danieli, - pyktelėjo Raučas. - Juk mes ne vidury 
Gobio dykumos. Žmonės vaikšto keliais. Kaip teisingai paaiš- 
kino Lukas, tai buvo tik savitaiga. 

— Gerinatės, - sušnypštė Vilis. Tomas tylėjo. 

Drygas pasilenkė ir sušnibždėjo man į ausį: 

— Dirbi kaip laikrodis, Lukai. Kaip laikrodžio mechanizmas. 
Graži kontrolė, tiesiog graži. Pats geriau nebūčiau padaręs. 
Bet ar žinai, kur visa tai krypsta? Štai kur klausimas. Ar turi 
planą? 

Ne, plano neturėjau. Iš esmės dabar apskritai nejaučiau jo- 
kios kontrolės. Tiesiog pradėjau rašyti istoriją, kaip kiekvieną 
namų darbų rašinį. O dabar čia buvo vyras, padaras, atsiradęs 
nekviestas mano galvoje, kurį kiti žmonės galėjo matyti. Bent 
jau taip atrodė. Sakysit, neturėčiau bijoti savo kūrinio. Kad 
galiu priversti jį išnykti. Tačiau nežinojau, kas ir kur jis. Jis pats 
turėjo savo galią, būsimo chaoso elementą, kaip ir visa kita, kas 


vyko mano galvoje. 

Stengiausi visa tai paaiškinti Drygui. Bet jis tik nusijuokė 
ir tarė: 

— Ką gi, Lukai, jei pats nekontroliuoji savo proto, tai kas jį 
kontroliuoja? 

Baimės gyvatė blykstelėjo savo liežuvėliu. Jis ritmiškai kyš- 
čiojo, kol galiausiai įgavo naują formą. Buvo blizgantis ir stiprus. 
Pradėjau suvokti — jo bijojau. Troškau, kad visa tai būtų tik 
blogas sapnas ir kad kuo greičiau pabusčiau. Norėjau būti kuo 
nors kitu, nes, aišku, jeigu būsiu kitoks, kitaip elgsiuosi, nieko 


panašaus neatsitiks. 

Priemonės ir tikslai 


Sportas vakare padėjo man pamiršti įvykį klasėje. Atsiklau- 
piau prie bėgimo takelio, kur abu su Tomu avėmės bėgimo 
batelius. Visada taip darydavom. O gal ir ne. 

Galvoje man maišėsi visi prieštaringi dalykai, kuriuos no- 
rėjau jam pasakyti. Kad aš piktas. Kad kažkas vertė mane taip 
elgtis. Kad norėjau, jog visa tai išnyktų. Kad gailiuosi. Troškau 
papasakoti jam, kaip viskas pasikeitė, netgi apie skridimą. 

— Tu negali jam papasakoti, - tarė Drygas. - Jis yra eilinis ir 
nesupras. Jis silpnas. Ir gal iš tiesų nėra toks jau geras draugas. 
Matai, kaip jis žiūri į Laurą. 

Muzika atsiduoda šikšnosparnio šlapimu. 

Ponas Breslinas liepė Tomui eiti treniruotis sprinto startų. 

— Iki pasimatymo, — pasakė jis ramiai ir atsistojo. 

Kai atsisukau, jis jau buvo toli nuo manęs. 

Bėgau prastai. Niekam negalėjau prisipažinti, kad jaučiausi 
vis dar silpnas. Drygas šokinėjo aukštyn žemyn. Jis buvo dum- 
blas, kvepiantis zefyru, ir bėgo mano pirštais. Nesugaunamas. 
Taip dažnai keitė formą, kad tai mane painiojo. Jis atspindėjo 
sumaištį mano galvoje. 

— Panaudok savo galią, Lukai! Panaudok ją! 

— Ji apgaudinėja. Aš galiu skristi, jeigu noriu. O jie negali. 

Norėjau, kad jis padėtų man tai išsiaiškinti. 

— Aš tau neliepiu skristi. Tik bėk greitai ir tvirtai. 

— Negaliu bėgti greitai ir tvirtai neapgaudinėdamas. 

— Tai ne apgaudinėjimas, o tavo galia. Jei kas nors turėtų 
galios bėgti greičiau už visus pasaulyje, ar sakytum, kad jis ne- 
turėtų naudotis ta galia, nes tokiu atveju tikrai nugalėtų? 

— Tai ne tas pat. Tai nenormalu. Tolygu dopingui — nu- 
rijai tabletę ir leki kaip vėjas. Jeigu būtų tokia tabletė, ji būtų 
neteisėta. 

— Tai visai kas kita nei vartoti tabletes, beviltiškas berniuk. 
Reikia pajudinti protą. Būtent tą daro visi sportininkai, ir tai 
nėra neteisėta. Tai vadinama vizualizacija. Jie regi save nuga- 
linčius, pasiekiančius pergalę ar panašiai. Tik žiūrėk ir klausyk! 
Ir jie laimi. 

— Taip, bet jeigu jie įsivaizduoja save skrendančius, vis tiek 
neskrenda, tiesa? 

— Gal skristų, jei mokėtų geriau įsivaizduoti. 

— Kažkodėl man taip neatrodo. 

— Na, ar gali bent jau įsivaizduoti, kad tavo koja bėga tvirtai? 
Ne stebuklingai tvirtai, ne skrisdama. Tiesiog taip tvirtai kaip 
prieš ligą? Prašau ne per daug, ar ne? Turiu omeny, noriu aiškiai 
pasakyti, kad tas bėgimas man nieko nereiškia. Tik noriu tau 
parodyti, ką gali. Viską, ko nori. 

Taigi aš pažvelgiau į vidų, sučiupau aukso obuolį ir laimėjau 
kitas varžybas. Paprastai, bet nepaprastai. 

— Matai? — tarė Drygas.—- Nebuvo labai sunku, tiesa? 

— Čia visa problema. Tai nesunku. Prisimeni, kad aš galiu 
viską? — spragtelėjau pirštais. 

— Tu nori nugalėti, tiesa? Tau pažįstamas pergalės jausmas. 
O ar pažįsti pralaimėjimo jausmą, Lukai? —- Ne. Bet kvapas toks, 
tarsi žiurkės ėstų lapės dvėseną. Jau pajuodusią. - Padarysi viską, 
kad tik nugalėtum, ar ne, Lukai? Linkiu tavo kojai stiprybės. 
Pasakyk jiems, kad tai stebuklas, kad beprotiškai treniravaisi. 


Man nesvarbu, ką tu pasakysi. Šiaip ar taip, man nesvarbu, ar 

laimėsi. Bet žinau, kad stengsiesi. Antraip praloši. Praloši viską. 
O aš nenoriu, kad taip atsitiktų. 

Užsimerkiau, kad nematyčiau prieš save demoniško slen- 
kančio veido, sulaikiau kvėpavimą, kad nejausčiau kaltės dvoko, 
ir prisiekiau laimėti bet kokiomis išgalėmis. Atsiprašymus su- 
galvosiu vėliau. 

Galiausiai nereikia man įgristi dėl priežasčių, kurios išryškės. 
Viskas atsidurs eilėraštyje, ir mano sesuo Laura jį ras. Ji nieko 


nepamiršo. 


Ne visai, bet sunku. Pirmiausia ketvirtadienis. Po negyvo 
mėlyno trečiadienio gali išlikti tik keisti Mėnulio gyventojai. 
Visi kiti tiesiog nusilps, nepajėgdami kvėpuoti, - tarsi būdami 
po vandeniu ir nežinodami vietos, kurioje reikia išnirti. Išryškėja 
kojų ir rankų kraujagyslės kaip bambagyslės. Atrodė, kad jos 
bet kuriuo momentu sprogs. 

Tėtis įsitempęs nuo rūpesčio. Kramto pirštus ir žiūri į mo- 
bilųjį telefoną, laukdamas gaisro, kuris, žino, turi kilti. Jam 
reikalinga žinia, kad galėtų veikti. 

Per žinias praneša apie gaisrą gretimame miške, bet ne mūsų. 
Šuva siunta iš karščio ir užpuola mažą vaiką. Berniukas, įšokęs į 
šaltą baseiną, miršta nuo šoko. Šalia šeimos, išėjusios pasivaikš- 
čioti, matyti dvigalvė gyvatė. Kažkur, gana toli, užpulta paauglė. 
Ją randa išsekusią ir neaiškiai kalbančią, pusė jos drabužių nu- 
degę, kojos pūslėtos. Ji per daug išsigandusi, kad papasakotų, kas 
atsitiko. Ir kas ją užpuolė. Laikraščiuose nerašoma, ką ji vapa, 
bet policija įspėjo jaunas moteris nevaikščioti vienas. 

Lauros drabužiai nuo šilumos susitraukė ir uždengia mažiau 
kūno. Jos plaukuose daugiau vapsvų, prakaitas ant viršutinės 
lūpos trenkia kumpiu. Norėjau plastilinu užklijuoti jai burną, 
nosiaskyles užkimšti varlių kurkulais. Buvo aišku, kaip ji susiža- 
vėjusi savo ilgomis švelniomis kojomis. Jai patiko, kai atsisėdus 


jos sijonas užlipdavo per aukštai. 


Per priešpiečių pertrauką mudu su Tomu tyliai spardėme 
kamuolį. Mes visada tai darydavome. Jei nespardytume, galima 
būtų pagalvoti, kad kažkas ne taip. Spardant kamuolį akys ne- 
susitinka. Galėjome apsimesti, kad viskas normalu. 

Abu bėgome paskui kamuolį, bet jis atsimušė į sieną ir nu- 
riedėjo už kampo. Aš pirmas pasiekiau kampą. Sustojau. Tomas 
pribėgo prie kamuolio, bet sustojo, supratęs, ką aš pamačiau. 
Čia, tiesiai prieš mus, už kokių penkų metrų karštai bučiavosi 
Laura su Polu. Polo ranka buvo prie jos sijono krašto. Jiedu 
atrodė absurdiškai, kaip vaikai artistai, besimokantys savo vaid- 
menų. Ir šleikščiai. Geriau jau Tomas būtų nematęs. 

Polas atsisuko į mane ir parodė ore pirštą. Aš puoliau 
pirmyn. 

Negailestinga tiesa 


Tomas pastūmė mane atgal. 

— Nekreipk dėmesio į juos, Lukai. Jie to neverti. 

— Ji tik daro gėdą. Pažiūrėk į jos gličias šliužo lūpas. Į šliun- 
dros kojas. Ji verčia mane vemti. Pričiupkim juos. Pričiupkim 
ją ir jos bjaurų pavėpusį draugą. 

Stipriai gniaužiau kumščius. Pajutau nemalonų piešinių ant 
žalių tualeto durų skonį. 

Tomas paleido mano ranką ir atsitraukė. 

— Kas tau užėjo, Lukai? Šiomis dienomis keistai elgiesi. Ji 
tiesiog mergina, o jis tiesiog gyvatė. Ko tu nori? Sumušti jį? 
Manimi nepasikliauk. Aš to nedarysiu, ir tu nedaryk. Bent man 
taip atrodo. Man jau gana. Dėl Dievo, susiimk. 

Jis nuėjo prie kitų draugų. Likau vienas. Norėjau pašaukti 
jį atgal, viską paaiškinti. Bet buvau piktas kaip žemės drebė- 
jimas. 

— Palik jį ramybėje, - pašnibždėjo Drygas švelniai man į 
ausį. — Jis nesupranta. Tu teisus, pykdamas ant Lauros. Ji to 
nusipelnė. Eini teisingu keliu. Greit pats įsitikinsi. Visi tuo 
greit įsitikins. Tada vadinamasis tavo draugas pasigailės, kad 
tavęs nepalaikė. 

Jis galėjo būti mano galvoje, bet aš tarsi jaučiau jo ranką 


sau ant peties. Jis mane rėmė ir palaikė. Daugiau neturėjau į 

ką kreiptis. Nuėjau su Drygu ir palikau Tomą. Mėlynas skonis. 
Pernelyg plono ledo traškėjimas. 


Penktadienis. Lipnus šokoladinis penktadienis. Rudas kaip 
šūdas, pražiojęs šlykščią gerklę, purve skęstantis penktadienis. 
Diena, kai Laura atkeršijo. 

Buvau jau autobuse, kai pamačiau įlipantį Tomą. Net nepa- 
žvelgęs į mane atsisėdo prieky už dviejų eilių. Užsimerkiau. Iš mo- 
kyklos išėjo manęs nepalaukęs. Viskas kaip ant peilio ašmenų. 

Penktadienis buvo mokyklos laikraštėlio diena. Jis išeina 
kiekvieną paskutinį mėnesio penktadienį. O dabar paskutinis 
birželio penktadienis. 

Vienas dalykas — skaityti prieš klasę šiurpą keliančią savo 
istoriją, o visai kitas — kai tavo meilės eilėraštis yra išspausdi- 
namas mokyklos laikraštėlyje, kuris iškabinamas visose lentose 
ir išdalijamas visiems mokiniams, kad parneštų tėvams pasi- 
džiaugti. Eilėraštis turėjo net pavadinimą: Lukas Patersonas. 
„Mano pirmoji meilė“. Buvo iliustruotas išsipūtusiomis širde- 
lėmis. Ir eskizas — aš priklaupęs ant vieno kelio su juodų tulpių 
puokšte rankoje. 

Žinia apskriejo mokyklą kaip liepsna. 

— Ar matei Luko Patersono eilėraštį? Lukas nusiuntė jį į 
laikraštį! Ko jis siekia? Iškrypėlis. Jis įsimylėjęs. 

Be kitų vardų, jie mane vadino girtu keistuoliu. 

Juokėsi netgi mano draugai. Tomas taip pat. Bet kas būtų 
juokęsis. Noriu pasakyti, žmonės kaip aš tokių dalykų nerašo. 
O jei rašo, tikrai nesiunčia jų į mokyklos laikraštį. Taip elgiasi 
tik keistuoliai ir apgailėtini mulkiai. 

Įsiutau. Drygas išsunkė pūlius iš kiekvienos angelės, trenkė 
kanalizacija. Viskas man prieš akis buvo bjauru, purvina. Pa- 
maniau, kad vemsiu. Koridoriaus gale pastebėjau Laurą. Pro 
jos petį pamačiau metalinį vyrą, žiūrintį į ją. Aš parodžiau į jį. 
Laura atsisuko, bet pamatė tik artėjantį Polą. Eidama Polo link 
ji šypsojosi. Jiedu apsikabino. 

Polas žvelgė Laurai per petį. Juodos jo akys šypsojosi man. 
Girdėjau jo kvėpavimą, jam iš nosies lėtai lašėjo sidabrinis 
kraujas. Jo veidas liejosi kaip gyvsidabris. Regėjau jo mintis. 
„Pagavau kekšę. Ji mano.“ Iš jo pirštų baltas voras užropojo 
Laurai ant nugaros, kaklo ir pasislėpė plaukuose. Polas švelniai 
papūtė, ir jos plaukai užsiliepsnojo. Vapsvos spiegdamos pakilo 
ir piktos dingo miškuose. 

Mano viduriai trūnijo girdint greitą kaukėto vyrškio kvėpa- 
vimą. Vienoje rankoje jis laikė didelę degtukų dėžutę, kitoje — 
negyvą paukštį. Kol jį stebėjau, į ugnį įpuolė ežys. Padvelkė 
kepama mėsa. 

Troškau, kad ji būtų mirusi. Bjauri tiesa. Tiesiog momen- 
tinė. 

Akimirka. Apsireiškimas, kai galėjau save išgelbėti. Dalis 
to senojo manęs — senojo, įprasto, neapsakomai nuobodaus — 
staiga suvokė, kuo tapau. Pajutau savo minčių dvoką: norėjau, 
kad mano sesuo būtų negyva. Kasaš, jei galiu toks būti? Niekas 
nevertas tokio siaubo — nei skridimas, nei galia, nei bėgimas, 
nei pergalė — niekas, kad ir ką sugalvočiau. Skrisčiau dar sykį 
ir įrodyčiau Drygui, kad štai ir viskas. Šį kartą pasiduočiau. 
Atsispirčiau galios aistrai. 

Vilkdamas savo paliegusią koją bėgau iš mokyklos miško 
link. Nežinau, ar kas nors mane pastebėjo, tačiau bent jau niekas 
nesekė. Per aukštą šiltą žolę skubėjau į tamsą. Virš girios pakibusi 
tyla, tarsi viskas sulaikė kvėpavimą ir laukia, ką darysiu. 

— Sakau NE, Drygai. AS tai įrodysiu. Noriu skristi! — su- 
šukau.-— Dabar tuoj pat, paskutinį kartą. Nes daugiau nieko 
nenoriu. Nenoriu galios. Man nesvarbu, ar galiu laikyti visatą 
savo rankose. Nerūpi ir bėgimas, pergalės. Visą likusį gyvenimą 
būsiu pralaimėjęs, jei būtent taip atsitiks. Įrodysiu tai tau, gyvate. 
Tai pirmyn, skrendam! 

Drygas tik nusijuokė: 

— Puiku, Lukai, einam. Man tai visai patinka. Beje, tavo 


kaltės skausmas jaudina. Taigi einam. Ko laukiame? 


61 


Įtempiau savo smegenis ir susikoncentravau į ekraną. Krauja- 
gyslėmis čiulpiau limonadinį ledą ir skridau — tai aukštai, greitai, 
tai nerdamas žemyn. Šaukiau erelį, iš rausvos kramtomosios 
gumos pūčiau burbulus. Sukausi erdvėje tarp žvaigždžių. Nirau 
žemyn ligi vandenyno, paleidau slysti vandens paviršiumi švelnų 
ir baltą akmenuką, tris tūkstančius kartų per bangas. 

— Pasakyk, Lukai. Pasakyk, kad tu to nenori. Kad dabar geidi 
grįžti į normalų gyvenimą. Savarankiškai bėgti ir pralošti su savo 
švinine koja? Vėl būti nuobodus? Neapsakomai nuobodus? 
Smegenys pakenktos, o ne kitokios. 

— Negundyk manęs. Eik iš čia, Drygai! Man nepatinka tai, 
ką parodei, ką darai ir ką padarei. Aš galiu gyventi geriau be 
tavęs. 

— Tu nebijai pralošti? Nevykėlis! 

— Eik! Dabar! — surikau. Jis nusišypsojo. 

Serafina 


— Artu įsitikinęs? Pirma pažiūrėk, — ir jis parodė žemyn. Jo 
akyse, kurios dabar buvo raudonos, šokinėjo velniūkštis. 

Nepajėgiau nepaklusti. Pažvelgiau žemyn ten, kur jis rodė. 
Išvydau mokyklą, tada nėriau ir plaukiau padange. Pamačiau, 
kaip pro sandėliuką įėjimo link eina mergaitė. Ji įžengė į pastatą. 
Pajutau cinamono skonį. 

— Serafina, Lukai. Kas atsitiks Serafinai, jeigu tu viską mesi? 
Ar ji išnyks? 

— Ji negali tiesiog išnykti. Ji įėjo į mokyklą. Ji čia. Ir negali 
staiga dingti, kad ir ką tu galvotum. 

— Ji gali išnykti. Juk atsirado, tiesa? Svarbu, kiek ji tikra. Tu 
nežinai, ar ne? Pripažink — nežinai. 

Tyliai ištariau norą. Nežinojau. 

— Ar gali rizikuoti? Drįsti pasakyti, kad ji netikra? Kad iš- 
nyks? Ir taip toliau. 


Įžengiau į mokyklą beveik paskui ją. Į Drygą nežiūrėjau, 
bet žinojau, kad jis džiūgaudamas veikia mano sielą. Dabar, 
žvelgdamas į praeitį po viso to, kas vėliau atsitiko, niekinu šio 
momento savo silpnybę. Drygas laikė mane, kad nepalūžčiau, 
nes jis buvo mano dalis. Atrodė visai įmanoma, kad iš jo niekada 


neišsivaduosiu, kad turėsiu išmokti su juo gyventi. 

Ar jums įdomu, kaip aš galėjau taip nusilpti? Kodėl taip 
greit, ką tik pasiryžęs nusigręžti nuo tos beprotybės, pasidaviau 
pagundai? Galiu tik pasakyti, kad Serafina turėjo kažko, kas 
man darė įspūdį. Juk pats ją sukūriau. Ji buvo mano dalis, kaip 
Drygas. Aišku, kad negalėjau turėti vieno be kito. 

Ji laukė manęs pastato viduje. Pro mus visi skubėjo į pa- 
mokas, tačiau veidų neįžiūrėjau. 

Kai Serafina man nusišypsojo, pajutau vanilės ir cukraus 
skonį. Pastorintas balsas — to iš jos nesitikėjau. Jis apgaubė 
mane ir laikė arti savęs. Ji žinojo mano vardą, ir atrodė, kad tai 
visai normalu. 

— Sveikas, Lukai... Gal pamatysiu tave po pamokų? Ką 
veiksi? 

Štai taip. Jaučiau, kaip man ant lūpų šnibždėjo jos akys, kai 
ji skaitė mano atsakymą. 

—Ą, sportuosi. Privalai eiti sportuoti. Mačiau tave bėgantį. 
Tu... Gerai. 

Kai ji plačiai išsižiojo sakyti „gerai“, pakilo cukraus vatos 
burbuliukai. Įkvėpiau meduotą jos plaukų šilumą. 

— Susitiksim vėliau, — ji pamojavo ir dingo koridoriuje. Šau- 
kiau jos vardą, bet ji, aišku, negirdėjo. Grįžau į klasę, apsvaigęs 
nuo jos kvapo. 

Nuo alinančio nuobodaus pamokų karščio man darėsi bloga. 
Atrodė, diena niekada nesibaigs. Balsai tiesiog skverbėsi man 
į galvą. Ją vis labiau maudė. Negalėjau giliai įkvėpti, tarsi man 
ant krūtinės gulėtų arklys. 

Serafinos nebuvo. Likau su Drygu ir prisiminimu, ką pa- 
dariau. Stengiausi nekreipti dėmesio į jo manieringumą. Ne- 
žiūrėjau į jį. 

Negalėjau pažvelgti ir į Tomą. Jis sėdėjo klasėje nuleidęs 
galvą. Mudviejų akys nesusidūrė. Į nieką nežiūrėjau. Atsitvėriau 
nuo jų. Ir nuo visko, ką buvau padaręs. 

Serafina buvo su manimi autobuse. Žiūrėdamas į ją jaučiau 
cinamono skonį, retkarčiais jai iš akių pakildavo drugeliai - bū- 

tent to dabar tikėjausi iš savo sujauktų jausmų. Turiu pripažinti, 
kad tai suteikė naujų išgyvenimų mano įprastoms emocijoms. 
Nuobodžios akimirkos tapo atrakcionų aikštele, kur už kie- 
kvieno kampo laukė siurprizai. 

Drygas buvo ramus, alsavo kažkur mano sąmonės pakraštyje. 
Miegojo? Laukė. Įtartinai tylus. Tai kaip tyla prieš audrą. 

Metalinio vyro niekur nematyti, tačiau darėsi vis karščiau, 
nuo visų mūsų varvėjo prakaitas. Oras virto kūdra. 

Treniruotė vakare. Atsisėdęs vienas aviausi sportbačius 
ir tarsi manęs visai nejaudino, kad pamačiau ateinančią Se- 
rafiną. Jos šypsena mane pakylėjo. Taip pat pagalvojau, kad 
ji žvelgė į mane dėmesingiau. Jos antakiuose galėjai įžvelgti 
kažkokį klausimą. 

Taip ir nesužinojau, ko ji norėjo paklausti, iki treniruotės 
vidurio, kai laukėme kito starto. 

Beje, ji bėgo kaip sapnas. Man visi viduriai apsivertė stebint 
nežmonišką jos greitį. 

Tuo tarpu aš bėgau kaip košmaras. Tausodamas save, tariau. 
Tiesa buvo ta... Na, buvo kelios tiesos. Pirma, mano galva iš 
skausmo tvinkčiojo. Tą skausmą lydėjo baimė. Gal tai vėl me- 
ningitas? Antra, bėgti per karšta. Galėjau netgi patvirtinti, kad 
nesugebėjau susikaupti dėl tą dieną patirtų stresų. Potrauminis 
stresas, sutrikimas. Bet iš tikrųjų kaltas Drygas, kuris nepasiūlė 
man pagalbos, o aš po to, kas atsitiko, negalėjau jos paprašyti. 
Karštis iščiulpė mano jėgas. Jis smilko, beveik miegodamas. 
Norėjau, kad čia ir liktų. Nutariau, kad man jo prireiks, kai 
ateis laikas iš rimtųjų bėgti, o dabar tiesiog nenorėjau susidurti 
nei su juo, nei su jo arogancija. Ir faktu, kad jis laimėjo. Kvailai 
skamba, suprantu. Tačiau buvau pavargęs. 

Labai pavargęs. Daugiau nei pavargęs. Nuo veriančio galvos 
skausmo sutriko regėjimas. Maudė kaklą. Norėjau užsimerkti. 
Jaučiausi pasiligojęs. Iškilo kažkoks tamsus prisiminimas, kad 
anksčiau esu čia buvęs. Vis labiau bijojau, vis labiau skaudėjo 
nesveiką koją. 

Šiaip ar taip, sužinojau, ką galvoja Serafina. 

— Turiu savo tikėjimą, - tarė ji. Balsas tekėjo iš lėto kaip 
obuolių sirupas. Tardama žodžius, ji dėjo daugiau pastangų nei 
kiti žmonės. Žodžiai skambėjo iš pat gilumos. 

Pažiūrėjau į ją sopančiomis akimis. 

— Aš perskaičiau. 

— Ką perskaitei? — ir tik paklausęs jau žinojau atsakymą. 

— Perskaičiau tavo eilėraštį. 

Sinestezija 


Tada pamaniau, kad tikrai vemsiu. Svyravau. Jos šypsena 
buvo oranžinė. 

— Kaip tu tai padarei? — paklausė ji. 

— Ką padariau? 

— Taip parašei. Skaitydama eilėraštį regėjau mergaitę. Noriu 
pasakyti, iš tikrųjų mačiau, jaučiau jos kvapą. Visai kaip buvo 
parašyta. 

Nepajėgiau kvėpuoti. Graužė prakaitas. Nežinojau, ką sa- 
kyti. Ar ji suprato, kad mergaitė — tai ji? Net jeigu nesuprato, 
ar negalvojo, kad tai graudu, sentimentalu? 

— Yra dar kažkas, — tarė ji. Jaučiausi paralyžiuotas. Svaigo 
galva. —- Sakei — tiksliai prisimenu — kad mano pirštai turi Že- 
muogių garsų skonį. Ką turėjai omenyje? 

— O, tai niekai, poetinės kalbos niekai. Tokius mėgsta anglų 
kalbos mokytojai. Jie nieko nereiškia. 

— Man reiškia. Jie labai aiškiai, tobulai atspindi, kas vyksta 
mano galvoje. Tik niekada negaliu to užrašyti. Žemuogių garsai. 
Kai pauostau žemuogę, girdžiu juos. Tarsi nebūčiau kurčia. 
Pamaniau, kad gal ir tu juos girdi. Kad turi girdėti. 

Ji nusisuko. Kakta išpilta rožinio prakaito, ausyje — mažutė 


Dievo karvytė. 

— Turėjau girdėti? — paklausiau. Ji negirdėjo. Buvo nusi- 
sukusi. Paliečiau jos ranką. Bananų tyrės muzika. Ji pažvelgė į 
mano lūpas. - Turėjau girdėti? — pakartojau. 

Ji susimąstė. 

— Sinestezija. 

Tarsi kas į mane būtų sviedęs smėlio. 

— Kas? -— niekada nesu girdėjęs to žodžio, bet jis skambėjo 
kaip viltis. 

— Sinestezija. Tai būsena, kai jausmai susimaišo. Kai ką 
nors palieti, gali regėti daikto spalvą, užuosti kvapą, tam tikra 
prasme taip jausti spalvą. Negaliu paaiškinti. Muzikos skonis 
gali būti įvairus — nuo... 

— Bananų tyrės iki šikšnosparnio šlapimo, - tariau. 

Serafina nusijuokė. 

— Tau sinestezija! —- šūktelėjo.- Taip! Buvau tikra, kad 
taip! 

— Nežinojau, kad ta būsena turi pavadinimą. Ir nežinojau, 
kad dar kažkam būdingas tas pojūtis. 

— Nori pasakyti, kad visą gyvenimą galvojai, jog esi vie- 
nintelis? 

— Anksčiau to jutimo neturėjau. Sirgau meningitu. Vos 
nenumiriau. Kai pabudau, jau turėjau sinesteziją ar kaip ji ten 
vadinasi. - Susimąsčiau. —- Ar gali ja pasinaudoti? 

— Ką turi omenyje? 

— Ar gali ją panaudoti — gebėjimą taip jausti daiktus? Ar 
gali juos keisti? 

Serafina atrodė sumišusi. 

— Pavyzdžiui? 

— Nieko, tiesiog pamaniau. - Tačiau man tikrai reikėjo žinoti, 
ar ji gali keisti daiktus, jei galvoje taip pat turi Drygą. Dieve, kaip 
norėjau, kad turėtų, tada nebūčiau vienas ir keistas. - Na, sakei, 
kad skaitydama mano eilėraštį matei mergaitę. Įsivaizduojamą 


mergaitę, —- greit pridūriau. 

— Taip, mačiau ją. Tai dėl to, kad taip parašei. 

— Arji ten buvo? 

— Taip, manau, kad buvo. Nežinau. Pamiršau. Gal tai dėl 
to, kad aš matau daiktus, kai žmonės juos aprašo. 

— O ar gali pati tai daryti? Priversti žmones matyti daiktus, 
kurių iš tikrųjų nėra? Skatinti įvykius? Kurti? Ar gali ką nors 
padaryti savo žodžiais? 

— Ne, nemanau. Niekada nebandžiau. Apie ką tu, Lukai? 

Mano galva iš vidaus pradėjo tarsi liepsnoti. Joje skraidė 
baltos raketos. Iš skausmo beveik rėkiau. Kritau ant žemės, 
mane laikė spindintys balsai. Mano kaklą spaudė gniaužtuvas. 
Visas degiau. Norėjosi vemti. Akimirką švystelėjo viena kvaila 
mintis: meningitas. Aš mirsiu. Nieko negaliu padaryti. Įpuoliau 
į blankią besisukančią tamsą ir pasidaviau. 

Kirminas grįžta 


Pabudau greitosios pagalbos automobilyje. Gal tik iš da- 
lies pabudau ir vėl kritau į karštą geltoną bedugnę. Mano akių 
obuolius iš vidaus tarsi kas gremžė peiliu ir į žaizdas pylė citrinų 
sultis. Vaikščiojau po smėlio vandenyną. Trypiau smėlį kojomis 
ir vėl dingau nežinioje. 

Nors manęs čia nebuvo, girdėjau automobilio sireną. Kiek- 
vieną kartą lyg nukrisdavo bomba, man iš akių išsiverždavo 
magnis. Apačioje girdėjau triukšmą, kuris sugniaužė mane savo 
kumštyje. 

Netrukus viskas nurimo. Mane judino tvirtos rankos. Pra- 
dėjo badyti. Užliejo skysčiai ir vėsos dvelksmas. Vieta buvo 
tamsi, kaip pieniška vata. Kvapai prislopinti, apskritimų formos. 
Pūčiau burbulus kaip žuvis. Žinojau, kad miriau, tačiau baimė 
buvo kažkur kitur, šalia. 

Praėjus amžinybei, galutinai pabudau. Ligoninėje. Baltos 
paklodės. Prie manęs vėl mama ir tėtis, kaip pirmą kartą. Tačiau 
nėra Lauros. Ir vapsvų. O Drygas stebi iš už kampo. Užsimer- 
kiau, bet jis vis tiek ten liko ir nekantriai barbeno nagais. Jo 
rankos, kurios kadaise buvo švelnios ir glostė man smegenis, 
dabar kietos, su nagais, kaip gyvulio. Beveik kanopos. 

Nelengva aprašyti, ką jaučiau. Tarsi kybočiau iš lėktuvo, 
pririštas plona virve. Paralyžiuotas. Mažytė muselė tinkle. Ar 
vėl meningitas? Ar ilgai šį kartą gulėjau komoje? Ar vėl viskas 
pasikeitė? 

Stengiausi kalbėti, bet lūpos buvo sulipusios ir sausos. Ne- 
išspaudžiau jokio garso. Mama pakėlė mano galvą ir įlašino į 
burną vandens. Drėgna servetėle nušluostė veidą. Troškau likti 
čia amžinai. Nes čia buvau saugus. 

— Ša, Lukai, — sušnibždėjo mama. — Nėra reikalo kalbėti. — 
Man patiko, kaip saulėje žvilgėjo šviesūs jos plaukai. Kai mama 
šnibždėdavo, visada jausdavau žemuogių kvapą. 

— Bet kas atsitiko? —- norėjau žinoti. 

— Per daug pakilo temperatūra, ir viskas. Karštis ir gal mig- 
rena. Taip sako gydytojas. Tu buvai treniruotėje, ar prisimeni? 
Nereikėjo tavęs ten leisti. 

— Tai ne meningitas? 

— Ne,- patvirtino tėtis. Viduje persiverčiau per galvą.- Bet 
taip visiems atrodė. Todėl iškvietė greitąją. Paskambino mamai. 
Tačiau nėra dėl ko nerimauti. Tuoj atsigausi. Gal vakare net 
išleis namo. 

— Jaučiuosi taip, tarsi čia būčiau jau amžius. Kuri šiandien 
diena? 

— Dar penktadienis, - nusišypsojo tėtis. —- Septynios valandos. 
Tu apalpai, tada užmigai. Ir viskas. Ar alkanas? 

— Nekvailiok, - subarė mama. - Aišku, kad jis nealkanas. 
Juk patyrė šilumos smūgį, - atrodė, kad jai patinka tų žodžių 
skambesys. Šilumos smūgis. Daug mažiau baisu negu menin- 
gitas. Tiesiog sušildytas, o ne prarytas mirtinos bakterijos. 

Ji teisi. Nebuvau alkanas. Nes kai tėtis ištarė žodį penkta- 
dienis, pajutau saldų šokoladą. Drygas išsišiepęs ropojo manęs 
link. Dabar jo kūnas buvo kaip rupūžės. Užsimerkiau ir stebėjau, 
kaip mano viduje šamano figūra muša būgną. 

— Vėl sugrįžome, Lukai, tiesa? Kaip nuostabu. 

— Išeik. Aš pavargęs, - sušnibždėjau mintyse. 

— Nuo ko pavargęs? Juk nieko neveikei. Bėgai prastai. Ne- 
naudojai savo galios. Net neprašei mano pagalvos. Kas darosi, 
Lukai? Ar praradai valią nugalėti? 

— Gal. 

— Na, tiek to. Niekam nerūpi. Dabar jau turėtum žinoti, 
kad man nusispjaut, ar tu laimėsi, ar praloši tas beprasmiškas 

rungtynes, Lukai. Man tai nieko nereiškia. Niekada nesupratau 
esmės. Bet ta tavo galia — dabar jau visai kas kita. Ji man rūpi. 
Tikriausiai. Man labai svarbu, kad išmoktum ja naudotis. Kad 
visada ja naudotumeis. Stiprintum ją. Tai kaip pupos stiebas, 
kurio viršūnėje viso pasaulio auksas. 

— Kodėl? Kas tau darbo? Ir kas tau iš to? — man nuo jo vėl 
pradėjo mausti galvą. 

Drygas nusijuokė. 

— Gali nenorėti pakeisti pasaulio, Lukai, bet aš noriu. Taip. 
Iš tikrųjų noriu. Noriu iš esmės jį pakeisti. Dramatiškai. Pasaulis 
turi būti pakeistas. Jis prisirpęs permainoms. 

— Tai kodėl tada tiesiog neini ir nedarai? Tu toks velniškai 
galingas — eik ir pakeisk liepsnojantį pasaulį, o mane palik ra- 
mybėje. Kam tau manęs reikia? 

Drygas pasijuto nepatogiai ir kunkuliavo pykčiu. Jo oda 
buvo lyg pelkė. Iš jos kilo žali rūgštūs burbulai. 

— Reikėtų pasakyti, Lukai, bet aš tau nesakysiu. Tikrai ne. 

Kažką pajutau jo balse. Nejau baimė? Tai, kad Drygas galėjo 
bijoti ir kad kai ką slėpė nuo manęs, buvo labai įdomu. Tačiau 
buvau per daug išsekęs, kad tiksliai suvokčiau mintį, todėl nu- 
vijau ją šalin. Prie jos grįšiu vėliau. 

Kaip tik tada prie mano lovos priėjo gydytojas. 

— Na, jaunuoli. Šiek tiek persistengei, ar ne? Bėgai kaitroje. 
Na, pažiūrėkim. Hm. - Jis paniro į mano ligos istoriją, tarsi iš jos 
sužinotų ką nors įdomaus. — Savaitgalį pailsėsi ir iki pirmadienio 
atsigausi. Kaip manai? Kažin koks bus oras? — tarė ir atsisuko 
į mamą ir tėtį. 

— Greit pranašauja perkūniją. Ir didelę audrą. Dabar jos 
reikia, — atsakė tėtis. — Išvalys orą, sudrėkins augmeniją, antraip 
grės didžiulio gaisro pavojus. Jau kelias dienas man dėl to ne- 
ramu. Daugybę savaičių nelijo, viskas išdžiūvę kaip pintis. - Su- 
virpėjo jo veido raumuo, ranka ieškojo mobiliojo telefono. 

— Tikėkimės, kad gaisro nebus, - pasakė gydytojas ir at- 
sigręžė į mamą. Šiaip ar taip, dabar galite vežtis jį namo. 
Savaitgalį tegu praleidžia ramiai. Jam reikia daug gerti nega- 

zuotų gėrimų. Jei dėl ko nors sunerimsite, praneškite mums. 
Jaunuoli, nelįsk į saulę, - jis atsisuko į mane. - Būk šaltas, kaip 
dabar jūs, jauni žmonės, mėgstate sakyti, ir mirktelėjo man, 
tarsi žodis „šaltas“ būtų mus suartinęs. Negalėjau nenusišypsoti. 
Tiesą sakant, mano smegenys vis dar girgždėjo, tarsi kasomos 
metaliniais pirštais. 

Jo veido raukšlėse knibždėjo švelnūs mėlyni vabaliukai. 
Gydytojas nusisuko ir žengė prie kito ligonio. 

Susirinkome mano daiktus ir palikome palatą. Kai važiavome 
namo, užsimerkiau ir stengiausi viską pamiršti. 

Grįžę tarpduryje pamatėme Laurą. Ji prišoko ir suriko: 

— Kur, po galais, jūs buvote? Jau beveik valandą čia sė- 
džiu! 

Mama puolė atsiprašinėti. 

— O, atleisk, Laura, bet mums paskambino, kad Lukas vėl 
ligoninėje, ir aš... 

— O, kaip tragiška! Žinoma, jeigu Lukas turėjo važiuoti į 
ligoninę, tada viskas gerai. Kaip matau, nieko rimta. LABAI 
džiaugiuosi. O aš po pusvalandžio išeinu. Pažiūrėkit į mane. 

— Ar privalome? — paklausiau. 

— Ak, kodėl tu... 

— Laura! Gana! Mes grįžome. Ar galime įeiti pro duris? 

— Aš tik norėjau paklausti, kodėl neprisivertei išsivemti? 

Viduje pradėjo loti Gintaras. 

— Atsiprašau, Laura, — tariau.— Nesi vienintelis šuo mano 
gyvenime, — ir nusekiau paskui mamą į vidų. 

— Invalidas, - sumurmėjo Laura pašnibždomis. 

Norėjau tęsti žodžių karą, bet Drygas sukuždėjo man į 
ausį: 

— Palik ją ramybėje, Lukai. Ji nesiliaus. 

Vėliau atsisėdau namo šešėlyje. Tai buvo vienintelė vėsi 
vieta, kurią mama galėjo rasti. Ant žemės ji padėjo dubenį su 
vandeniu. Įmerkiau į jį basas kojas. Šalia manęs stovėjo butelis 
vandens. Mama liepė gerti lėtai. Šaltis nuslydo man gerkle. 
Laukiau, kol atvės galva. 

Atėjo Serafina. Jos šypsena buvo šilta kaip razinos. Jai artėjant 
prie manęs, netikėtai galvoje iškilo vaizdas. Regėjau ją bėgančią 
kaip elnias pro medžius greičiau už ją besivejančią liepsną. 
Metalinis vyras pakėlė ranką. Joje buvo peilis. Jis laikė tą peilį 
prie tuščios savo akiduobės ir šypsodamasis sekė paskui elnią. 
Pamažu vyras ištiesė ranką ir mostelėjo į priekį. Plieno švilpesys 
sutrupino orą nelyginant stiklą. Elnias krito kaip akmuo ant 
miško žemės. Tolumoje juokėsi Drygas. Pajutau mėlyno ledo 
kvapą ir mano širdis sustojo. 

Tačiau staiga prie manęs atsirado Serafina. Įkvėpiau jos ti- 
krumą ir nustūmiau vaizdą šalin. Tai tiesiog mano ligos požymis, 
nutariau. Stengiausi prisiminti, kad metalinis vyras — tai mano 
vaizduotės prasimanymas, kurį panaudojau savo istorijoje. Laura 
buvo vyriškio įsivaizduojama auka. 

Serafina atrodė tokia stipri, kad, atrodė, galėtų bėgti grei- 
čiau už bet ką, aišku, greičiau už liepsnas ir sviedžiamus pei- 
lius. Kartais tą matome filmuose. Tą daro herojai ir herojės. 
Jie aplenkia besisukantį ugnies kamuolį, tekančią lavą, kylantį 
potvynį, strėlių krušą. 

Drygas seilėdamasis laižė lūpas. Storas kaip jūrų vėplys. 
Bjaurus kaip velnias. 

— Pasiimk ją, jei nori, — tarė. 

— Ji ne tavo, kad galėtum ją duoti, atsakiau. — Ji priklauso 
pati sau. 

Mano balsas vėl buvo šaltas — labiau pykčio nei baimės. 
Nutariau daugiau pasinaudoti juo, negu jis gali pasinaudoti 
manimi. 

Drygas tyliai urzgė lyg skaitydamas mano mintis. Sutelkiau 
dėmesį į jo liežuvį ir ištraukiau jį iš burnos. Jis buvo kaip bega- 
linis kirminas, nusėtas piktžaizdžių. Keturis kartus apvyniojau 
jį Drygui apie kaklą ir nusijuokiau. Dabar galia pravertė. 

Staiga Drygas užsipuolė, nudilgindamas man smegenis aš- 
tuonkojo ranka. Tūkstantis elektrinių adatų. 

Susiraukiau. Serafina atsisuko į mane. 

— Ar viskas gerai? — Jos balse jaučiau susirūpinimą. 

— Taip, gerai. Tik smeigtukai ir adatos, - sumelavau. - At- 
leisk. Aš nenusiteikęs daug kalbėti, bet, prašau, pasilik. 

— Nesijaudink. Užsimerk. Aš čia pasėdėsiu. 

Drygas dėbtelėjo į mane kobros akimis. 

— Saugokis, Lukai, - tarė. - Neišdykauk su manim. Juk žinai, 
kad mano kantrybė ne begalinė. Tau manęs reikia. Reikia, 
mielasis. Žalias sirupas nuvarvėjo nuo jo lūpų man ant akies 
voko ir įsiskverbė į mane užhipnotizuodamas. - Tau reikia, 
kad būčiau tavo pusėje. Tu nori laimėti ir nori Serafinos. Galiu 
nesuprasti, kodėl, bet tik aš vienas žinau, kaip labai tu nori šių 
dviejų dalykų. Deja, be manęs nieko nepadarysi. Taigi paklusk, 
jaunuoli, ir suprask, kad pergalė turi kainą. O kaina tokia — darai 
tai, ką aš liepiu. Aišku? 

Žodžiai sukosi man galvoje, bet aš jų neištariau. 

Jis kalbėjo toliau: 

— Prisimink, ką dėl tavęs esu padaręs. Ką tau daviau. Kokį 
pasaulį parodžiau. Kokią aistrą atvėriau. Plaukiau su tavim per 
žvaigždes. Atskleidžiau, kaip gali nugalėti silpnumą. Tavo dėka 
dvokiantį vandenį paverčiau saldžiausiu limonadu ir leidau tau 


atsigerti. Parodžiau, kaip pačiam daryti šiuos dalykus, būti tarsi 

Dievu. O tu man neišreiškei jokio dėkingumo, Lukai. Nė karto 
jokio dėkingumo, jokios pagarbos. Nesumokėjai už tai, ką tau 
daviau. Tu man skolingas. Taip, tu man skolingas. 

— Bet aš nieko tavęs neprašiau. 

— Jeigu gauni dabartį, kurios neprašei, ar tai reiškia, kad 
atsisakai padėkoti? 

— Ne, - sumurmėjau. 

— Tai ką pasakysi? — Drygo akys spindėjo.- Pirmyn. Ką 
pasakysi? Ką pasakysi? 

— Ačiū, tariau paniuręs, ir to negalėjau nuslėpti. 

Akimirką Drygo akys švytėjo, kupinos godumo ir įtūžio, 
paskui nublanko. Jo balsas sušvelnėjo, tekėjo kaip saldus pilia- 
rožių sirupas. Jis glostė mano mintis. 

— Aš tau per griežtas, - sušnibždėjo lūpomis, aplipusiomis 
cukrumi. - Tu tik berniukas. Kaip gali suprasti ir įvertinti, ką 
tau padariau? Negalvok apie tai, Lukai, mano berniuk.- Jis 
patraukė pečiais. Pykčio neliko. - Šiaip ar taip, kaip mes paruo- 
šime tave lenktynėms? Kitą savaitgalį, ar ne? Turim darbelio. 
Ką pasakysi? 

— Maniau, kad tau nerūpi mano lenktynės. Ar nugalėsiu, 
ar pralaimėsiu. 

— Bet TAU rūpi. O aščia tam, kad TAU padėčiau. Pasitikėk 
manimi. —- Nežinau, ar iš tiesų juo pasitikėjau — sunku įsivaiz- 
duoti, kad pasitikėčiau po visko, kas atsitiko. Bet gal tik dariau 
tai, ką buvau įpratęs daryti; tikėjau tuo, kuo norėjau tikėti. Be 
to, čia buvo Serafina. O gal ir buvo todėl, kad liepiau Drygui 
pasilikti? 

Serafina ilgai neužsibuvo. Pasišnekėjome, bet man skaudėjo 
galvą. Ji mokėjo skaityti mintis ir jausmus. Gal dėl to, kad buvo 
kurčia? Tačiau greit išėjo. Užmerkiau akis kaip tik tiesiai priešais 
tą tuščią vietą, kurią ji mano galvoje paliko. 

Atsiguliau anksti. Taip liepė mama, ir aš nesiginčijau. Gir- 
dėjau, kaip Laura siautėja po savo miegamąjį, stengdamasi iš- 
trūkti. Drygas šaipėsi. 

— Pasismaginkime, Lukai? Tiesiog šiek tiek nekalto malo- 
numo. 

— Pavyzdžiui? 

— Tik žaidimas. Keli nedideli triukai su Laura. Taip jai ir 
reikia. Kaip sakai? Nepamiršk, ką ji tau šiandien padarė. Tas 
juokas su laikraščiu. 

Aš nepamiršau. Vis dar putojau prisiminęs. Noriu jai atsily- 
ginti, bet tikrai nenoriu jos mirties. Turint galvoje, kas atsitiko 
vėliau, svarbu paaiškinti, kad aš nenorėjau jos mirties. Tai buvo 
tik akimirka, pikta mintis, sukrėtusi mane. Norėjau padaryti ką 
nors tinkama, atkeršyti už tai, ką ji padarė. Normalūs brolio ir 
sesers santykiai. Kad geriau jausčiausi. Bet man nepavyko. Juk 
aš nepaprastas. 

— Einam, pamėginsim. Bus smagu, - įtikinėjo Drygas. 

— Ką turi omenyje? 


22 
Tyla prieš audrą 


— Nesvarbu. Svarbu tai, ką tu turi omenyje. Pasitelk vaiz- 
duotę. Ar gali ką nors sugalvoti? — paklausė Drygas. 

Girdėjau, kaip trinktelėjo vonios durys — Laura nuėjo 
praustis po dušu. Susikoncentravau į ekraną, ištraukiau vaizdą 
iš artimiausio krašto ir apibėriau žodžiais — pritrenkiau savo 
kalbos galia. Iš dušinės pasigirdo riksmas, nes vanduo virto ledu. 
Vulkanas mano galvoje, vėl riksmas, nes ją užliejo lava. 

— Kažkas sukinėja čiaupą! — šaukė ji. - Mama, pasakyk Lukui, 
kad nesukinėtų čiaupo. 

Kai ėjau pro jos miegamąjį, smegenyse pajutau žemės drebė- 
jimo vėją. Sujauktas purpurinis triukšmas. Išsigandusios laksto 
skruzdės, nes jų skruzdėlynas susmego po kojomis. Vėliau, gu- 
lėdamas ant šaltų paklodžių, girdėjau ją keikiantis, nes pastebėjo 
išpiltą nagų laką ir negalėjo rasti bato. 

Tai buvo tiesiog linksma pertraukėlė. Didžiojoje daiktų 
sistemoje ji nieko nereiškė. Nepakeitė pasaulio taip, kad paste- 
bėtumėte. Bet Drygui, atrodo, ji patiko. Pripažįstu, kad tai buvo 
raminanti žiaurios dienos pabaiga. Nerūpestinga akimirka. 

Netrukus ji nusileido žemyn. Užuodžiau, kaip ji eina pro 
mano kambarį pigiais rausvais drabužiais. Girdėjau, bet ne- 
galėjau gerai suprasti, - tai tamsoje kvėpuoja metalinis vyras. 
Drygas glostė man smegenis ilgu kaulėtu nagu, tarsi būtų labai 


susirūpinęs mano sveikata ir jėga. 

Serafina aplankė mane ir kitą dieną, šeštadienį. Gulėjome 
ant pilvų žolėje po medžiu prie namo ir pasakojome apie savo 
gyvenimus. Ji skyrėsi nuo Lauros, kiek gali skirtis mergaitė nuo 
mergaitės. Nedrįsau jos paliesti. Serafina nebuvo iš tokių, kurias 
susitikęs greit palieti. Užteko įkvėpti jos balsą. Prisilietimas, 
bučinys būtų viską pakeitę. 

Paprastai šeštadieniais ateidavo Tomas. Spardydavome ka- 
muolį, vaikščiodavome prie upės, taukšdavome niekus. Nusiun- 
čiau jam žinutę „Sveikas! Ar viskas gerai?“ Tačiau jis neatsakė. 

Padvelkė vėjelis, saulė jau nebuvo tokia kaitri. Artėjo vasaros 
atostogos. Laura beveik visą dieną vaikščiodavo po parduotuves 
ar kitur. Namas buvo kaip nedidelė valtelė ramioje jūroje. 

Sekmadienį su Serafina nuėjau prie upės. Pamerškeriojome 
namų darbo meškerėmis. Sugavau mažytę bjaurią žuvelę. Bent 
jau taip ji man atrodė. Tačiau Serafinai suvaidinau, kad tai di- 
džiulė lydeka su stipriais pelekais ir baisiais dantimis. Ji nustebo, 
kad nutariau žuvį paleisti, o ne parsinešti namo ir parodyti pa- 
sauliui, kokie nepakenčiami padarai gyvena Auzo upėje. 

Vėliau tą vakarą patraukėme į miškus. Leidosi saulė, buvo 
vėsu, tįso šešėliai. Mudu atrodėme kaip milžinai. Vaidinome 
einančius ant kojokų su ilgomis kaip voro rankomis. Sekėme 
vienas paskui kitą. Miške buvo be galo ramu. Miškai minimi 
istorijose apie senuosius karus. Mes lakstėme po kapus. Og- 
denas, mūsų matematikos mokytojas, kartą sakė, kad kiekvieno 
žmogaus įkvepiamame ore yra nedidelė dalelė mirštančio Ce- 
zario dvasios. Netikiu tuo. Bet šituose miškuose tylą drumsčia 
nesuskaitomos mirštančių kareivių dvasios. 

Po juodo dienos karščio medžių vėsa suteikė man naujos 
energijos. 

— Palenktyniaukime! — pasakiau. 

— Manai? — paklausė Serafina. 

— Bailiukė! Tu tik nenori pralaimėti! — nusijuokiau. - Bė- 
kime iki kampo.- Tai maždaug du šimtai metrų, ne mano 
distancija, bet galiu padaryti bet ką. 

Taigi mudu pasileidome. Ir, žinoma, aš nugalėjau. Aišku, 
sukčiavau, bet buvo verta, nes mačiau jos veidą, kai atbėgo 
prie kampo, atsilikdama nuo manęs keletą sekundžių. Aš ne- 
skridau — to nereikėjo. 

— Pirmyn, Drygai, - šnibždėjau savo galvai, sukaupęs visą 
dėmesį į ekraną. Jo akys nušvito sidabrine šviesa, kompiuteriu 
sklaidydamos rūką iš mano kojos. Jis nusišaipė ir pūstelėjo, 
beveik nusviesdamas mane iki finišo linijos. - Puiku! — šaukiau 
bėgdamas. 

Tai per daug viliojo. Kokia prasmė dabar priešintis? Jau per 
vėlu grįžti. 

— Nekalbėk apie tai. Buvo malonu, brangus mano berniuk, — 
atsakė. - Matai? Negali man atsispirti, tiesa? Negali atsispirti 
tam, ką tau galiu padaryti. Galiu suteikti visa tai ir daugiau. Ir 
beveik nieko neprašau mainais. Toks paprastas dalykas. - Dabar 
jo akys buvo angeliškai mėlynos ir šypsojosi. Veidas nepriekaiš- 
tingas. Sėdėjome abu ant kalno ir žvelgėme žemyn į pasaulį. 
Tačiau mačiau tik pergalės grožį. Galvojau tik apie save ir ma- 
lonumą. Kaip jį pasiekti. 

Leidausi būti nešamas, kartais tikėdamas, kad daugiau niekas 
nesvarbu, o kartais tikindamas save, jog neturiu kito pasirin- 
kimo. 

— Kaip, po galais, tu tai padarei? — atsiduso Serafina.— Ar čia 
tai, apie ką šnekėjai? Kad viskas atsitinka, kai apie tai galvoji. 

— Panašiai. Pasitreniruokim kartu kitą savaitę, — tariau, pa- 
keisdamas temą. 

Taip ir padarėme. Kasdien tą savaitę mudu leidome lais- 
valaikį, pertraukas, priešpiečių pertraukas ir vakarus, bėgdami 
kartu ir matuodami laiką. Aptardavome, ką geriausia valgyti 
ir kada. Viską planavome kaip kariniame žaidime. Kiekvienu 
atveju užrašinėjome laiką, skatinome ir raginome vienas kitą. 

Nepamiršau Tomo. Bet juo ilgiau nesikalbėjome, juo sun- 
kiau buvo sugalvoti, ką pasakyti. Kelis sykius pastebėjau jo 
žvilgsnį ir beveik priėjau artyn, tačiau Drygas apsuko mane 

atgal ir pripildė mano burną karčių žodžių. Ir visada būdavo 
lengviau nusigręžti. Mano mobilusis telefonas tylėjo. 

Karštis kilo. Visi apie jį kalbėjo. „Dar niekada taip nebuvo. 
Kada ta kaitra baigsis? Mokyklinės atostogos prasidės kaip tik 
laiku.“ 

Savaitė ramybės. Visi liovėsi kalbėję apie laikraštį. Raučas 
du ar tris kartus paprašė, kad paskaityčiau savo istorijos tęsinį. 
Kartojau įvairius standartinius atsikalbinėjimus, tikėdamasis, 
kad jis greit atstos. O tada jau ir baigsis trimestras. Skirtingai 
dirbau su Serafina ir Drygu — stiprinau savo koją. Prisiminus 
praeitį, manau, „stiprinti koją“ — vadinasi, šiek tiek apgaudinėti. 
Kažin ar ji stiprėjo. Tačiau aš bent jau galėjau laimėti lenktynes 
per vieną akimirką be jokių treniruočių. Svarbiau, kad Drygas 
stiprino mano gebėjimą naudotis savo galia. Dabar svajojau tik 
apie pergalę tarpmokyklinėse varžybose šeštadienį. Man buvo 
svarbiausia, kad viską padaryčiau įtikinamai. Nežiūrėjau rimtai 
į tai, ko Drygas norėjo mainais. Jeigu būčiau apie tai galvojęs, 
tikriausiai būčiau kankinęsis, kas tas mažas dalykas, kurio jis iš 
manęs nori. Bet apie tai negalvojau. Man rūpėjo pasekmės. 

Be jokios abejonės, mano galios kontrolė sustiprėjo. Nesu 
tikras, ar dėl to, kad mudu kartu dirbome, o ne kariavome. 
Drygas tikrai buvo manimi patenkintas. Mačiau tai jo akyse. 
Aš neturėjau galvoje jo pamaloninti. Jis buvo priemonė mano 
savanaudiškam tikslui pasiekti. Ir nieko daugiau. 

Taigi tą savaitę galvojau vien apie bėgimą ir pergalę. Iki 
penktadienio treniruotės užsitikrinau vietą komandoje. Tai 
sustiprino mano pasitikėjimą. Mama su tėčiu nenoriai sutiko, 
nes nebuvo priežasties neleisti man bėgti. Pagalvojęs apie tai 
ant lūpų pajutau tirpstantį bananinį irisą, o man aplink galvą 
giedojo geltonas drugelis. 

Tą penktadienio vakarą Laura išėjo. 

Tėtis nenorėjo, kad ji išeitų. 

— Tas vyriškis dar nesugautas. — Jis turėjo omeny vyrą, kuris 
užpuolė merginą. Apie jį pranešė žinios. 

— Tai atsitiko už kelių šimtų mylių, — tarė mama. - Šiaip ar 
taip, viskas jau nuspręsta. Polas ja pasirūpins. Ji nebus viena. 
Atrodai puikiai, Laura. Ar turi pakankamai pinigų? - Kaip jai 
atėjo į galvą, kad Laura puikiai atrodo? Negi ji nematė to, ką 
aš mačiau? 

Laura buvo apsirengusi, kaip visada, per trumpais drabužiais. 
Jos oda negraži kaip kanalo vanduo tamsoje. Ant kiekvienos 
didelės akies — po vorą. Ant lūpų lašėjo kraujas. Ji nežiūrėjo į 
mane atsisveikindama. 

— Iki, mažasis broliuk. O, tu gi bėgsi varžybose. Atleisk, kad 
negaliu ateiti pažiūrėti. Nusilaužk koją, gerai? Dėl manęs. 

Polas pabeldė į duris — atvažiavo jos pasiimti. Toks man- 
dagus su mama ir tėčiu. Pagaugai nuėjo man per kūną. Užuo- 
džiau Kristaus gimimo paveikslą sekmadieninėje mokykloje. 
Polo veidas su kauke. Akys tuščios. 

— Invalidas, —- iškošė eidamas pro šalį. Didele savo ranka jis 
laikė Lauros kūną, praleisdamas ją pirmą pro duris. 

— Vėliau, - sušnibždėjo Drygas.- Jis palauks. Jie abu pa- 
lauks. 

— Bet neilgai, — tarė slidinėdamas metalinis vyras. Šešėliuose 
buvo girdėti sudirgęs jo kvėpavimas. — Visai neilgai. Tikiuosi, tu 
pasirengusi, bjauri maža kekše. Pakankamai ilgai tave stebėjau. 
Taip. Ir užtektinai ilgai laukiau. Taip. 

Laurą ir Polą nustūmiau į šalį. Sukaupk dėmesį į lenktynes, 
Lukai. 

Tą naktį, gulėdamas po plona antklode, prieš miegą gal- 
vojau tik apie artėjančią dieną. Turėjau priežasčių tikėti, kad 
laimėsiu. 

Pirmas miegas buvo kietas ir sveikas, tačiau auštant regėjau 
sapną, kuris buvo visai nepanašus į sapną, o aiškus kaip tik- 
rovė. 

Sapnas 


Buvau aukštai kalnuose, koriausi uolomis, sekiau paskui 
Drygą viršūnės link. Mudu vaikščiojome virš debesų. Oras buvo 
lengvas kaip šilkas, svaiginantis kaip limonadas. Laikiau padėklą 
su vaisiais, kurį nešiau dovanų kalnų karaliui, nes buvau jam 
skolingas. Vienas vaisius buvo užnuodytas, ir aš žinojau, kuris. 
Norėjau, kad karalius išsirinktų būtent tą, bet jis skleidė rausvus 
dūmus. Tai galėjo išduoti paslaptį. Jeigu valdovas supras, kad 
stengiausi jį nunuodyti, jis neims vaisiaus ir numes mane nuo 
kalno. Susitraiškysiu galvą į uolas, mano koja pavirs daugybe 
rūko dulkelių. 

Jeigu jį nunuodysiu, liksiu pats sau, o to nenorėjau. O gal no- 
rėjau. Ir nenorėjau, ir norėjau. Puikiai žinau, ką turiu omeny. 

Kalno viršūnėje pasiekėme duris uoloje. Drygas, užsidėjęs 
"ant galvos popierinę kaukę, atsisuko į mane ir parodė žemyn per 
debesis ranka, kurioje laikė didžiulį švirkštą, pilną burbuliukų. 
Mačiau viską apačioje — pasaulis kaip ant padėklo. Didžiulis. 

— Noriu jo viso, - tarė Drygas. - Karalius man jį pažadėjo, 
jeigu įrodysiu savo galią, ir ašto noriu. Noriu būti karalius. - Jo 
plaukai sužvilgo, paskui suliepsnojo ir buvo kaip degantis medis 
jam ant galvos. Drygas nusikvatojo maniakišku juoku. — Ir tu 
gali būti karalius kartu su manimi. Ar norėtum? Tu ir aš? Abu 
karaliai? Galėtum turėti viską, ko trokšti. Jei tik man padėsi. 
Tu ir aš, Lukai. Valdome pasaulį. 

Pasiūliau jam vaisių nuo padėklo. Jis iš lėto apvedė savo 
ilgais pirštais kiekvieną. Plunksnomis papuoštą persiką, pa- 
lūkuriavo prie neoninių žemuogių, palietė užnuodytą rausvą 
širdelės formos nektariną. 

— Neimk! — pasigirdo riksmas. - Tik ne šitą! Jis užnuo- 
dytas! — Pastebėjau, kad jis pritrenktas. Jo akys buvo geltonos, 
piktos ir liepsnojo. 

Staiga jis virto Serafina. Ji paėmė dūmus leidžiantį vaisių ir 
šypsojosi, laižydama jo žievę. Drygas juokdamasis stebėjo ją. 
Numečiau padėklą ir išmušiau vaisių jai iš rankos. Per vėlai. Jos 
liėžuvis jau mėlynavo. Tačiau ji jau nebuvo Serafina. Tai buvo 
Laura. Nektarinas sprogo, iš jo lašėjo alyvų spalvos nagų lakas. 
Kiekvienas lašas išdegindavo skylę. 

Degė jos burna, ugnis išplito į gerklę ir slinko žemyn. Ma- 
čiau siaubą jos akyse, kai ji suprato, ką padariau. Šnypšdama ir 
sukdamasi ji virto skysčiu, liepsnojančia lava, kuri degino žemę. 
Iš žemės liko tik akyta uoliena. Trupėdama po mūsų kojomis, 
ji išsiskyrė, ir aš kritau žemyn, stengdamasis nusitverti ko nors 
tvirto. 

Kritau, varčiausi, sukausi ir šaukiau. Paskui jojau ant Gin- 
taro nugaros. Mudu skridome. Mačiau Drygo veidą visai šalia. 
Jis niršo. 

— Kvaily! Ką tu padarei? Man tavęs reikėjo. Galėjau veltui 
gauti pasaulį, bet man reikėjo tavęs. Reikėjo tavo sielos, ir tu 
pažadėjai man ją už tai, kad padėsiu laimėti lenktynes. 

— Aš nebėgsiu lenktynėse! — surikau, kai nusileidome ant 
voratinklio. Bandžiau išstovėti ant spyruokliuojančio paviršiaus ir 
išlaikyti pusiausvyrą. Laikiausi už didelio medinio šaukšto. Gin- 
taras lojo Drygą. - Aš nebėgsiu! Tik ne su tavim, sušalęs šlapime. 
Ne su tavim, supuvęs pasileidėli. Aš tai padariau be tavęs. 

Jo tuščias beakis veidas šypsojosi. 

— Ne, tu nieko negali padaryti be manęs. Negi nepaste- 
bėjai? Negi neprisimeni? Aš — tai tu. Negi dar nesupratai? Aš 
esu tu. 

Blykstelėjo žaibas. Galvoje suskambo orkestras. Stovėjau 
visiškai ramus. 

— A! Araš —taitu? Tu — tai aš? Ar tai tiesa, Drygai? Jei tu esi 
aš, o aš esu tu, tai kas tu be manęs? Ką gali padaryti be manęs? 
Nieko, tiesa? Tu kaip amalas. Tu parazitas. Blusa. Mano tėtis 
traiško blusas pirštais. Prieš nugaišdamos jos sprogsta. Tada 
tėtis meta jas į ugnį. Arba į šiukšlių dėžę. Bet tai nesvarbu, nes 
jos jau sutraiškytos. 

Jis susitraukė, pūsdamas savo rūgštį. Pajutau sieros kvapą. 
Jis paėmė ramentų porą ir sudavė jais man į galvą. Aš pratrūkau 
žvaigždėmis, ir mes nubėgome — Laura, Serafina, Gintaras ir 
aš. Tomas buvo čia ir šaukė, kad nesustočiau. Ponas Breslinas 
iššovė į orą. Tėtis nukreipė ugniagesių automobilius į degančius 
miškus, o mes bėgome, genami liepsnų. Tanki žolė pynėsi mums 
apie kojas, mes vis bėgome pro tą patį medį, vėl ir vėl. Vis tas 
pats medis, ir mes neartėjome prie trobelės. O tas medis vis 
smarkiau degė, kol, atrodo, turėjo kristi ir virsti pelenais. 

— Nebėk ratu! — šaukė Serafina. Tačiau aš bėgau. Mačiau, 
kaip Gintaras puola į liepsnas. Aš rėkiau, bet negalėjau lėkti jų 
link, nes turėjau kitą tikslą. Tačiau nežinojau, koks tas tikslas. 
Kad ir kaip stengiausi, negalėjau sugalvoti, ką noriu pasiekti. 
Mano plaučiuose įstrigo didelis vandens burbulas. Norėjau viską 
pabaigti. Pabaigti ir tik verkti. 

Takutis pasuko, bet aš ėjau tiesiai. Vėl likau vienas. Žiū- 
rėjau į trobelę proskynoje. Pasakų trobelę spindinčiais lan- 
gais, iš imbierinio kamino rūko cukraus vatos dūmelis. Į rąstą 
įkirstas kirvis. Iš trobelės pasigirdo riksmas. Iš jos išėjo vyras 
ir apsidairė, ar niekas negirdėjo. Aš sustingau už medžio su 
tamsiai raudonu varvančiu vaisiumi. Vyras buvo liesas ir 
žiaurus, purvinu paltu, plėšriomis rankomis, geltonu veidu. 
Jo iškvėptas oras atsidavė benzinu. Kai jis pažvelgė į medį, prie 
kurio stovėjau, pastebėjau akis — viena mėlyna, kita visiškai 
balta. Jis nusisuko ir grįžo į trobelę. Kai pravėrė duris, Lauros 
riksmas sustiprėjo. 

Staiga jis nutilo, ir aš pribėgau prie trobelės durų. Beldžiau, 
beldžiau ir beldžiau, kol išėjo metalinis vyras. Jis ir buvo, ir 
nebuvo. Negalėjo ir vis dėlto turėjo būti, senyvas vyriškis su 
paltu. Kaukė įsitempė, tarsi būtų bandęs po ja nusišypsoti. 

— Na?-— mandagiai paklausė, žiūrėdamas į kirvį. Vienoje 
rankoje jis laikė švirkštą, kitoje — didžiulį lūpdažį. 

Žvelgiau į trobelę. Pamačiau ranką alyvų spalvos nagais ir 
lašantį kraują. 

— Na?- vėl paklausė jis. 

Pabudau paplūdęs ašaromis. Jos tekėjo net ir tada, kai 
supratau, kad tai buvo sapnas. Stengiausi atsirinkti, kas buvo 
tikra, kas ne. Buvau absoliučiai įsitikinęs, kad kažkas atsitiko 
Laurai. 

Ir buvau teisus. Ji negrįžo. 


24 
Prasideda apokalipsė 


Kai tik tai suvokiau, supratau dar kai ką. Kad man tai svarbu. 
Kad tikrai svarbu. Sapnas pakeitė viską. Elektros šokas grąžino 
mane į tai, kas tikra, svarbu ir ką verta žinoti. Apie tikrą brolį 
ir seserį. 

Mačiau, kad savo kambaryje ji nemiegojo. Menki jos dra- 
bužiai buvo išmėtyti ant grindų. Prisiminiau kvailą savo pyktį 
išvakarėse. Ant tualetinio staliuko — vatos kamuoliukai. Dulkių 
tiek, kad galėjai užrašyti žinutę. O, kad būčiau užrašęs atsipra- 
šymą. 

Puoliau į mamos ir tėčio kambarį. 

— Lauros nėra! Ji nemiegojo savo lovoje. Kažkas atsitiko. 
Tas vyras, kur per žinias minėjo... Tėti! 

Jiedu nustebę atsisėdo, tada suprato, ką pasakiau. 

 — Dėl Dievo, Lukai! Ji paskambino vėlai vakare, kad nakvos 
pas Džesiką. Ji negrįš. Eik į lovą. 

— Bet aš sapnavau. Aš... 

— Tai tik sapnas, Lukai. Negi manai, kad Džesikos tėvai 
nepaskambintų, jei kas atsitiktų? Eik. Grįžk į lovą arba kelkis 
ir eik pusryčiauti. Mes dar pagulėsime. - Ir jie užsiklojo galvas 
antklode. 

Tačiau aš žinojau, kad Laurai kažkas negerai. 

Greit apsirengiau ir nulipau žemyn. Nežinojau, ką ketinu 
daryti. Mama su tėčiu netikėjo, kad kažkas ne taip, taigi viskas 

priklausė nuo manęs. Pašėriau Gintarą, suvalgiau sumuštinį su 
žemės riešutų sviestu. Buvo pusė aštuonių. 

Man reikėjo Tomo. Bet dar per anksti skambinti jam į namus. 
Jo mama tik ims klausinėti. Jis būtų atėjęs ir be klausimų. Tačiau 
žinojau, kad dabar jau per vėlu. Viskas, ką galėjau padaryti, - tai 
pasiųsti jam žinutę mobiliuoju telefonu ir tikėtis, kad jis pabus 
ir perskaitys. 

„Susitikime. Labai svarbu. Atleisk.“ 

Virtuvėje ant stalo palikau raštelį, kad išėjau pasivaikščioti, 
ir tyliai uždariau duris. 

Drygas sėdėjo mano smegenų kamputyje ir laukė, ką darysiu. 
Arjam bus verta atsikelti. Jis dvokė kaip nupenėta žiurkė, įstri- 
gusi nutekamajame vamzdyje. Jis galėjo palaukti. Dabar puikiai 
supratau jo blogį ir negalėjau leisti jam mane pažinti. 

Geltonos ankstyvo šeštadienio spalvos. Tirpstančio medžio 
syvų skonis. Paskutinių savaičių karštis skverbėsi į žemę, me- 
džius, namus, taigi netgi tokį ankstyvą rytą kaitra dūzgė kaip 
bitės. Oras, ramus ir tylus, be jokio vėjelio, pradėjo tvinkti. 
Tirštas galvos skausmo rūkas paglostė man akis. Pažvairavau į 
akinamą spindėjimą. 

Patraukiau miško link. 

Čia laukė Serafina. Mano galvoje nebuvo vietos svarsty- 
mams, kaip ji sužinojo. 

— Kažkas atsitiko Laurai, - tariau. 

— Taip, - atsakė Serafina. - Žinojau, kad kažkas atsitiko. Sap- 
navau gaisrą. Kai pabudau, jaučiausi labai keistai, kaip sunarpliota 
vilna. Ir kažko bijojau. — Ji nervingai atsisuko į mane. - Jaučiau 
vaisiaus skonį, bet supuvusio. Jis priminė mėlyną rūgštį. 

Tik tada pastebėjau jos nagus. Alyvų spalvos. Ji pamatė, kad 
žiūriu. Nusijuokė šiek tiek sutrikusi. 

— Mano laiminga spalva. Šią popietę. 

Sporto varžybos. Antrą valandą. Bet pirmiausia turime kažką 
padaryti. Man labiau patiktų, kad jos nagai nebūtų alyvų spalvos. 
Metalinis vyras kikeno ir iš lėto žaidė su virve. 

Drygas sušnibždėjo man į ausį: 

— Paskubėk, Lukai! Juk nori suspėti, tiesa? Pamatyti, kaip 
viskas atsitiko? Tai tavo istorijos pabaiga. Galutinis tavo galios 
išbandymas. Miškas. Ji miške. 

— Ji kažkur miške, - tariau.- Pirmyn. 

Mudu bėgome kartu vienas šalia kito. Kvėpavome lygiai, 
man iš burnos sklido medaus kvapas. Sutelkiau dėmesį į auksą 
savo kojoje ir šokinėjau. Raumenys buvo plieniniai. Jokio rūko, 
kaip įtikinėjo Drygas. Tik galia. 

Žvilgtelėjau į savo telefoną. Iš Tomo žinutės nėra. 

Pasiekėme vietą, kurioje du platūs takai paniro į miglą, o 
du siauri — į tamsą tarp medžių. Kuriuo eiti? 

— Na?- paklausė Drygas. 

— Ką na? 

— Na, kaip ruošiesi ją rasti? 

— Ieškosiu baimės kvapo. 

— Fantastika! Koks baimės kvapas, Lukai? - sušnypštė 
Drygas. 

Susikaupiau, įsitempiau. Jos baimės kvapas buvo aštrus. Ant 
grindinio vėjas pustė medžius, kaip per Helouyną. Ant žemės 
iš lėto nuvirto vaza. Pikta medicinos seselė tankiai kvėpavo, 
gadindama vaikų vamzdelius. Pamačiau mergaitę, sėdinčią 
trobelėje, surištą, užkimšta burna, šlapią nuo prakaito. Ją ste- 
bėjo kaukėtas vyras, skabydamas juodų tulpių lapus ir garsiai 
monotoniškai kartodamas: „Ji to nori, ji to nenori, ji to nori, 
ji to nenori... 

— Greičiau! — paraginau, ir mudu pasileidome vienu plačiu 
taku paskui baimės kvapą. Ritmiškai judėjome, nesitraukdami 
toli nuo medžių. Buvome tvirti, ramūs, stiprūs. 

Saulė vis karščiau kaitino. Baisi kaitra, neįmanoma kvėpuoti. 
Kraujas pulsuoja. Akys raudonos. Smegenys brinksta galvoje. 

Staiga pajutau dūmų kvapą. Tikrų dūmų ir ką tik uždegto 
degtuko. Sustojau. Serafina taip pat užuodė. Pažvelgėme žemyn. 
Žolė po mūsų kojomis liepsnojo. Ugnis, tik tariamai nekalta, 

plito, įpūsta nežinia iš kur atsiradusio vėjelio. Trypiau ją. Tačiau 
ji tuoj pat atsigaudavo ir plito kaip trifidai. Mes lyg paklaikę 
trypėme ir trypėme, kol galiausiai ugnis išblėso. Vėjas nurimo. 
Nuo žemės grėsmingai kilo dūmai. 

— Turėsi labiau pasistengti, mano berniuk, - tarė Drygas. — 
Ką darysi, kai iš tikrųjų prasidės gaisras? Ką? Trypimas nepadės, 
kai jis kaip reikiant išplis. 

Tačiau aš sunkiai jį girdėjau. Girdėjau kažką kitą. Verkimą, 
kūkčiojimą. Blankus žalias kvapas. Medžio šiurenimas. Daviau 
ženklą Serafinai, kad laikytųsi mirtinai ramiai. Parodžiau ta 
kryptimi, iš kur buvo girdėti triukšmas, ir greitai, bet tyliai, 
nuvedžiau ją tarp medžių kiek toliau. Stebėjome ir laukėme, 
kol balsas priartėjo. 

Netikėtas atradimas 


Vaikinas užkliuvo už kerplėšos ir krito ant žemės. Jo sportinis 
kostiumas buvo purvinas, plaukai sulipę ir riebaluoti. Veidu 
tekėjo rudos srovelės, rankos kraujavo nuo įbrėžimų. Jis buvo 
apsišlapinęs. Tai Polas. Bjauri vidinė mano dalis šypsojosi, bet 
labiausiai galvojau apie Laurą. Mane apėmė baimė. 

Puolėme prie jo. Jis išsigandęs klupo, bandydamas pabėgti. 
Buvo nesunku jį pagauti. Netrukus atsidūriau prie jo ir jaučiau 
dvoką. Polas ėmė rėkti, bet aš sugriebiau jį ranka ir sušnibž- 
dėjau į ausį: 

— Nutilk, Polai, bjaurus gyvate. Aš Lukas. Kur Laura? Kur, 
po galais, yra Laura? Ką jai padarei? 

Polas pravirko. Desperatiškai kūkčiojo. Bjauru buvo žiūrėti. 

— Smok jam! — reikalavo Drygas, virpėdamas iš pasitenki- 
nimo, kad Polas kenčia. Paprastai to nedarydavau, bet dabar 
smogiau su didesniu pasitenkinimu nei turėčiau. Kad išmuščiau 
iš jo isteriją. Visai nenorėdamas jo sužeisti. Smūgis į veidą pa- 
dėjo. Jis liovėsi triukšmavęs ir išsigandęs spoksojo į mane. 

— Kur Laura? - pakartojau. 

— Vyras... Nežinau... Aš pabudau, ir jos jau nebuvo... 

— Ir viskas? — paklausė Serafina. 

— Atsakyk jai, gyvate, - suurzgiau, nes Polas tylėjo. Bet 
jis negalėjo atitraukti akių nuo mano veido, lyg stengdamasis 
prisiminti, kas jis ir ką padarė. 

— Ką?- tyliai paklausė, vis dar nepastebėdamas, kad Sera- 
fina čia. 

— Ir viskas? — pakartojau. — Ką turi galvoje sakydamas vyras? 
Koks vyras? 

— Aš nieko nemačiau, tik pamaniau. Tai turėjo būti vyras, 
apie kurį pranešė per žinias. Gal ir tu apie jį galvoji? — Jis vėl 
pravirko. 

— Ką jūs veikėte miške? Laura turėjo būti su Džesika. 

— Tai visa istorija. Mano tėtis patikėjo, kad aš pas Tadą. Visi 
galvojo, kad mes nakvojame kieno nors namuose, o iš tikrųjų 
keletas mūsų atėjome miegoti į mišką. Tik kai kurie grįžo namo. 
Sakė, kad ant žemės kieta. O mudu su Laura pasilikome. Ir kai 
aš prieš maždaug porą valandų pabudau, jos nebuvo, - jis nu- 
delbė akis. — Ir ne tai, ką tu galvoji. Mes buvome skirtinguose 
miegmaišiuose. Ji ne tokia, kad ir ką manytum. Tas nuotykis 
tualete, tai buvo... - Polas kažką sumurmėjo. 

Papurčiau jį. 

— Kas tai buvo? Kas? 

— Melas, - jam varvėjo nosis. 

Augantį palengvėjimą malšino siaubas, ką padariau ir pa- 
galvojau. 

Dabar Polas kalbėjo greičiau, smalsiai žiūrėdamas į mane, 
tarsi turėčiau jam atleisti. 

— Norėjau padėti, tikrai. Jeigu būčiau žinojęs, į kurią pusę 
jie nuėjo, būčiau nusekęs iš paskos. 

— Taip, bet nenusekei, tiesa? Buvai tik nenaudingas padaras, 
kuris net nesugeba pasirūpinti savo drauge. Ar dabar eisi su 
mumis? 

— Jam nėra ko eiti su mumis, - kritiškai tarė Serafina. —- Tik 
trukdys. Juk negali greitai bėgti. Pažiūrėk į jį. Dieve, jis apgai- 
lėtinas. 

— Tai ką jūs darysit? Iš manęs jokios naudos, - tarė išsigandęs 
Polas. Drygas purtė galvą. 

— Balastas, Lukai. Bagažas, viršijantis nustatytą svorį. Palik 
jį. Juk norėjai jam atsilyginti, tiesa? Dabar turi progą. Palik jį. 

Galėjau padaryti bet ką. Juk aš turiu galią, ar ne? Bet dabar 
jis buvo tik žliumbiantis vaikas ir, svarbiausia, suprantantis, 
kad aš žinau, kas jis. Patraukiau aukštyn ekraną ir susukau kaip 
kokoną, užleidau jam ant akių migdantį rūką ir palikau jį, gulintį 
saugiai po medžiu. Jis miegojo kaip kūdikis, įsikišęs į burną 
nykštį. Serafina juokėsi. 

— Aaaa mažą, - dainavo ji, o iš burnos kilo drugeliai ir krito 
negyvi ant Žemės. 

Drygas urzgė. 

— Kam tai darei, Lukai? Galėjai užmušti jį, nupjauti jam 
kojas, paversti jo odą žalia ir skustuvu nupjaustyti nuo kaulų 
mėsą. Kodėl taip nepadarei? 

— Nėra reikalo. Kam tai daryti? 

— Nes gali. Nes jis to nusipelnė. Nes nekenti jo. 

— Iš tikrųjų ne. Jau ne. 

— Kartais tu mane liūdini, Lukai. Gali daug daugiau padaryti. 
Žinau, kad nori to paties, kaip aš. Nugalėti. Bet kokia kaina. 

— Taip, gerai, tai pirmyn, gerai? Ar man padėsi? Jei jis žinotų, 
ką aš planavau, pasišiauštų. Dabar turiu juo pasitikėti. 

— Taip, žinoma, Lukai. Aš padedu tau, nes man tai labai 
malonu. Jaudina, galiu pasakyti. Stebėti, kaip tavo pradėta is- 
torija eina į pabaigą. Kaip tu naudojiesi savo galia. Man pade- 
dant. Nepamirškime. Visada su mano pagalba. - Jis atsirūgo. Iš 
burnos burbuliavo geltonos putos. O man reikėjo, kad jis būtų 
su manim, manyje. Tik nenorėjau į jį žiūrėti. 

Palikome Polą, saugiai paslėpę atžalyne. Įsidėmėjau vietą, 
jei reiktų vėliau ateiti jo pasiimti. 

— Aš ištroškusi, Lukai, — tarė Serafina. Atrodė išsekusi. — 
Nieko neatsinešiau, o tu? 

Nė vienas nepasiėmėme nei valgio, nei gėrimo. Karštis di- 
dėjo. Nuo prakaito permirko mūsų drabužiai. Baisiai norėjosi 
vandens. 

— Kažkur čia yra šaltinis, - sumelavau.- Mėnulio vanduo, 
švelnus kaip drugelio kvėpavimas, skonis kaip krištolo. Eik 
paskui mane.-— Vedžiau ją pro medžius. Netrukus išgirdome 

stiklinių rutuliukų barškėjimą ir išvydome nedidukę srovelę, 
bėgančią tarp švarių akmenukų. Ji buvo tokia švari, kad net 
negalėjai matyti vandens, tik bėgančią šviesą ir akmenukus. 
Gėrėme, kiek galėjome. Galvas kraipėme, kad sugautume bur- 
buliuojantį ir patvinstantį vandenį. 

— Gražu, Lukai, - sušnypštė Drygas. - Ką gali padaryti? Ko 
aš tave išmokiau? Puikios galios. - Iš jo burnos kyščiojo riebus 
liežuvis ir laižė seiles. 

Susišlapinome savo drabužius, kad bent kurį laiką būtų 
vėsiau. Grįžę į takutį vėl pradėjome stumdytis, stengdamiesit 
likti pakraštyje, šešėlyje. Baimės kvapas sustiprėjo. Raudau. 
Nuo ugnies dariausi oranžinis ir raudonas. 

Mes toliau bėgome, kvėpavimas vis tankėjo, jėgos apleido 
kojas. 

: Tolumoje išgirdau dundesį. Stabtelėjau, mostelėjau Sera- 
finai, ir mes pasislėpėme medžių tamsoje. Viskas nutilo. Gal 
tai buvo arklys? Gal tolimas griaustinis? Dienos kaitra spaudė 
man galvą, per nugarą lašėjo prakaitas. 

Serafina pažiūrėjo į mane. 

— Man reikia pailsėti, - tarė. —- Bent penkias minutes. Atleisk. 

— Žinoma, - tariau, nors troškau, kad jai nereikėtų poilsio. 
Pažvelgiau į ją. Nuo jos švelnumo mano širdis trūkčiojo. Mu- 
zikinės natos aplink jos plaukus buvo mažutės kaip ląstelės. 

— Silpna, - tarė Drygas.- Ji silpna. Privalai judėti. Turi iš- 
siaiškinti, kas atsitiko Laurai. Argi nenori žinoti? 

Spragtelėjau pirštais. 

— Žinoti? Aš nenoriu žinoti. Noriu išgelbėti ją, tu idiote, — 
neištvėriau. Be to, mes buvome taip arti. Mane supo pilkas kaip 
žiurkė baimės kvapas. 

— Ar tikrai nenori? Tikrai? Kokia netikusi gražios ir jaudi- 
nančios istorijos pabaiga! Ką apie tai pagalvos Raučas? Aišku, tu 
negali suplanuoti laimingo galo, tiesa? Pasakyk, kad negali. O ką 
pasakyti apie bausmę? Gal ji nusipelnė nelaimingos pabaigos? 

— Tai ne mano istorija. Tai faktas, kad Laura pavojuje. 

— Ir? Ji to nusipelnė. Būtent to tu norėjai. Pats viską padarei, 
viską pradėjai. Aišku, man padedant. Kaip visada. 

— Ne. Tai tu padarei. Pasitelkęs tą mano dalį, kuri yra tu. 

— Ar tikrai? Būtent to tu norėjai. Labai norėjai, kad tai at- 
sitiktų. Troškai to. Privertei atsitikti. 

— Ne, tai buvo tik mintis. Ir viskas. Ji atėjo man į galvą kaip 
pykčio dalis. Nesakau, kad to norėjau. Veikiau atmečiau. 

— Tikrai? Pažvelk į save, Lukai. 

Viduje girdėjau, kaip kvėpuoja metalinis vyras ir kaip Laura 
stengiasi rėkti, nors burna užkimšta. Mane sukrečia gėda kaip 
šakalas. Negi aš tai padariau. Vis dėlto taip. Kad ir kaip norėjau 
apkaltinti parazitą, tačiau sveikinau jį. O dabar turėsiu viską 
pats sutvarkyti. 

— Pirmyn, Serafina. Turime eiti. Čia. 

Pasukau miško link. Išėjau iš pagrindinio tako pro medžius. 
Kliuvome už krūmų, supuvusių šakų. Kojos klimpo į saldžias 
lapų puvenas, stengėmės išvengti aštrių šakų, kurios badė mums 
akis. Judėjome tolyn ir tolyn nuo tako, tamsa tirštėjo. Medžiai 
buvo tokie susipynę, tokie seni, kad pro juos beveik neprasi- 
skverbė šviesa. Gyviai spruko šalin nuo pirmų žmonių balsų, 
kuriuos kada nors buvo girdėję. 

Staiga viena koja prasmego, ir aš nukritau veidu į geltoną 
grybą. Išgirdau keistą garsą kelyje. Koją pervėrė skausmas tarsi 
šimtas bičių gylių. Gulėjau sulaikęs kvėpavimą agonijoje. No- 
rėjau pasiduoti, troškau, kad kas nors nugalėtų. Šiaip ar taip, ko 
siekiau? Kvailas, aiškiai perlenktas, neįmanomas vaiko nuotykis. 
Normalūs žmonės nelaksto po miškus, kad išsaugotų savo se- 
seris dievas žino nuo ko. Tačiau skausmas buvo tikras. Kvapą 
gniaužiantis ir tikras. Karštas kaip ugnis. 

— Įveik jį, Lukai, - sušnypštė Drygas. —- Tai tavo išbandymas, 
jėgų treniruotė. Atsimeni, kad gali padaryti viską, jei nori. 

Jokio pasirinkimo. Nuvargęs sutelkiau dėmesį į ekraną. Nuo 
lentynos pasiėmiau švarų švirkštą, patraukiau stūmoklį ir dūriau 
į koją. Įsivaizdavau, kad baltas skausmas dingsta, atsistojau, 
rūpestingai šluostydamasis prakaitą ir krapštydamas iš akių pra- 
kaitą. Viskas... taip... paprasta. 

Drygas nusišypsojo. 

— Lukai, puiku sugebėti daryti tokius dalykus, tiesa? Tai 
todėl, kad likai su manim, kad esi mano dalis. 

— Ar viskas gerai? — paklausė Serafina, kvėpuodama man į 
ausį. Tarsi lyžtelėjau cinamono. Atrakcionų aikštė, ledų veži- 
mėlis. 

— Taip, atleisk. Ar gali toliau eiti? — ir mudu vėl patraukėme 
į miško tamsą. Visai praradau krypties jausmą. Tik žinojau, kad 
Laura kažkur čia. Drebėjau. Tarp medžių buvo šalta. 

Ėjome kaip galėjome sparčiai. Mūsų kvėpavimas gergždė. 
Ar ilgai dar galėsime bėgti? 

Staiga Serafija suriko ir puolė atbula, rodydama į žemę prie- 
šais mus. Iš pradžių nemačiau, į ką ji žiūri, bet vėliau pastebėjau 
didžiulį vorą, spoksantį į mus, pakėlusį dvi rudas kojas. Aš nebijau 
vorų. Žengiau jo link. Jis nuslinko į tankmę ir ten tūnojo. 

Serafina vėl šūktelėjo ir pradėjo daužyti sau per galvą. Iš- 
vydau, kad kitas voras, toks pat didelis kaip ir pirmas, virpa jos 
plaukuose. Paklaikęs bandžiau jį numesti, bet jis šnypšdamas 
savo gličiomis kojomis čiupo man už pirštų. Pamačiau, kad prie 
manęs slenka dar du vorai. Tačiau jie nebuvo įprasti, o turėjo 
akis ir smegenis, sugebėjo mąstyti. 

— Pirmyn, Lukai, - šaipėsi Drygas. - Tu pralaimi. Mergaitė 
tau nepadės. Ji silpna ir nemoka kovoti su vorais. Negali ja 
pasitikėti. 

Vienas voras ropojo man nuo peties ant kaklo, kojomis 
mojuodamas man virš burnos. Benzinas. Nusispjoviau, bet vis 
tiek jaučiau tą skonį. Negaliu ryti. Suspaudžiau lūpas. Geluonis 
pervėrė man kulkšnį, ir aš spyriau. Voras nuskrido nuo mano 
bato ir nukrito netoliese. Jis kvėpavo ir laukė. Mano kulkšnis 
pradėjo tvinkčioti ir tinti. Su baime suvokiau, kad į jį įkando. 

Norėjau rėkti, bet nepajėgiau kvėpuoti. Voras sustingo man 
ant kaklo. Jaučiau, kaip jo nuodai skverbėsi man į kraujagysles. 
Per kelias sekundes pasaulis pajuodo ir atšalo. Girdėjau, kaip 
šaukiu vardu Serafiną. Ir krentu. Į nieką. 

Niekas ėmė garsėti. 

Girdėjau kažką griūvant. Vėl pajutau smūgius. Skausmas 
smigo man į petį, nugarą, koją, ranką. Toks stiprus, kad pabudau. 
Klūpėjau, rankomis įsirėmęs į žemę. Serafina stovėjo šalia su 
didele lazda. Aplink gulėjo negyvi vorai. 

— Atleisk, - tarė ji drebėdama. - Negalėjau jų paliesti. Tu- 
rėjau pasinaudoti lazda. Tikiuosi, neužgavau labai skaudžiai. 

— Tu nužudei vorus, - suvapėjau spjaudydamas ir žiaukčio- 
damas. —- Tik tai svarbu. - Mano balsas vėl nutolo. - Įkando. 
Padėk. — Stengiausi gaudyti orą. Plaučiai traukėsi. Baimė. 

— Atsisėsk, - pajutau jos ranką. - Pažiūrėkim, kur įkando. 

— Į kulkšnį... kaklą. — Tos vietos tvinkčiojo ir degė. Kai 
Serafina nusmaukė mano kojinę, pamačiau, kad kulkšnis rau- 
dona ir sutinusi, viduryje — juoda dėmė. Ji plito, užnuodydama 
kraują. Kaklas tino aukštyn gerklės link. Aš mirsiu. Vaizdas akyse 
liejosi, buvo sunku atsimerkti. Keista, jaučiuosi tarsi skrisčiau 
nuo debesies. Pradėjau galvoti, kad tai nesvarbu, kad gal bū- 
tent taip turėjau atsilyginti. Jeigu taip atrodo mirtis, tai visai 
nebaisu. Nesunku mirti. Tiesiog užmiegi. Tave suverpia kaip 
siūlą. Negalvojant. 

Drygas buvo susirūpinęs. 

— Lukai, pabusk, - jis primygtinai judino man smegenis. O 
aš negalėjau. Negalėjau prisiminti, kaip pabusti. Daug lengviau 
tiesiog miegoti. Negalėjau prisiminti nieko, ką turėjau daryti. 

Kodėl aš čia? Kas aš? Ar yra kas tikrai svarbu? Kas bus, jeigu 
pabusiu? 

— Lukai! Lukai! Pabusk. Tu gali.- Iš baimės Drygas buvo 
kaip neonas. Žinoma, jam manęs reikėjo. Apsvaigęs nusišyp- 
sojau. 

— Ką padaryti? - sušnibždėjau sau galvoje. 

— Išsigelbėk, — reikalavo jis. 

— Dėl ko? 

— Dėl manęs. 

— Tu mulki,- nusišypsojau. 

— Na, tada dėl Lauros, dėl Serafinos, dėl bėgimo - dėl visko, 
ko nori. Tik pasilik su manim. 

Iš miglos sklido Serafinos balsas. Ji rėkė: 

— Lukai, dėl Dievo, tik neužmik, prašau. 

Kai ji prisiglaudė, pajutau ant lūpų ledinę kavą. Gulėjau 
miške. Tada pasigirdo kiti garsai, riksmai, šlamesiai. Pajutau 
drėgmę. 

Kažkas lyg mane purtė ir laižė veidą. Per šaltą rūką išgirdau 
senelio balsą: 

— Viskas bus gerai pačiame geriausiame iš visų pasaulių, 
Lukai, - kalbėjo jis. - Bet jeigu nebūsi jame, nelaimėsi. — Jis 
metė virvę. Ji suposi tarp mūsų. Didelėmis pastangomis, nors 
nežinau, kodėl, čiupau ją, nusileidau ant paviršiaus ir susikon- 
centravau į ekraną. Sapnavau saulę, gėriau burtus, košiau savo 
kraują, atskyriau nuodus ir išpyliau juos ant žemės. 

Nežinau, kaip tai atsitiko, bet šalia manęs buvo Serafina, 
Tomas ir Gintaras. 

— Kaip jūs čia atsiradote? 

— Išgirdome tave rėkiant ir šlamant krūmuose, - tarė Tomas, 
pirmą kartą po devynių dienų man nusišypsodamas. - Ne- 
sunku. 

— Bet mes buvome toli nuo tako, - pasakiau. 

— Iš tikrųjų ne. Ne toliau kaip už penkiasdešimt metrų. 

— Iš kur žinojote, prie kurio tako? Gintaras? Tomas linkte- 
lėjo. Abu žinojome, kad nereikia atsiprašinėti. Apkabinau Gin- 

tarą, jis lyg Žaisdamas palaižė man veidą. Stipriai prispaudžiau 
jį. Šuo kvepėjo biskvitu. Slėpiau savo jausmus jo gauruose. 
Norėčiau, kad jo čia nebūtų. Nes pavojinga, o jis nemokės ty- 
lėti. Tai nebuvo vienas iš tų garsių penkių nuotykių, kai šunelis 
Timis rado išeitį ir išgąsdino nenaudėlius. Viskas nebuvo taip 
paprasta. 

— Gavau tavo žinutę. Kas čia darosi? Ką tu veiki? - paklausė 
Tomas. Papasakojau jam apie Laurą, kaip niekas manimi neti- 
kėjo, kad kažkas jai atsitiko. 

— Bet tavo mama sako, kad ji pas Džesiką, - paprieštaravo 
Tomas. - Ji pamatė mane einantį žemyn gatve ir atsivijo. Laura 
pyko, kad tu išbėgai ir nepasiėmei Gintaro. Ji neturėjo laiko su 
juo pasivaikščioti. Kaip matai, aš pažadėjau jį išvesti. Gerai, kad tai 
padariau. Atrodai siaubingai. O kas čia tau ant veido ir kaklo? 

— Aš kažkur įkritau. Klausyk, Tomai. Tai rimta. Neklausk, 
iš kur žinau. Dėjosi keisti dalykai, ir esu įsitikinęs, kad vyras 
pagrobė Laurą. 

— Ar tik ne tas, apie kurį pranešė per žinias? Juokauji. 

Nežinojau, ar būtent taip atsitiko, bet vis tiek viskas buvo 
prastai. 

— Na, geriau paieškokime pagalbos. Patys nieko nepada- 
rysime. 

— Ne, nėra laiko. Aš žinau, kur ji. 

Jis pradėjo kažką kalbėti. 

— Neklausk. Aš žinau. Turime grįžti į taką. 

Nenorėjau vėl susidurti su vorais, net galvoti apie juos. 
Pakeičiau savo nuomonę — dabar bijau vorų. Prisiekiau, kad 
daugiau niekada nekišiu jų į Lauros kuprinę. Dabar supratau, 
kaip tai žiauru ir ką tai reiškia. 

Tomas rodė kelią, ir greit mes grįžome į taką. Prieš mus buvo 
sankryža. Galėjome eiti trimis keliais. Visus juos gerai žinojau, 
bet niekada nemačiau trobelės, kurios ieškojau. Užsimerkiau 
ir įkvėpiau baimę kaip šuo pėdsekys. 

Trobelėje sėdi mergaitė užrištomis akimis. Stipriai sugniau- 
žusi kumščius, violetiniai nagai įsmigę į delnus. Šešėlyje vyras 

tupi ant grindų kaip koks žvėris. Jis uždega degtukus ir degina 
juos, kol jo pirštai ištirpsta. Nuo lubų karo pakabinti du negyvi 
triušiai. Vyras liaujasi degęs degtukus ir meta juos ant grindų. 
Vienas vis dar šviečia, bet jis nepastebi. Pradeda svilti grindys, 
kyla dūmai. Vyras eina lango link. Jis nepastebi smulkių anglių 
ir silpnos liepsnos ant sausų lentų. 

Kitas gaisras kyla miške. Jis naikina viską aplink ir artėja 
prie trobelės. 

Ant stalo peilis. Jo ašmenys spindi. Jis pakankamai aštrus, 
kad galėtų smulkinti mėsą. 

Vyras paima nuo palangės vorą, uždeda ant mergaitės kojos 
ir stebi, kaip šis ropoja jos šlaunies link. Ji nežino, kas tai, bet 
rėkia. Vyras nekreipia dėmesio į jos riksmą. Čia, vidury miško, 
niekas jos negirdi. 

Jis paima peilį ir švelniai perbraukia nykščiu ašmenis. 

— Liaukis! — sušukau. Tomas atsisuko į mane. 

— Čia. Bėk! 

Vėl pradėjome bėgti išdžiūvusiu taku per karštį. Tylą drumstė 
tik mūsų kojos ir ausyse pulsuojantis kraujas. Ir gergždžiantis 
kvėpavimas. Į kairę suko siauras takutis tarp medžių. Sustojome. 
Žolė išgulusi. Parodžiau į kelias nulaužtas šakas pečių aukštyje. 
Paliečiau jas. Ką tik nulaužtos. Ėjau pirmas. Žingsniavome 
tamsiu takeliu tyliai ir sparčiai, kaip tik galėjome. 

Jokio vėjelio, bet iš kažkur sklido dūmų kvapas. Pažvelgėme 
vienas į kitą ir iškart supratome, ką kiekvienas galvojome. Ta- 
čiau neturėjome pasirinkimo. Reikėjo eiti prie Lauros. Kažkas 
juodas gulėjo ant žemės. Sustojau. Tai lapelis. Tulpės lapelis. 
Neišmanau daug apie gėles, bet vieną dalyką žinojau: niekur 
pasaulyje nebūna juodų tulpių. Ėjome toliau ten, kur buvo 
išmėtyti juodi tulpių lapeliai. 

Tai išvydome visi kartu. Į žemę įbesta lazdelė. Tiesiai prieš 
mus. Mums. Kad užtvertų kelią. Lazdelės viršuje —- pervertas 
kūnas. Paukščio. Juodo. Jo ryškios akys atmerktos ir stebi. Se- 
rafina rankomis užsidengė burną. Tomas atsisuko į mane. 

Žlugimas 


— Eime toliau,- tariau.- Čia nieko nėra, tik keli vaikai. 
Einam toliau neatsigręždami. 

Pastūmiau juos į priekį pro jį. Atsisukau. Jis vis dar žiūrėjo. 
Atgręžė galvą. Išsigandau. Jo akys atsirado mano mintyse ir 
sekė kitus. 

Tada galiausiai išvydome trobelę. Nors nesu buvęs tokioje 
anksčiau, žinojau, kad tai miškininko trobelė. Joje laikomi įran- 
kiai, šepečiai, pjūklai ir panašiai. Daugiau jie jų nenaudoja. Bet 
gali, pavyzdžiui, atvažiuoti mano tėtis savo džipu ir mobiliuoju 
telefonu pareikalauti įrankių. 

Trobelė buvo proskynoje, apie penkiasdešimt metrų nuo 
medžių. Šalia kirvis, įkirstas į medžio kamieną. Netoli - lietaus 
vandens bakas. 

Užuodžiau kažką panašaus į išgąsdintus katinus. 

Tolimoje proskynos pusėje iš medžių kilo dūmai. Liepsnos 
nesimatė, bet girdėjome traškesį. Gintaras pradėjo loti. Serafina 
tvirtai laikė pavadėlį ir ramino šunį. Stovėjome pasislėpę už 
medžių ir galvojome. Kas dabar? 

Mums reikėjo pagalbos. Čiupau mobilųjį telefoną. Jokio 
signalo. Pažvelgiau į Tomą. Jis pasiėmė savąjį. Taip pat jokio 
signalo. Keista. 

Tolumoje sukaukė ugniagesių automobilis. Čia ir dabar — tik 
tvinkčiojanti baimė. Karštis dusino. Mano smegenys tirpo. 
Galvok. Dėl Dievo, galvok ką nors. 

— Pirmyn, Lukai, galvok ką nors, - kažkur iš gelmių sakė 
man Drygas. Jo pirštai raitėsi kaip pelkių kirmėlės. - Parodyk, 
ką gali. 

Aš nežinojau, kur vyras. Gal šešėlyje. Gal medžiuose. Ir stebi 
mus. O gal kankina Laurą. Būtent šią akimirką. 

— Palaukite čia, - tariau kitiems ir nuėjau proskyna dūmų 
link. Norėjau pažiūrėti į tą trobelės pusę, kuri be lango. Ne- 
kvėpuodamas nubėgau iki jos ir prigludau prie sienos. Sten- 
giausi išlaikyti stiprią koją ir ramią širdį. Nuo to man skaudėjo 
smegenis. Viduje nieko negirdėjau. Iš lėto, saugodamasis šakų, 
broviausi lango link. Jis buvo purvinas. Įdėmiai įsižiūrėjau. 
Įžiūrėjau kažkokias figūras. Stalą. Ant stalo peilį. Kažkas ka- 
rojo nuo lubų. O prie kėdės pririšta Laura, tikriausiai Laura. 
Tyli ir rami. 

Kita figūra lyg vyro. Jis atsistojo. Staiga visa trobelė nušvito. 
Atsidarė durys ir vyras išėjo. Vėl prisiplojau prie sienos. Galvą 
sukinėjau iš kairės į dešinę. Nežinojau, kur vyras eis. 

— Pirmyn, Lukai. Tvardykis, kvailas berniūkšti. Istorija bai- 
giasi. Gal Laura jau mirusi. Nesukontroliavai visko. Gal nori 
patarimo? 

— Dink, niekše. Viską padarysiu pats. Man tavęs nereikia. 

Drygas susitraukė ir nusispjovė į mano pusę. 

— Negali to padaryti, - sušnypštė. — Tau reikia manęs. Pri- 
simink, ką tau kalbėjau. Negali to padaryti be manęs. 

— Žiūrėk, — sušnibždėjau. — Tiesiog žiūrėk, silpnas žmogau. 

Drygas kunkuliavo ir tol braižė man akis, kol jos sudrėko. 
Gelsvai žalsvi skustuvai. Savo galvos dumble iškasiau duobutę, 
pamažu sustūmiau ten jį ir uždengiau švininiu dangčiu. 

Pamačiau vyrą, einantį miško ir dūmų link. Kartą atsisukau į 
trobelę. Jis manęs nepastebėjo, bet regėjau jo akis, vieną mėlyną, 
kitą baltą. Rankose jis laikė virvę ir degtukus. Tai buvo visai 
ne metalinis vyras, o liesas senukas purvinu paltu ir didelėmis 


besotėmis rankomis. Veidas geltonas. Jo iškvepiamas oras trenkė 

benzinu. Klaikios akys, viena mėlyna, kita traiškanota ir balta. 
Mačiau jį sapne. Girdėjau apie jį per žinias. 

jo jau nėra, nubėgau pas Tomą ir Serafiną. Liepiau jiems būti 
budriems ir stebėti proskyną. Jei vyras vėl pasirodys, pašvilpti. 
Nuskubėjau prie trobelės ir atidariau duris. Jos buvo neuž- 
rakintos. Viduje bjauriai dvokė. Rankove užsidengiau nosį. 
Įėjus iš šviesos buvo sunku ką nors įžiūrėti. Šiaip taip atsky- 
riau Lauros figūrą ir puoliau prie jos. Kažkas atsimušė man į 
galvą. Švelnus ir šlapias. Paliečiau. Triušis. Negyvas, bet dar 
šlapias ir šiltas. 

Laura buvo sušalusi ir nejudėjo. Papurčiau ją. 

— Laura, atsibusk! — ji neatsakė. Pamačiau, kad jos burna 
užkimšta ir užklijuota lipnia juosta. Bandžiau ją nuplėšti. Nuo 
skausmo Laura pabudo ir pradėjo priešintis. - Laura, tai aš, 
Lukas. Pakentėk, kol aš ištrauksiu kamštį. Vyras išėjęs. Ša, čia 
Lukas. 

Ji pravirko. Ir mane užplūdo liūdesys, bet tuoj atstūmiau jį, 
suspaudęs lūpas ir sulaikęs kvėpavimą. 

Griaustinis. Tolimos gaisrininkų automobilio sirenos. Gar- 
sesnis griaustinis. Ir riksmas, bet jokio švilpimo. Kas vyksta? Kur 
Tomas ir Serafina? Ištraukiau kamštį Laurai ir burnos. Žinojau, 
kad jai skauda, bet turėjau tai padaryti. Čiupau nuo stalo peilį 
ir nupjoviau virves jai nuo riešų ir kojų. Šešėlis. Jis pasirodė 
tarpdury, tačiau aiškiai jo nemačiau. Tai buvo kaukėtas vyras. 
Jis laikė Serafiną, kaklą jai apvyniojęs virve. Iš burnos išsitraukė 
lūpdažį, kuriuo netvarkingai raudonai nudažė jai lūpas. 

— Žiūrėk, ką radau, - tarė. —- Dar viena patvirkėlė. 

Pažvelgiau į savo galvos vidų ir išvydau, kad Drygas laisvinasi 
iš savo kalėjimo, keisdamasi formą ir šypsodamasis. 

— Grįžai, Lukai. Negali taip lengvai manęs nusikratyti. Noriu 
stebėti ir stebėsiu. 

Vyras įžengė į trobelę, prieky stumdamas Serafiną. Virš 
galvos išgirdau malūnsparnį. Instinktyviai pakėliau akis. 


123 


— Tai dėl gaisrų, - tarė vyras, galva rodydamas malūn- 
sparnį.— Jie plinta greičiau, nęgu kas nors galėtų juos sustab- 
dyti. Gaisras — natūralus valiklis. Sunaikina visus silpnuosius, 
piktžoles, nuodus, šiukšles, nešvarumus. Tegu gamta vėl imasi 
veiksmų. Būtent gamta. Gamta švari ir gryna, o ne purvina ap- 
skretėlė. Rankomis jis timptelėjo virvę, kuria buvo apvyniotas 
Serafinos kaklas. 

Vis dar laikiau peilį. Pakėliau, kad vyras jį pamatytų. 

— Paleisk ją, - tariau, - tiesiog paleisk ją, ir aš nieko apie 
tai nesakysiu, - pamelavau. Tačiau jis tik dar tvirčiau užveržė 
virvę, išsigandusios Serafinos akys išsiplėtė, lūpos papilkėjo. 
Jos jėgos seko. 

— Neteisingai elgiesi, berniuk, - pasakė vyras. - Mesk peilį. 
Dabar. 

Jis iš lėto pakėlė ranką ir Serafina pakibo. Atrodė, kad jo jėga 
milžiniška. Paleidau peilį. Vyras nuleido Serafiną ant grindų ir 
pririšo prie stalo kojų. Ji priešinosi, vos gaudydama kvapą. Laura 
vis dar sėdėjo ant kėdės pakėlusi galvą ir tarsi nieko nesuprato. 
Bandžiau įžiūrėti, ar ji kvėpuoja, bet nebuvau tikras. Negalėjau 
pajudėti, tačiau mano protas veikė. 

Vyras priėjo prie Lauros. Jis buvo taip arti manęs, kad už- 
uodžiau jo kvapą ir pamačiau, jog jis jau be kaukės, paklaiku- 
siomis akimis ir purvinu paltu. Jo kūnas judėjo daug lengviau 
nei pirma. Jis iš kažkur išsitraukė degtuką, uždegė ir laikė prie 
pat Lauros plaukų. 

— Na,- tarė vyriškis, žvelgdamas į mane iš šešėlių.- Tu. 
Išeik. Lauk. Palik ją. 

Drygas nusijuokė ir patrynė rankas. 

— Puiku, Lukai. Tu ją sudeginsi! Ugnis sukuria spindinčią 
pabaigą. Apokalipsė — ji sudega už savo blogį! Nuostabi vaiz- 
duotė! Mudu kartu daug pasieksime! — raudonas jo veidas švietė 
iš susijaudinimo. Tiksliai žinojau, ką turiu daryti. 

Išėjau, kaip buvau lieptas. Mąsčiau: Žinau, ką darau. Turiu 
planą. Išėjau iš trobelės ir sekiau paskui vyrą. Užuodžiau įsi- 

senėjusį jo nešvarumą. Girdėjau, kaip trinktelėjo durys. Prieš 
akis dabar degė dalis miško, medžiai traškėjo, gyvūnėliai cypė. 
Liepsnos siena darėsi vis aukštesnė. 

— Nesidairyk, - tarė balsas, - nes aš ją sudeginsiu. Eik gaisro 
link. Ir nesustok. Aš stebėsiu. Jeigu tu nesustodamas eisi ir 
įžengsi į gaisrą kaip paklusnus vaikas, paleisiu tą ištvirkėlę. Ji 
išskris laisva kaip paukštelis. 

Žinojau, kad jis meluoja, bet neišsidaviau. Apie ką jis kalba? 
Apie Laurą ar Serafiną? 

Akies kampučiu pamačiau Tomą. Pamačiau jį tik todėl, 
kad žinojau, kur žiūrėti. Jis buvo gerai pasislėpęs tarp medžių. 
Atsargiai, ištiesęs ranką taip, kad paskui einantis vyras jos nepa- 
matytų, parodžiau ženklus Tomui tikėdamasis, kad jis manimi 
pasitikės. Bandžiau pasakyti jam, kad liktų čia ir lauktų. 

Ėjau, už manęs gergždė vyras. Drygas susijaudinęs vai- 
pėsi. 

— Puiku, Lukai. Ką tu planuoji? Viskas taip dramatiška. Eini 
miško link, apsimesdamas, kad neturi pasirinkimo, o trobelė 
su Laura dega. 

Kai jis tai ištarė, išgirdau dūžtantį langą ir net neatsisukęs 
žinojau, kad trobelė užsiliepsnojo. Girdėjau riksmą ir vyro 
juoką. 

— Gamta,-- tarė jis. 

Negaliu prarasti laiko. Reikia veikti dabar. 

— Dabar, Drygai! Noriu skristi! 

— Skrisk, jeigu nori. Tik man keista, kad ir Serafiną palikai 
trobelėje. Žinojau, kad ji tau nusibos. Ji silpna kaip visos. Ne 
geresnė. Iš jos tau jokios naudos. Tegu sudega abi tavo ugnyje. 
Tavo ugnyje, mano berniuk. 

Pasileidau degančių medžių link ir skridau ant sušalusios 
citrininio šerbeto arkos. Oras, kurį gėriau, buvo švelnus kaip 
perlas. Gryniausios baltos mažosios fleitos natos buvo garsai, 
kuriuos regėjau. Galėjau skristi amžinai, tolyn į šviesą. Drygas 
mano galvoje juokėsi, bet prisiverčiau pažvelgti žemyn. Mačiau 

Tomą, bėgantį per proskyną su Gintaru rūkstančios trobelės link. 
Mačiau, kaip jie atidarė duris, kaip vyras atsisuko ir pastebėjo 
juos, kaip jis puolė atgal prie trobelės. Mačiau liepsnas miške. 
Auganti ugnies siena rijo medžius aplink proskyną, kur buvo 
mano draugai. 

Sugriaudėjo perkūnija — daug arčiau nei prieš tai. Dangus 
temo. Ir Drygas, groteskiška masė mano galvoje, auglys, mano 
smegenų dalis, kurią reikėjo išpjauti ir sunaikinti. 

Skridau per skaidrų dangų. Bet kas tai palyginti su sielos 
praradimu. 

Atsisukau į jį ir sušukau. 

— Tu nesupranti. Niekada nesuprasi. Tačiau anksčiau ir aš 
nesupratau. Dabar, Drygai, noriu viską sustabdyti. Tai mano 
galas. 

— Tik ne tai, kvailas berniuk. Jau seniau bandėme. Žinai 
rezultatą. Ar vėl to nori? - jis pavargęs nusišaipė, skaičiuodamas 
pirštus. - Tu trokšti laimėti tas varžybas, tą bėgimą. Nori su- 
gebėti tai padaryti, sugebėti skristi, versti vienus daiktus kitais. 
Nori nubausti Laurą, dar labiau nori Serafinos — aš viską tau 
daviau. Viską. Tą galią. Tu priėmei ją mielai, godžiai, savanau- 
diškai. Godžiai ją prarijai savo besote maža burna. Dabar jau 
per vėlu. Žinai, kad negali atsukti laiko atgal. Per toli nuėjai. 
Pažiūrėk į viską, ką padarei. Į visus tuos griuvėsius. 

Jis buvo kaip geltonas vabzdys kraugerys mano smegenyse. 
Jis jau neturėjo nieko žmogiško, nieko, kas mus sietų. 

— Tačiau tu pamiršai, Drygai. Tau taip pat manęs reikia. 
Prisimeni kalną? Mano sapną? Kai supratau, kad tu be manęs 
niekas. Niekas, o tik mano smegenų dalis. Ką gi, galiu tavęs 
nusikratyti. 

— Na, aš pamelavau. 

— Ne, nepamelavai. Tu dabar meluoji. Dabar tave pažįstu, 
nes pažįstu save. Arba tą bjaurią savo dalį, kuri esi tu. 

Iš ekrano galvoje pasiėmiau skalpelį. Patikrinau ašmenis. 
Ploni ir aštrūs kaip šviesa. Pakėliau jį ir parodžiau Drygui. Skal- 

pelis žibėjo. Savo smegenyse radau vietą, kur jis tūnojo, ir pra- 
dėjau artinti prie jo ašmenis. Jis suspiegė kaip sraigė, pajutusi 
nuodus. 

— Ne! Lukai, pažiūrėk! Pažiūrėk žemyn! — nenorėjau pasi- 
duoti, bet išgirdau lojimą. Gintaras. Pažvelgiau žemyn ir pama- 
čiau jį, bėgantį iš degančios trobelės. Jo uodega liepsnojo. Jis 
skuodė tiesiai į medžius. Į medžius, kuriuos tuoj prarys ugnis. 

— Serafina! — surikau, ir mano riksmas kaip strėlė nuskrido 
prie trobelės, į jos širdį, kur ji galėjo mane išgirsti. - Sugauk 
Gintarą! — ir pamačiau, kaip ji puolė iš trobelės degančių medžių 
link paskui mano šunį. 

Kaina 


Po akimirkos iš trobelės išėjo vyras ir pažiūrėjo į tą pusę, 
kur ji nubėgo. Jis nusišypsojo, užrakino duris ir nužingsniavo 
paskui ją. 

— Palikai dailias savo tulpes, apgailėtina pasileidėle! — suriko 
jis ir puolė į ugnį su Serafina. 

— Tai Serafina, Lukai. Negalėjai atsispirti, kai tau ją pasiū- 
liau, - šaipėsi Drygas. - Tu jos neišgelbėsi, jeigu viską mesi. Man 
atrodė, kad ji tau patinka. Na, iš kur man žinoti? Pagalvojau, 
jeigu tiek daug tau daviau, turėtum būti man ištikimas ir padėti. 
Ne per daug prašau, tiesa? Bet dabar tu viską apskaičiavai, ar 
ne? 

Kalbėdamas jis vis tolo nuo manęs. Žinojau, kad jį sugausiu. 
Kad šį sykį jis nelaimės. 

— Taip. Apskaičiavau. Tai paprasta. Tau manęs reikia. Tu 
kaip parazitas — tau reikia smegenų, kad veiktum. Pasirinkai 
manąsias. Galvojai, kad jei esi mano smegenyse, mane pažįsti. 
Kad jei davei man tai, ko, tau atrodė, aš noriu, būsiu tau mir- 
tinai dėkingas ir padarysiu dėl tavęs viską. Tu kaip velnias. Tu 
privertei mane parduoti sielą. Turėjau atsisakyti. Mano kaltė, 
kad neatsisakiau. Tačiau dabar persigalvojau. Mano siela ne- 
parduodama. Atsiimu savo pasiūlymą. Aš kuriu taisykles. Savo 
gyvenimą. Savo sprendimus. Ir aš sakau — eik. Visai. Išnyk. 

— Mergaitė, - sušnypštė Drygas. — Kaip mergaitė? 

— Netikiu, ką tu kalbi apie Serafiną. Ji realesnė, negu tu 
žinai. 

Drygas tolo. Jo akys buvo tuščios. 

Dūriau skalpeliu, kad išpjaučiau jį. Jis ėmė cypti ir raitytis. 

— Tu negali! Negali! Gailėsiesi. Tikėk manim, gailėsiesi. 
O dėl Serafinos — tu neteisus. Ne taip lengva. Pamatysi. Tik 
palaaaaa... - staiga mano skalpelis nutraukė paskutinę giją. Jis 
dingo. 

Aš kritau per aštrias traškančias medžio šakas. Šaižiai plump- 
telėjau ant žemės. Stiprus skausmas pervėrė man akis ir galvą. 
Suspaudžiau ausis ir atsiklaupiau. Girdėjau riksmą. Nežinojau, 
Serafinos ar Lauros. Ir dundesį, plūstantį kraują, griaustinį. 
Viskas susimaišė. Giliausioje mano proto duobėje metalinis 
vyras ištirpo ir virto spiegiančiu atomu. Atmintis. Apsidairiau. 
Liepsnos. Šiaip taip atsistojau. Koja buvo sunki. Nušlubčiojau 
prie trobelės. Kad ir kaip stengiausi, negalėjau įpilti į koją aukso, 
negalėjau jos sustiprinti. Svirduliavau, žemė garavo. Ar ilgai 
laikys mano batai? Ar čia degančios gumos kvapas? 

Trobelės durys buvo uždarytos, viduje girdėti triukšmas. Pro 
išmuštą stiklą veržėsi dūmai. Tačiau langas buvo per mažas, kad 
galėtum įlipti. Trys smūgiai kirviu — ir durys atsidarė. Klupinė- 
damas išėjo Tomas, paskui save tempdamas Laurą. Abu kosėjo 
ir springo. Savo galvoje jaučiau ledą. Norėjau tik gulėti ir šaukti, 
kad viskas pabustų. Nutraukiau Tomo sportinius marškinėlius, 
sudrėkinau, nušluosčiau Laurai veidą ir plaukus. Iš rieškučių 
daviau jai atsigerti. Ji markstėsi nuo dūmų, skruostais riedėjo 
purvinos ašaros. Išgirdau jos žodžius: 

— Atsiprašau. Atleisk. 

Laura drebėjo, nepaisant karščio jos oda buvo šalta ir 
drėgna. 

— Kur Gintaras ir Serafija? - riktelėjau Tomui. Jis nega- 
lėjo kalbėti nekosėdamas, keistai dėbtelėjo į mane ir parodė į 
medžius. — Ar nori pasakyti, kad jie negrįžo? Galvoje pajutau 
ledyną. 

Tačiau tada, man nespėjus nieko padaryti, proskynoje pa- 
sirodė vyrai. Gaisrininkai. Šeši ir visi šaukė. 

— Čia! Mes juos radome! 

Per kelias sekundes mums uždėjo deguonies kaukes ir liepė 
nešnekėti. Bet aš vis dar nežinojau, kur Serafina ir Gintaras. Jos 
vardas atmintyje greit blėso. 

Sunkiai nusiplėšiau kaukę. 

— Ar radote ją? Ji nubėgo ten, iš kur jūs atėjote. O šunį? 
Jiedu buvo kartu. Ji sekė paskui šunį. 

— Nusiramink, sūnau. Nekalbėk. Viskas bus gerai. Mes jus 
visus tris nuvesime namo. 

— O mergaitė? - nepasidaviau. Galvą maudė taip, kad beveik 
nieko nemačiau. Tačiau privalėjau žinoti. 

— Kokia mergaitė? - Ji dingo. Cukraus vatos migla. Išpūstas 
burbulas. 

— Mergaitė ilgais šviesiais plaukais. Ir Gintaras. Auksaspalvis 
retriveris. 

— Viskas bus gerai, sūnau. Mes juos rasime. 

Ant veido pajutau vandenį, vėsius vandens lašus. Tuo pačiu 
metu viską sudrebino baisus griaustinis, prapliupo lietus, dangus 
tarsi sudužo į šipulius. Aplink viskas garavo. Išdegusi žemė 
spragėjo. Mane laikantis gaisrininkas nusišypsojo ir pakėlęs 
akis į dangų su palengvėjimu atsiduso. Tačiau aš pajutau, kad 
kažkas viduje nutrūko. Ašaros paplūdo iš giliausios vietos. Kas 
ta mergaitė, kurios nėra? Negalėjau prisiminti jos vardo. Man 
į veidą krito vainiklapių lietus. Rodos, šaukiau. Tada apalpau. 


29 
Liūdesys turi mėlyną kvapą 


Vėl girdėjau sirenas. Mane kažkas purtė. Dabar žinau apie 
greitąsias pagalbas. Apie mirties baimę. Apie negalėjimą paju- 
dėti. Kai žiūri į grindis ir visi daiktai būna aukštyn kojom. 

— Tavo šuo šaunus, - tarė moteris, sėdinti šalia manęs grei- 
tosios pagalvos automobilyje. - Uodega šiek tiek apdegė, bet 
nieko nepataisomo. Berniukas rado jį. Polas, ar ne? Rado klai- 
džiojantį ir parvedė namo. Ir papasakojo gaisrininkams, kad jūs 
trys išėjote į miškus. 

Džiaugiausi, kad Polas teisus. Trys? O kaip?.. 

— Visiems viskas gerai, Lukai. Dabar nekalbėk, bet žinok, 
kad visiems viskas gerai. Tavo sesuo kitame greitosios pagalbos 
automobilyje. Ir Tomas čia. Pažiūrėk. —- Atsisukau ir pamačiau 
Tomą, gulintį šalia su kauke ant veido. Jo akys šypsojosi iš 
džiaugsmo, kad liko gyvas. 

— Bet... - Koks jos vardas? Prisiminiau tik jos kvapą. Jis buvo 
silpnas kaip šnibždesys. Kaip šiltas pyragas. Saldus. 

— Gana. Svarbu nekalbėti. Nėra dėl ko jaudintis. Tegu gerklė 
pailsi. O kur tas telefonas? Greitosios pagalbos automobilyje 
negalima naudotis mobiliaisiais. - Mano telefonas. Vėl išgirdau 
jo signalą. 

Daugiau neklausinėjau apie mergaitę. Manau, kad žinojau. 
Užsimerkiau, bet nemiegojau. Nebuvau tikras, ar apskritai kada 


nors užmigsiu. 

Galvos daugiau neskaudėjo. Kai neryžtingai pabandžiau 
susikoncentruoti į kompiuterio ekraną, nepavyko. Apieškojau 
kiekvieną savo smegenų kampelį, bet Drygo neradau nė pėd- 
sako. Nė menkiausio miuono. Tik arfos garsai, primenantys 
jūrų kriaukles. Čiobrelių skonis. Liūdniausias mėlynas kvapas 
visatoje. 

Išvalytas 


Aišku, mes praleidome sporto varžybas. Be jokios abejonės. 
Tomas kosėjo kaip koks senukas. Mano koja buvo apsunkusi. 
Mama su tėčiu buvo išbalę nuo streso. Laura negalėjo kalbėti. 
Pilka kaip akmuo ji gulėjo vienvietėje palatoje, apsupta žmonių. 
Policija norėjo su ja pasišnekėti, bet seselės neleido. Mama ir 
tėtis sėdėjo šalia ir glostė jai plaukus. Laura pati išsikasė sau 
galvoje duobutę ir neišlindo iš jos. 

Man leido ją aplankyti. Įslinkau į palatą, vilkdamas koją. 
Man patiko tikras galūnės sunkumas. Mama pasitraukė, kad 
galėčiau prieiti prie lovos. 

— Ar galiu pasišnekėti su Laura? — paklausiau. - Vienas. 

Jiedu išėjo. Su mama ir tėčiu aš jau šnekėjau apie tai, ką 
galvojau. Jie negalėjo pykti. Juk būtent aš pasakiau, kad kažkas 
ne taip, ir jie jau nurijo kaltę, kad nepatikėjo manimi. Dabar 
jiems labiausiai rūpėjo, kas atsitiko Laurai. O to nežinojau. 
Turėjau sužinoti. 

Atsisėdau prie jos. Veidas buvo nušluostytas, jokių ašarų, 
suodžių, purvo, makijažo. Kakta suraukta, akys užmerktos. 
Ant susivėlusių plaukų tupėjo permatomas mėlynas drugelis ir 
drebėjo. Paliečiau jai petį, ir ji atsimerkė. 

Išvydusi mane pravirko. Abu ašarojome apsikabinę. Galiau- 


siai pasijutau viduje švarus ir baltas, toks tuščias, kad galėjau 

pradėti gyvenimą iš naujo. Būtent taip jaučiausi. Tarsi mano 
vidus būtų išplautas. 

— Aš labai išsigandau, Lukai. Negali įsivaizduoti. Dieve, taip 
bijojau. Maniau, kad mirsiu. 

— Kas atsitiko? 

Laura viską man papasakojo. Ji išlindo iš savo miegmaišio 
ir nuėjo prie medžių, kur jie buvo palike kuprinę su maistu ir 
gėrimais. Ją sugriebė vyras purvinu paltu, nešvaria ranka už- 
spausdamas jai burną. Jis buvo toks stiprus ir ranka tokia didelė, 
kad ji negalėjo nieko padaryti. Jis nuvilko ją per mišką į trobelę. 
Laura prisiminė tik tiek, kad buvo surišta, burna užkimšta. Ji vos 
galėjo kvėpuoti. Vyras gąsdino ją, vadino šliundra, ištvirkėle, 
kekše, sakė, kad ji nedora. Ir nuolat kartojo, kad ji sumokės už 
savo elgesį. Jis nieko daugiau nedarė, tik grasino. Kartais peiliu, 
kartais ugnimi, kartais vorais. Kalbėjo niekus apie gamtos atlygį, 
kad viskas turi būti išvalyta. Tada pasirodėme mudu su Tomu. 
Ir viskas. Kalbėdama ji drebėjo. 

— Ar matei mergaitę? — paklausiau, nors labai bijojau išgirsti 
atsakymą. 

— Kur? 

— Mergaitę, kuri buvo su mumis. 

— Ne, mergaitės nebuvo. Tik tu ir Tomas. 

Pakviečiau mamą ir tėtį. 

— Viskas gerai, - tariau. - Dabar Laura jums papasakos. 
Viskas gerai. Nieko neatsitiko. 

Ne, visai nieko. Tik aš praradau pirmą mergaitę, kurią my- 
lėjau. O niekas nežinojo, kad apskritai ką praradau. 

Senelio obuoliai 


Kelioms dienoms nuvykau pailsėti pas senelį. Namai tada 
atrodė keisti. Pilni sumaišties, ką tik patirtų emocijų. Visi buvo 
per daug rūpestingi. Šiltnamio sąlygos. Maniau, kad išprotėsiu. 
Man galvoje kilo kvailų minčių, skleidėsi baisūs sparnai, rodėsi 
baisūs veidai. Jie gali meluoti. Tolimiausiuose smegenų kam- 
pučiuose auginau juos ir stebėjau, kaip jie plečiasi, dusindami 
tvarkingas protingas mintis. 

Bet kaip pasakyti, kas dedasi mano galvoje? Kaip užduoti 
tokius pavojingus klausimus: Ar čia buvo mano klaida? Ar aš 
kvailas, ar blogas? Kam rūpėtų, kad netekau mergaitės, kurios 
vardo vis dar neprisiminiau? Visiems kėlė nerimą, kas atsitiko. 
Jie mėgino nuraminti patys save ir vienas kitą. Nebuvo vietos 
gąsdinantiems mano klausimams. Negaliu pasakyti, kad jie 
nebandė man padėti. Padėjo. Iš tikrųjų netgi per daug stengėsi. 
Tas gerumas, rankos ant pečių ir nuolat kartojami žodžiai „Mes 
didžiuojamės tavim, Lukai“ tik dar labiau blogino padėtį. 

Trečiadienį išvažiavau pas senelį. Pajutau palengvėjimą, 
kai pamačiau jį, laukiantį prie durų, jo besišypsantį veidą, kai 
pajutau jo šiltos vilnonės antklodės kvapą. 

Iš pradžių nekalbėjome apie tai, kas atsitiko. Maniau, kad 
pulsiu pasakoti, aiškintis, ieškoti atsakymų. Senelio namai buvo 


jaukūs, pilni jo gyvenimo istoriją liudijančių daiktų. Pajutau, 

kad mano smegenys nurimo. Nuo jų tarsi akmuo nusirito. No- 
rėjau šypsotis. 

Senelis buvo ramus. 

— Padėsi man sode, Lukai. Pasiimkim ko nors užkąsti. 

Abu įsidėjome po didelį gabalą jo kepto uogų pyrago, na- 
minės giros. Leidomės į sodą. Pūtė gaivus ryto vėjelis. Mūsų 
darbas buvo iškapoti dilgėles, apkarpyti gervuogių krūmus. 

Jis ėjo tiesiai prie dalyko esmės. Jo ryškios, mėlynos, pro- 
tingos akys žvelgė į manąsias. Daugelis žmonių nežiūri jums 
tiesiai į akis, tačiau senelis taip daro, kai kalba apie ką nors labai 
svarbaus. 

— Tai ar papasakosi man apie tai, Lukai? — paklausė. 

— Nežinau, nuo ko pradėti, - atsakiau. 

— Žinoma, nuo pradžios. Jeigu nenori, nepasakok, gerai? 
Tavo galva yra slapta vieta ir, jei nori, gali joje amžinai saugoti 
keletą paslapčių. Bėda ta, kad daiktai tavo galvoje nėra tikri. Jie 
keičiasi, auga, o kartais, tik kartais, geriausia juos išrauti — kaip 
piktžoles iš daržo. Kaip šitas dilgėles, - jis šyptelėjo. - Pirmyn, 
kapokim toliau, kad iki vakarienės baigtume. 

Pasiėmiau dalgį. Senelis buvo vienintelis suaugęs žmogus, 
kuris leido man dirbti su dalgiu. Daugiau tokių nepažinojau. 
Užsimojau nukirsti kelias dilgėles. 

— Pasistenk, Lukai! — Mostelėjau smarkiau. Piktžolės tvar- 
kingai gulė ant žemės. Senelis mojavo savo dalgiu. Kol pjovėme 
dilgėles, viską jam papasakojau. 

Viską, kas atsitiko miške. Ir apie mergaitę, ir apie Drygą. 
Visą savo istoriją, kas atsitiko klasėje. Apie tvenkinį, eilėraštį, 
laikraštį. Apie skridimą, Laurą. Galiausiai pasijutau tuščias, bet 
išsigandęs. Bijojau, kad senelis nežinos, ką daugiau pasakyti, 
tik kad aš išprotėjau. 

— Dabar mums reikia grėblių. Išvalysime šitą plotą. 

— Na, kaip manai? Kas vyko? Ar čia mano kaltė? Ar aš at- 
rodau kvailas? 

Jis padėjo grėblį ir kramtė smilgą. 

— Protas yra keistas dalykas. Kartais mėgsta krėsti pokštus, 
supranti? Išmintingiausiai jis elgiasi, kai pasirenka realius 
daiktus, kaip obuoliai, ir keičia juos mūsų sąmonėje. Aišku, kai 
kurie daiktai buvo tikri. Vyras, kuris pagrobė Laurą ir anksčiau 
užpuolė kitą mergaitę. Jis buvo tikras. Jis iš tiesų sudegė. Pats 
kaltas. Tai geriausia, kas galėjo atsitikti, jei tau įdomi mano 
nuomonė. Nereikėjo jokių teismų, psichiatrų konsultacijų. Kas 
jis buvo, ką darė — tai neturėjo nieko bendra su tavo protu. Ir 
gaisrai — šiaip ar taip, jie kilo. Visi tai žino. Tu išgelbėjai Laurą. 
Tam reikėjo drąsos — niekada to nepamiršk. 

— Taip, bet kodėl ji ten atsidūrė? Ar todėl, kad norėjau jai 
blogo? 

— Ji buvo ten, nes buvo ten. Ji nuėjo į mišką. Faktas, kad tu 
pykai ant jos, neturi nieko bendra su tuo, kas jai atsitiko. Negali 
turėti. Pasaulis veikia kitaip, nors kartais mums taip ir neatrodo. 
Būtent čia tavo protas ir krečia pokštus. Tas Drygas — tavo 
vaizduotės vaisius, galvos balsas. Tu sirgai, Lukai. Regėjai haliu- 
cinacijas. Klausyk, bet tai turėjo būti nuostabu. Tas skridimas! 
Ką tada jautei? 

— Ledinę šviesą. Ant liežuvio — citrinų šerbetą. Apšerkš- 
nijusio meliono kvapą. Girdėjau žemuogių balsą. Nežinau. 
Negaliu paaiškinti. Viskas buvo kitaip negu šiame pasaulyje. 

Senelio akys blizgėjo. 

— O aš žinau. Puikiai žinau, ką turi galvoje. Kai tik pasakei, 
jau po sekundės tiksliai viską suvokiau. Tai meistriškumas, 
Lukai, nuostabu. Tikroji galia. Sintestezija — taip ji vadinasi. 
Tai iš tikrųjų šis tas. Matai. Ir tu ją dar tebeturi. 

— Oi, pamiršau dar kai ką tau pasakyti. Buvai įsijautęs, se- 
neli. 

— Tikrai? Ką aš dariau? 

— Aš žinau apie vorus? 

— O. Šiek tiek baugoka. 

— Na, girdėjau tavo balsą. Būtent tuo momentu, kai maniau, 
kad mirštu. Tu sakei... kad viskas grįžta į gera... 

— Geriausias iš visų galimų pasaulių. Taip, skaičiau knygoje. 
Ir tuo tikiu. Ar aš tikrai taip pasakiau? Kaip čia dabar? 

— Tada pasakei: Jeigu neįsijauti, negali laimėti. 

— Koks aš protingas, - sukikeno senelis. - Ar tau patinka 
turėti tokį senelį? 

Tai buvo iš tiesų nuostabu. Tvirta ir tikra. Kaip šokoladinis 
pudingas. Iškapojome dilgėles ir iš lėto grįžome į namą su savo 
įrankiais. Kai ką pastebėjau. Iš karto, kai tik pradėjau eiti. 

Mano koja stiprėjo. Rūkas sklaidėsi. Giedrėjo. Šviesėjo. 
Šiek tiek. 

Turėjau paklausti dar vieno dalyko. 

— O kaip su ta mergaite? Kas ji buvo? 

Senelis sustojo. 

— Kalbėkim logiškai, Lukai. Daugiau niekas jos nematė. Dau- 
giau niekas su ja nešnekėjo. Miške nebuvo mergaitės, tvirtino 
visi, kurie ten buvo. Jos nebuvo realiame pasaulyje. Tu susikūrei 
ją savo galvoje. Tai dar vienas tavo vaizduotės vaisius. Šian- 
dien tai vadinama stresu. Stresas, kad sergi, krėtė tau pokštus. 
Buvo malonu galvoti apie mergaitę, - jis mirktelėjo. - Tačiau 
tikrovėje jos nebuvo. 

Netgi senelis ne visada teisus. Žinojau, kad ji buvo tikra: 
Kad tik prisiminčiau jos vardą. To užtektų. Ji vėl atgytų. 

Kai pasiekėme namą, tariau: 

— Žinai, ką tu sakei? Kad jeigu nori laimėti, turi tame daly- 
vauti? Ar padėsi man? 

— Ką padėsiu? 

— Noriu bėgti per varžybas. 

— Hmm. Nežinau, ką pasakys tavo mama. Atrodo, kad pas- 
kutiniu metu per daug bėgiojai. 

— O, seneli. Bet tai juk varžybos. Aš gabus sportui. Nesijau- 
dink — galiu bėgti ir nelaimėti. 

Keturias dienas gyvenau pas senelį. Jis treniravo mane kaip 
sportininką. Surašė planą. Internete paieškojome, ką sporti- 
ninkams sveikiausia valgyti. Bėgiojau, vaikščiojau, kvėpavau, 

mąsčiau, ilsėjausi. Dariau viską, ką man liepė. Koja tik šiek 
tiek pagerėjo. Juk stebuklų nebūna. Tačiau buvo gerokai stip- 
resnė. 

Sekmadienį išvažiavau namo. Senelį palikau tokį pat besi- 
šypsantį, kokį radau atvykęs. Aš jaučiausi lengvesnis, tyresnis, 
guvus. 

Laura buvo virtuvėje, kai jėjau į namus. Plaukuose boružės, 
veidas švarus. 

— Gal nori pyrago? - paklausė. 

Susėdome ir drauge valgėme. Ji buvo išbalusi kaip cukrus, 
bet akys ryškios. Gal viduje giliai ji slėpė kažką tamsaus, bet 
senelis sakė, kad savo smegenyse mes turime vietos, kur galime 
saugiai laikyti radioaktyvias atliekas. Jos tampa nekenksmingos. 
Pasak senelio, dalis augimo yra mokymasis. Augi ir mokaisi. 

— Žinai ką?— tarė Laura. - Noriu kai ką tau papasakoti. - Ji 
nutilo. - Ar prisimeni tą dieną, kai perskaičiau tavo eilėraštį? 

— Ar būtina priminti? Kas tai buvo? Kankinimas? Atlygis? 

— Aš ją mačiau. 

— Ką turi omeny? - atsidusau. 

— Liepei man perskaityti eilėraštį, ir aš perskaičiau. Regėjau 
tą mergaitę. Ji tarsi buvo čia. Bet apsimečiau, kad nematau. 
Negalėjau pripažinti, kad mažvaikis mano brolis galėjo taip 
puikiai rašyti. Kaip tu tai padarei? 

Ji nemanė, kad aš niekas. Tolimas vaikiškų dainelių skonis; 
švelniai gieda mimoza; muilo burbuliukų garsas; šiltų plaukų 
banga. 

— Nežinau. Tai buvo laimingas atsitiktinumas. 

— Bet kas ji? 

— Niekas. Aš ją sukūriau. - Mergaitės kvapas buvo toks 
silpnas, kad vos galėjau jį girdėti. 

Medaus garsas 


Pirmadienis. Pirmadieniai yra raudoni. Matote, taip dar 
atsitinka. Man vis dar sinestezija, kaip sakė mergaitė. 

Galiu pasakyti, kad Raučo kantrybė seko. Kiek dar jis gali 
būti malonus berniukui, kuris dėl absurdiškiausių priežasčių 
neatlieka namų darbų? Meningitas, gaisras, pagrobta sesuo, 
viešnagė pas senelį vidury mokslo metų — kada tai baigsis? Ta- 
čiau iš tiesų aš buvau savaip užbaigęs istoriją senelio namuose 
ir padaviau mokytojui. 

Jis per pertrauką perskaitė ir prieš pamoką man pasakė: 

— Puiku, Lukai. Labai dramatiška ir kūrybiška. Kartais gal 
persistengta. Manau, būčiau neminėjęs vorų ir gaisro. Ir skri- 
dimo. Nesu tikras, ar tai įtikima, kaip atrodo? Šiaip ar taip, 
gražiai sudėliota, žaviai grėsminga. - Atrodė, kad kalba tas, 
kurio vardo nenoriu minėti. 

— Tačiau turi pridurti vieną dalyką. Vieną atsakymą, kurio 
skaitytojui reikia. 

— Kokį? 

— Kurčia mergaitė. Kas ji? 

— Iš tiesų nežinau. Įdėjau tą epizodą, nes tuo momentu jis 
man atrodė gražus, bet gal jo čia neturėtų būti. Gal reiktų iš- 
braukti tą vietą apie mergaitę? 

— Na, trimestras jau beveik baigiasi. Juk nenorėsi perrašinėti, 
tiesa? — jis nusijuokė. — Tavim dėtas palikčiau kaip yra. Viskas 

gerai, Lukai. Puikus darbas. - Raučas pasuko mokytojų kam- 
bario link, susikišęs rankas į kišenes. Išmečiau rašinį į artimiausią 
šiukšlių dėžę. Ne dėl to, kad jis blogas. Ne, jis geras. Man atrodė 
net nuostabus. Bet viskas baigta. Laikas judėti pirmyn. 

Antradienis. Sporto diena. 

Varžybų nelaimėjau. Atbėjau antras. Turint omeny visą si- 
tuaciją, manau, kad tai visai neblogai. Iš visų veidų buvo matyti, 
kad rezultatas geras. Mamos, tėčio, Lauros, Tomo, senelio. Iš 
jų džiaugsmingų šūksnių galėjai pamanyti, kad gavau olimpinį 
medalį. Ponas Breslinas pagyrė: 

— Puiku, Lukai. Tu tikras kovotojas. Būtent to mums reikia. 
Dabar tau bus geros atostogos. Pailsėk. Susitiksim kitą trimestrą. 

Džiaugiausi savo pasiekimais, nors ir neskridau. Žinojau, 
kad kitais metais nugalėsiu. Jaučiau tai. Jokių problemų. O jei 
kas, na, juk nepakeisiu pasaulio. 

Po varžybų nuėjau su Gintaru į mišką. Vaikščiojome tarp 
gaisro nuniokotų medžių. Tačiau pro pelenus jau sprogo nuos- 
tabūs mažyčiai žali daigeliai. 

Supratau, kad einu trobelės link. Artėjant prie jos paukščių 
balsai tilo. Sustojau proskynoje ir giliai įkvėpiau. Trobelę kažkas 
buvo nugriovęs. Tikriausiai gaisrininkai. Pamačiau vandens 
baką, prie kurio tada ploviau Laurai veidą. Regėjau ir tarpdurį, 
kur išvydau tą vyrą viena balta, kita mėlyna akimi. Stovėjau 
tarp griuvėsių. Prisiminimai plaukė mano galvoje ir galiausiai 
išplaukė iš jos visam laikui. 

Liko tik supratimas, kad už kai ką turiu būti dėkingas Drygui. 
Jis privertė mane pažvelgti į savo vidų. Man nepatiko tai, ką 
mačiau. Ir daugiausia čia buvo mano kaltė. Tačiau dabar tai 
nesvarbu, nes galiausiai pasirinkau teisingą kelią. Nors kai ką 
praradau, bet kiek įgijau? 

Mano akis pastebėjo kai ką ant žemės. Pasilenkiau paimti. 
Aptirpęs alyvinis nagas. Lauros ar?.. 

Palikau tą vietą. Grįžau per proskyną į taką. Gintaras lakstė 
po atžalyną šalia. Vėl sustojau. Visai be jokios priežasties nu- 

leidau akis į žemę. Čia augo tulpės. Alyvinės tulpės. Ant lūpų 
pajutau cinamono muziką. Kažkur iš gilumos išgirdau vieną 
žodį. Serafina. 

Serafina. Toks jos vardas. Kai pakėliau galvą, mane užliejo 
tikras karamelės kvapas. Šiek tiek toliau stovėjo ji, atsisukusi 
šonu į mane, ir žiūrėjo į proskyną. Tokia tyli, miglota, lyg vai- 
duoklis. Jos plaukuose plaukė muzikinės natos. Negalėjau pa- 
judėti, stengdamasis suprasti, ar iš tikrųjų ir kodėl ji buvo čia. 

Jei viskas baigta, jei praradau viską, kas man buvo siūloma, 
ir dabar esu normalus, kodėl Serafina čia? Ji juk turėjo būti 
mano vaizduotės vaisius — taip sakė senelis. 

Tyčia sukosėjau. Ji neišgirdo. Pašaukiau vardu, bet ji nė 
nemirktelėjo. Žingsniavau, kol atsidūriau priešais ją, ir nusi- 
šypsojau. 

— Labas, - tariau, laukdamas jos reakcijos. 

— Labas, - balsas buvo kimus kaip obuolių tyrė. 

— Kaip laikaisi? — paklausiau, nors, supratau, kad skamba 
gana keistai, bet tik tiek sugalvojau. 

Ji nusijuokė, atmetė galvą, jai iš burnos pakilo trys žydri 
drugeliai. Vienas nutūpė man ant rankos ir mirguliavo, trauk- 
damas į save biskvito spalvos orą. 

— Ar aš tave pažįstu? - pasidomėjo ji. 

Jei čia būtų banalus filmas, atsakyčiau „Ne, bet aš tave pa- 
žįstu.“ O dabar tik ištariau: 

— Esu Lukas Patersonas. Gyvenu netoliese. 

— O aš neseniai atsikraučiau. Mano vardas... 

— Serafina, - įsiterpiau. Negalėjau ištverti. 

Ji nusijuokė. Pakilo dar daugiau drugelių. 

— Kodėl taip galvoji? Mano vardas Hana. Tiesiog Hana, 
nieko ypatinga. 

Bet man ji visada bus Serafina, nes tai mergaitė iš mano 
eilėraščio. Ji iškvepia cukraus vatos burbulus, jos oda kaip ci- 
namonas, šilta lyg pyragas, plaukai ilgi tarsi medaus garsas. 


Autorės žodis 


Tiems, kurie nepatyrė sinestezijos, ta būsena atrodo labai keista. 
Niekas nežino, kokiam skaičiui žmonių ji būdinga. Egzistuoja teorija, 
kad sinestezija būdinga visiems naujagimiams, bet normaliai vysty- 
damiesi jos netenka. 

Du žmonės nejaučia jos vienodai. Vieniems ji reiškia, pavyzdžiui, 
tik tiek: pagalvojus apie kurią nors savaitės dieną, prieš akis iškyla 
konkreti spalva, visą laiką ta pati. Kitiems gyvenimas - susimaišiusių 
pojūčių kaleidoskopas. Artėjančio traukinio dundėjimas užlies juos 
hipnotizuojančiais atspalviais. Traukiniui stojant jie pajus rankų ar 
kojų pirštų galiukuose skirtingus skonius, kvapus, regės spalvas. 

Pažįstu moterį, kuri nuolat patiria sinesteziją. Jai tai - įprastas 
gyvenimo fonas, gyvenimo, kuris man atrodo turtingesnis nei mano. 
Tai turėtų būti palanki būsena asmeniui, kuris nori būti poetas, akto- 
rius arba siekia aprašyti pasaulį kitaip, nei jį regi dauguma žmonių. 
Esu tikra, kad daug dailininkų ir rašytojų išgyvena sinesteziją. Jiems 
tai atrodo taip įprasta, kad jie to net nepastebi. 

Pagalvokit apie aukštus ir žemus garsus. Ar iš tikrųjų aukštieji yra 
ryškesnių spalvų, o žemieji tamsesnių? Jei taip, artėjate prie sinestezijos. 
Įsivaizduokite, kas būtų, jei girdėdami smuiko muziką pajustumėte 
burnoje citrinų skonį... 

Taip galime atskleisti neaprėpiamą žmogaus vaizduotės pasaulį, 
kuris, manau, yra pats nuostabiausias. 

„Pirmadieniai yra raudoni“ — 
viena neįprasčiausių anglų 
rašytojos Nicolos Morgan 
apysakų paaugliams. 

Lukas pabunda iš komos ir 
suvokia, kad jo sąmonė 
pasikeitė. Jutimai tapo keisti. 
Pirmadieniai jam raudoni, 
liūdesys turi mėlyną kvapą. 
Muzikos skonis gali būti pats 
netikėčiausias — nuo bananų 
tyrės iki šikšnosparnio 
šlapimo. 

Jo galvoje apsigyveno 


padaras, vardu Drygas. 


